കേരളത്തില് ജിയോയെ നേരിടാന് 1000 വൈഫൈ ഹോട്ട്‌സ്‌പോട്ടുകളുമായി ബിഎസ്എന്‍എല് - Calicut Journal\nHome » ന്യൂസ് & വ്യൂസ് » കേരളത്തില് ജിയോയെ നേരിടാന് 1000 വൈഫൈ ഹോട്ട്‌സ്‌പോട്ടുകളുമായി ബിഎസ്എന്‍എല്\nപുതിയ കാൽവെയ്പുമായി ബി എസ് എൻ എൽ 4ജി സേവനരംഗത്തെ അസാന്നിദ്ധ്യം മൂലം ജിയോ അടക്കമുള്ള എതിരാളികളില് നിന്നും നേരിടുന്ന വെല്ലുവിളികള് നേരിടാന് കേരളത്തില് ആയിരം വൈഫൈ ഹോട്ട്‌സ്‌പോട്ടുകള് അവതരിപ്പിക്കാന് ബിഎസ്എന്‍എല് പദ്ധതി. 4.5ജിയാണ് ഹോട്ട്‌സ്‌പോട്ട് നെറ്റ്‌വര്‍ക്കിന്റെ വേഗത. ഒരു മാസത്തിനുള്ളില് ഹോട്ട്‌സ്‌പോട്ടുകള് സ്ഥാപിക്കാനാണ് ശ്രമമെന്ന് ബിഎസ്എന്‍എല്ലിന്റെ കേരളാ സര്‍ക്കിള് സിജിഎം ആര് മണി മാധ്യമപ്രവര്‍ത്തകരോട് പറഞ്ഞു.\n4ജി സ്‌പെക്ട്രം വാങ്ങാന് വേണ്ട ഭീമമായ തുകയാണ് 4ജി സര്‍വീസ് അവതരിപ്പിക്കാന് ബിഎസ്എന്‍എല് നേരിടുന്ന പ്രധാന തടസ്സം. 4ജിക്കായുള്ള ടെണ്ടര് നല്‍കി കഴിഞ്ഞു. മാര്‍ച്ച് മാസത്തോടെ 4ജി സര്‍വീസ് അവതരിപ്പിക്കാന് കഴിയുമെന്നാണ് പ്രതീക്ഷയെന്നും അദ്ദേഹം പറഞ്ഞു. ബിഎസ്എന്‍എല് സഹകരണത്തോടെയുള്ള പ്രീപെയ്ഡ് വെര്‍ച്ച്വല് മൊബൈല് വാലറ്റ് ‘എസ്ബിഐ മോഹികാഷി’ന്റെ കേരളാ സര്‍ക്കിള് ലോഞ്ചിങ്ങിനെത്തിയതാണ് ആര് മണി.\nസംസ്ഥാനത്ത് ഉടനീളം 4.5 വേഗതയുള്ള ആയിരം വൈഫൈ ഹോട്ട് സ്‌പോട്ടുകള് സ്ഥാപിക്കും. 4ജി സര്‍വീസുകളേക്കാള് വേഗതയുണ്ടാകും ഹോട്ട്‌സ്‌പോട്ടിന്. ഹോട്ട്‌സ്‌പോട്ടിനായുള്ള ഉപകരണങ്ങള് എത്തിച്ചുതുടങ്ങി. എവിടെയെല്ലാം സ്ഥാപിക്കണമെന്ന് നേരത്തെതന്നെ തീരുമാനിച്ചിട്ടുണ്ട്. എവിടെയൊക്കെയാണോ 3ജി ടവറില് കൂടുതല് ട്രാഫിക്ക് ഉള്ളത് അവിടെയെല്ലാം വൈഫൈ ഹോട്ട്‌സ്‌പോട്ടുകള് സ്ഥാപിക്കുമെന്നും ബിഎസ്എന്‍എല് അധികൃതന് പറഞ്ഞു.\nഹോട്ട്‌സ്‌പോട്ട് പരിധിയില് വരുന്ന ബിഎസ്എന്‍എല് യൂസര്‍മാര്‍ക്കെല്ലാം മൊബൈലില് നെറ്റ്‌വര്‍ക്ക് ലഭിക്കും. പിന്നെ യൂസര്‍ക്ക് 3ജി വേഗതയല്ല 4.5 ജി വേഗതയാണ് ലഭിക്കുക. എല് ആന്റ് ടിയുമായി സഹകരിച്ചാണ് ഹോട്ട്‌സ്‌പോട്ട് പദ്ധതി യാഥാര്‍ത്ഥ്യമാക്കുന്നത്.\nPrevious: കോഴിക്കോട് സ്വദേശിനി ട്രെയിനില് നിന്ന് വീണ് മരിച്ച നിലയില്; മരണത്തില് ദുരൂഹത\nNext: കോഴിക്കോട് ജില്ലാ ജയിലിലെ ചപ്പാത്തി വില്‍പന സ്വകാര്യ ഏജന്‍സിയെ ഏല്‍പ്പിക്കാന് നീക്കം


family | മിക്ക ഭാര്യമാരും പറയുന്നു, ആ നാലു കാര്യങ്ങളിൽക്കൂടി ഭർത്താക്കന്മാർ നന്നായിരുന്നെങ്കിൽ; ഭർത്താക്കന്മാർ പറയുന്നു, ആ ആറുകാര്യങ്ങളിൽക്കൂടി ഭാര്യമാർ മാറിയിരുന്നെങ്കിൽ; പങ്കാളികൾ ആഗ്രഹിക്കുന്ന മാറ്റങ്ങൾ എന്തൊക്കെ? - MarunadanMalayali.com\nSeptember 23, 2017 | 10:20 AM IST | Permalink\nദാമ്പത്യജീവിതത്തിൽ കല്ലുകടികൾ സാധാരണമാണ്. ഭർത്താവോ ഭാര്യയോ ആരുമാകട്ടെ, അവർക്ക് പിഴവുകൾ സ്വാഭാവികവും. ചില കാര്യങ്ങളിൽ പങ്കാളി കുറച്ചുകൂടി നന്നായിരുന്നെങ്കിൽ എന്നാഗ്രഹിക്കാത്തവരുണ്ടാകില്ല. പങ്കാളികളെ പരസ്പരം തൃപ്തിപ്പെടുത്തുന്ന ആ കാര്യങ്ങളേതൊക്കെയെന്നറിയാനായാണ് ഈ സർവേ നടത്തിയത്. വിവാഹിതരായ ദമ്പതിമാർക്കിടയിൽ നടന്ന സർവേ പങ്കാളിയിൽ ഓരോരുത്തരും ആഗ്രഹിക്കുന്ന മാറ്റങ്ങളേതൊക്കെയെന്ന് വ്യക്തമാക്കുന്നു. മാറ്റങ്ങൾ കൂടുതലായും ആഗ്രഹിക്കുന്നത് ഭർത്താക്കന്മാരാണെന്ന് സർവേ തെളിയിക്കുന്നു. പങ്കാളി ആറു കാര്യങ്ങളിൽ മാറണമെന്നാണ് ഭർത്താക്കന്മാരുടെ ആഗ്രഹം.\nഭാര്യമാർക്ക് നാലു കാര്യങ്ങളേ വേണ്ടൂ. ഭർത്താക്കന്മാരുടെ ശുണ്ഠിയാണ് ഭാര്യമാരെ ഏറ്റവും കൂടുതൽ അലോസരപ്പെടുത്തുന്നത്. സർവേയിൽ പങ്കെടുത്ത 35 ശതമാനം ഭാര്യമാരും ഭർത്താവ് ഇത്രയും കോപിഷ്ടനാകരുതെന്ന് ആഗ്രഹിക്കുന്നു. വാതോരാതെ സംസാരിക്കുന്ന ഭാര്യമാർക്ക്, അവർ പറയുന്നത് ഭർത്താവ് ശ്രദ്ധാപൂർവം കേൾക്കണമെന്ന് ആഗ്രഹം തോന്നാതിരിക്കില്ല. 30 ശതമാനം ഭാര്യമാരും തങ്ങളുടെ ഭർത്താക്കന്മാർ നല്ല കേൾവിക്കാരാകണമെന്ന് ആഗ്രഹിക്കുന്നു. മദ്യപാനവും പുകവലിയും പോലുള്ള ദുശീലങ്ങൾ ഭർത്താവ് കൈവെടിയണമെന്ന് ആഗ്രഹിക്കുന്ന ഭാര്യമാർ 25 ശതമാനം വരും. താൻ എന്തുചെയ്താലും നന്നായി എന്നു പറയുന്നവരായി ഭർത്താക്കന്മാർ മാറണമെന്ന് ആഗ്രഹിക്കുന്നവരും അത്രതന്നെയാണ്.\nഭർത്താക്കന്മാരുടെ ആഗ്രഹങ്ങൾ നേരെ വ്യത്യസ്തമാണ്. ഭാര്യ തങ്ങളെ അല്പം കൂടി സ്‌നേഹിക്കണമെന്ന് ആഗ്രഹിക്കുന്നവരാണ് 23 ശതമാനം പേരും. ഭാര്യമാർ എപ്പോഴും സന്തോഷവതികളായിരിക്കണമെന്ന് 22 ശതമാനം പേർ കരുതുന്നു. കിടപ്പറയിൽ അല്പംകൂടി സജീവമായി ഇടപെടുന്ന ഭാര്യമാരെയാണ് 20 ശതമാനം ഭർത്താക്കന്മാർക്കുമിഷ്ടം. വീട് അടുക്കും ചിട്ടയോടും സൂക്ഷിക്കുന്നതിനെ ഇഷ്ടപ്പെടുന്നവർ 18 ശതമാനം വരും. ഭാര്യയിൽനിന്ന് നല്ലവാക്കുകേൾക്കാനാഗ്രഹിക്കുന്നവർ 17 ശതമാനവും ആരോഗ്യകരമായ ജീവിതശൈലി പിന്തുടരുന്നത് കാണണമെന്ന് ആഗ്രഹിക്കുന്നവർ 16 ശതമാനവുമാണ്.\nദാമ്പത്യം എങ്ങനെ സുഖകരമായി മുന്നോട്ടുകൊണ്ടുപോകാമെന്നതിന്റെ സൂചനകളാണ് ഇവയെന്ന് റിലേഷൻഷിപ്പ് എക്‌സ്‌പേർട്ട് ഡോണ ഡോസൺ പറയുന്നു. കൂടുതൽ സ്‌നേഹവും കിടപ്പറയിൽ കൂടുതൽ സജീവവുമായി ഭാര്യമാർ ഇടപെട്ടാൽ, ഭർത്താക്കന്മാരുടെ ദേഷ്യം കുറയ്ക്കാനാകുമെന്നാണ് സർവേ സൂചിപ്പിക്കുന്നതെന്ന് അവർ വിലയിരുത്തുന്നു. അതുപോലെ, ഭർത്താക്കന്മാർ ദുശീലങ്ങളകറ്റുകയും, ഭാര്യമാർ പറയുന്നതുകേൾക്കാൻ കുറച്ചുകൂടി സമയം ചെലവിടുകയും ചെയ്താൽ ദാമ്പത്യം കൂടുതൽ സുഖകരമായി മുന്നോട്ടുപോകുമെന്നും ഡോണ വ്യക്തമാക്കുന്നു.\nകാലമെത്ര മാറിയാലും ബന്ധങ്ങളുടെ കെട്ടുറപ്പിന് പഴയ തത്വങ്ങൾതന്നെയാണ് ഇപ്പോഴും ആധാരമെന്ന് ഡോണ വിലയിരുത്തുന്നു. പരസ്പരം കേൾക്കാൻ തയ്യാറാവുക, ഒരുമിച്ച് സമയം ചെലവിടുക, പരസ്പരം സ്‌നേഹവും ബഹുമാനവും അനുകമ്പയും പുലർത്തുക എന്നിവയാണ് ആ തത്വങ്ങളെന്നും അവർ പറഞ്ഞു. ജിംജർ റിസർച്ച് നടത്തിയ സർവേയിൽ പങ്കെടുത്ത പുരുഷന്മാരിലേറെപ്പേരും ഭാര്യമാർ കൂടുതൽ സെക്‌സിയായി വസ്ത്രം ധരിക്കാനിഷ്ടപ്പെടുന്നവരാണ്. ഭർത്താക്കന്മാരുടെ കുടി കുറയ്ക്കുന്നതിനോടാണ് ഭാര്യമാർക്ക് താത്പര്യമേറെയും.


ശരീരത്തിലെ ആറ് തരം കൊഴുപ്പുകള് നിയന്ത്രിക്കുന്ന വിധം | Mekhadooth News\nHome Health ശരീരത്തിലെ ആറ് തരം കൊഴുപ്പുകള് നിയന്ത്രിക്കുന്ന വിധം\non: June 20, 2017 In: HealthNo Comments\nഅമിത ഭാരവും വണ്ണവും കുറക്കാന് പലവഴികളിലൂടെയും പരിശ്രമം നടത്തുന്നവരാണ് നമ്മില് പലരും. ശരീരത്തിന്റെ ഏത് ഭാഗത്താണ് കൊഴുപ്പ് അടിഞ്ഞു കൂടുന്നത്, എന്തുകൊണ്ടാണ് പൊണ്ണത്തടിയുണ്ടാവുന്നത് തുടങ്ങിയവയെ ആധാരമാക്കി പൊണ്ണത്തടിയെ പലതായി നുക്കൊന്ന് തരം തിരിക്കാം. ഒബിസിറ്റി ഉണ്ടാവാനുള്ള കാരണം കണ്ടെത്തിയ അത് ഒഴുവാക്കിയാല് ശരീരത്തിലെ കൊഴുപ്പിനെ നിയന്ത്രിക്കുകയും ചെയ്യാമെന്നാണ് പഠനങ്ങല് വ്യക്തമാക്കിത്തരുന്നത്.\n1. അപ്പര് ബോഡി ഒബിസിറ്റി\nകഴുത്ത്, മുഖം, പുറം, തോളുകള്,തുടങ്ങിയ ശരീരത്തിന്റെ മുകള് ഭാഗങ്ങളില് കൊഴുപ്പ് അമിതമായ അടിഞ്ഞ് കൂടുന്നതു മൂലമുണ്ടാവുന്ന പൊണ്ണത്തടിയെ മേലുടല് പൊണ്ണത്തടി അഥവാ അപ്പര് ബോഡി ഒബിസിറ്റിയെന്നു പറയുന്നു. അമിതമായി ആഹാരം കഴിക്കുകയും നിഷ്‌ക്രിയരുമായിട്ടുള്ളവരായിരിക്കും ഈ വിഭാഗത്തില്‍പ്പെട്ട ഭൂരിഭാഗം ആളുകളും. ഇത്തരക്കാര് മധുരപലഹാരങ്ങള് കഴിയുന്നത്ര നിയന്ത്രിക്കുകയും ദിവസേന അര മണിക്കൂര് വ്യയാമം ചെയ്യുന്നതും പൊണ്ണത്തടയെ നിയന്ത്രിക്കാന് സഹായിക്കും.\n2. സെന്‍ട്രല് ഒബിസിറ്റി\nവയറിനു ചുറ്റും അമിതമായി കൊഴുപ്പ് അടിഞ്ഞുകൂടിയ അവസ്ഥയെയാണ് സെന്‍ട്രല് ഒബിസിറ്റി എന്നു പറയുന്നത്. വിഷാദവും മാനസീക സമ്മര്‍ഗ്ഗവും ഉത്സകണ്ഠയുമാണ് കൂടുതല് ആളുകളിലും ഇത്തരത്തില് കൊഴുപ്പ് അടിഞ്ഞു കൂടുന്നതിന് ഇടയാക്കുന്നതെന്നാണ് വിദഗ്ധര് പറയുന്നത്. സമ്മര്‍ദ്ദം കുറയ്ക്കാനുള്ള വ്യായമങ്ങള് ചെയ്ത് മനസിനെ ശാന്തമാക്കുന്നത് മാനസികവും ശാരീരികവുമായ ആരോഗ്യത്തിന് ഗുണം ചെയ്യും.\n3. ലോവര് ബോഡി ഒബിസിറ്റി\nചിലരില് ശരീരത്തിന്റെ പകുതിക്ക് താഴെയുള്ള തുട, ഇടുപ്പ്, നിതംബം എന്നിവിടങ്ങളിലാണ് കൊഴുപ്പ് കൂടുതല് അടിഞ്ഞ് കൂടുന്നത്. ഇതുമൂലം കീഴുടല് മാത്രം തടിച്ചിരിക്കുന്ന അവസ്ഥയുണ്ടാവുന്നു. ഇതിനെ കീഴുടല് പൊണ്ണത്തടി (ലോവര് ബോഡി ഒബിസിറ്റി)എന്നു വിളിക്കുന്നു. ഈ വിഭാഗത്തില് കൂടുതലും സ്ത്രീകളായിരിക്കും. ശരീരത്തിന്റെ ഈ ഭാഗങ്ങള്‍ക്ക് കൂടുതല് പ്രവര്‍ത്തി നല്‍ക്കുന്ന കാര്‍ഡിയോ വ്യയാമങ്ങള് ചെയ്യുന്നത് തടി കുറയ്ക്കാന് മാത്രമല്ല, ഹൃദയാരോഗ്യത്തിനും ഇത് വളരെ നല്ലതാണ്.\n4. ചീര്‍ത്ത വയറ്\nമദ്യപാനവും ശ്വസന പ്രശ്‌നവും മൂലം ആമശയത്തില് അമിതമായി കൊഴുപ്പ് അടിഞ്ഞു കൂടുന്ന അവസ്ഥയാണിത്. മദ്യപാനം നിയന്ത്രിക്കുകയും ശ്വസനത്തിന് സഹായകരമായ വ്യായാമങ്ങള് ചെയ്യുന്നതും ഈ അവസ്ഥയില് നിന്ന് മുക്തി നേടാന് സഹായിക്കും.\n5. ലോവര് ബോഡി ഒബിസിറ്റി & കാലിലെ കൊഴുപ്പ്\nഗര്‍ഭാവസ്ഥയിലുള്ള സ്ത്രീകളില് മിക്കപ്പോഴും ഉണ്ടാവുന്ന പ്രശ്‌നമാണ് കാലുകളില് അടിഞ്ഞു കൂടുന്ന കൊഴുപ്പ്. വാട്ടര് എയ്‌റോബിക്‌സ് പോലുള്ള വ്യായാമങ്ങള് കാലുകളിലെ സമ്മര്‍ദ്ദം കുറയ്ക്കാന് സഹായിക്കുന്നു.\n6. അമിതമായി ഉന്തിനില്‍ക്കുന്ന വയറും അപ്പര് ബ്ലാക്ക് ഫാറ്റും\nവയറിന് ചുറ്റും കൊഴുപ്പ് അടിഞ്ഞ് കൂടി ആ ഭാഗം തടിച്ച് വരുകയും ഒപ്പം പുറത്ത് കൊഴുപ്പ് അടിഞ്ഞു കൂടുകയും ചെയ്യുന്ന അവസ്ഥയാണിത്. ശരീരം നിഷ്‌ക്രിയമായി ഇരിക്കുന്നതാണ് ഈ അവസ്ഥയ്ക്ക് പ്രധാന കാരണം. ഒപ്പം ഭക്ഷണത്തിന്റെ ആളവും രക്തത്തിലെ പ്രമേയവും നിയന്ത്രിക്കുകയും വേണം. വ്യായാമവും ഡയറ്റും കൊണ്ട് ഫലമുണ്ടാവുന്നില്ലെങ്കില്, ജനിതക പ്രശ്‌നങ്ങളോ അല്ലെങ്കില് ഹോര്‍മോണ് അസന്തുലിതാവസ്ഥ മൂലമോ ആയിരിക്കാം പൊണ്ണത്തടി ഉണ്ടാവുന്നത്. ഇത്തരക്കാരില് ആരോഗ്യ പ്രശ്‌നങ്ങള് ഉണ്ടാവാനുള്ള സാധ്യതയേറെയാണ്.\nഉപരോധം പിന്‍വലിക്കാതെ ഒത്തുതീര്‍പ്പിനില്ലെന്ന് ഖത്തര്\nഫഹദിനെ കെട്ടിപ്പിടിച്ച് നസ്രിയ; പുതിയ ഫോട്ടോ വൈറല്


തലസ്ഥാനത്ത് അതീവ ജാഗ്രത; നഗരം അടച്ചിടേണ്ട സാഹചര്യമില്ലെന്നും മന്ത്രി കടകംപള്ളി | Metro Journal Online\nതലസ്ഥാനത്ത് അതീവ ജാഗ്രത വേണ്ട അവസ്ഥയാണെന്ന് മന്ത്രി കടകംപള്ളി സുരേന്ദ്രന്. ഷോപ്പിംഗ് മേഖലകള് കൊവിഡ് ചട്ടങ്ങള് കര്‍ശനമായി പാലിക്കണം. നഗരസഭ നിരീക്ഷണം ശക്തമാക്കും. ഇന്നലെ രോഗം സ്ഥിരീകരിച്ചവരുടെ റൂട്ട് മാപ്പ് പുറത്തിറക്കിയിട്ടുണ്ട്. സമ്പര്‍ക്കത്തില് ഏര്‍പ്പെട്ടവരുടെ സ്രവ പരിശോധന ആരംഭിച്ചതായും മന്ത്രി പറഞ്ഞു\nതിരുവനന്തപുരം മാരായമുട്ടത്ത് നിന്ന് സേലത്തേക്ക് പോയ ആള് അവിടെ പോസിറ്റീവായിട്ടുണ്ട്. ഇതേ തുടര്‍ന്ന് മാരായമുട്ടത്ത് പരിശോധന നടത്തും. ബൂത്ത് തല നിരീക്ഷണ സംവിധാനവുമൊരുക്കും. കൊവിഡ് പ്രതിരോധത്തിനായി ഡ്യൂട്ടില് അല്ലാത്ത സര്‍ക്കാര് ഉദ്യോഗസ്ഥരെയും ഡോക്ടര്‍മാരെയും ഏകോപിപ്പിച്ചിട്ടുണ്ട്.\nനിലവില് നഗരം അടച്ചിടേണ്ട സാഹചര്യമില്ല. നിലവില് ഉറവിടം അറിയാത്ത കേസുകളില് പ്രാഥമിക സമ്പര്‍ക്ക പട്ടികയില് നിന്ന് അധികം പോസിറ്റീവ് കേസുകളില്ല. എന്നിരുന്നാലും ജാഗ്രത തുടരണമെന്നും മന്ത്രി പറഞ്ഞു.\n← സുശാന്ത് കേസ് മറ്റൊരു വഴിത്തിരിവിലേക്ക്; സംവിധായകൻ സഞ്ജയ് ലീല ബൻസാലിയെ പോലീസ് ചോദ്യം ചെയ്യും\nസരോജ് ഖാന് വിട; ഐശ്വര്യ റായിയും മാധുരി ദീക്ഷിതും മത്സരിച്ച് നൃത്തം ചെയ്ത ഡോലാരേ →\nധർമജനെ മത്സരിപ്പിച്ചാൽ തിരിച്ചടി ലഭിക്കും; കത്തുമായി ബാലുശ്ശേരി കോൺഗ്രസ് മണ്ഡലം കമ്മിറ്റി 4th March 2021\nഭക്ഷ്യവിഷബാധ: ബത്തേരിയിൽ 11 നഴ്‌സിംഗ് വിദ്യാർഥികൾ ആശുപത്രിയിൽ 4th March 2021\nഇ ശ്രീധരൻ ബിജെപിയുടെ മുഖ്യമന്ത്രി സ്ഥാനാർഥി; പ്രഖ്യാപനവുമായി കെ സുരേന്ദ്രൻ 4th March 2021


‘മണി’യായി ഭീഷ്മത്തില് കോട്ടയം രമേശ്; ക്യാരക്ടര് പോസ്റ്റര് പുറത്തു വിട്ട് മെഗാസ്റ്റാര് മമ്മൂട്ടി – Kairali News | Kairali News Live\n‘മണി’യായി ഭീഷ്മത്തില് കോട്ടയം രമേശ്; ക്യാരക്ടര് പോസ്റ്റര് പുറത്തു വിട്ട് മെഗാസ്റ്റാര് മമ്മൂട്ടി\nഅമല് നീരദിന്റെ സംവിധാനത്തില് മമ്മൂട്ടി നായകനാകുന്ന പുതിയ ചിത്രം ‘ഭീഷ്മ പര്‍വ’ത്തിനായുള്ള കാത്തിരിപ്പിലാണ് ആരാധകര്. ഇപോഴിതാ കോട്ടയം രമേശിന്റെ (Kottayam Ramesh) ക്യാരക്ടര് പോസ്റ്റര് പുറത്തുവിട്ടിരിക്കുകയാണ് മമ്മൂട്ടി.\n‘മണി’ എന്ന ഒരു കഥാപാത്രത്തെയാണ് കോട്ടയം രമേശ് അവതരിപ്പിക്കുക. ഫെബ്രുവരി 24ന് ആണ് ചിത്രം റിലീസ് ചെയ്യുക. തിയറ്ററുകളില് തന്നെയാണ് മമ്മൂട്ടി ചിത്രം പ്രദര്‍ശനത്തിനെത്തുന്നത്. ‘ബിഗ് ബി’യുടെ തുടര്‍ച്ചയായ ‘ബിലാല്’ ആണ് ചെയ്യാനിരുന്നതെങ്കിലും അമല് നീരദ് കൊവിഡ് പശ്ചാത്തലത്തില് ‘ഭീഷ്മ പര്‍വ്വം’ പ്രഖ്യാപിക്കുകയായിരുന്നു.\nതബു, ഫര്‍ഹാന് ഫാസില്, ഷൈന് ടോം ചാക്കോ, ദിലീഷ് പോത്തന്, അബു സലിം, പദ്മരാജ് രതീഷ്, ഷെബിന് ബെന്‍സണ്, ലെന, ശ്രിന്ധ, ജിനു ജോസഫ്, വീണ നന്ദകുമാര്, ഹരീഷ് പേരടി, അനസൂയ ഭരദ്വാജ്, നദിയ മൊയ്തു, മാല പാര്‍വ്വതി തുടങ്ങി വലിയ താരനിരയാണ് ചിത്രത്തില് അണിനിരന്നിരിക്കുന്നത്. അമല് നീരദ് തന്നെയാണ് ചിത്രം നിര്‍മിക്കുന്നത്. അമല് നീരദ് പ്രൊഡക്ഷന്‍സിന്റെ ബാനറിലാണ് നിര്‍മാണം. എ ആന്‍ഡ് എയാണ് ചിത്രത്തിന്റെ വിതരണം. വിവേക് ഹര്‍ഷന് ആണ് ചിത്രത്തിന്റെ ചിത്രസംയോജനം.\nകൊച്ചിയാണ് ‘ഭീഷ്മ പര്‍വം’ ചിത്രത്തിന്റെ ലൊക്കേഷന്. സുഷിന് ശ്യാം ആണ് ചിത്രത്തിന്റെ സംഗീത സംവിധായകന്. ആനന്ദ് സി ചന്ദ്രനാണ് ചിത്രത്തിന്റെ ഛായാഗ്രാഹണം നിര്‍വഹിക്കുന്നത്. അമല് നീരദും ദേവദത്ത് ഷാജിയും ചേര്‍ന്നാണ് ‘ഭീഷ്മ പര്‍വ’ത്തിന്റെ തിരക്കഥ എഴുതിയിരിക്കുന്നത്.\nTags: bheeshmakottayam ramesh


ജഡ്ജിമാർ തമ്മിലുള്ള തർക്കം പരിഹരിച്ചിട്ടില്ല: Attorney General\nby Blive News January 16, 2018, 5:24 am 656 Views\nന്യൂഡൽഹി: ജഡ്ജിമാർ ( judges ) തമ്മിലുള്ള തർക്കം പരിഹരിച്ചിട്ടില്ലെന്ന് അറ്റോർണി ജനറൽ ( Attorney General ) കെ കെ വേണുഗോപാൽ ( KK Venugopal ) ഇന്ന് വ്യക്തമാക്കി. മാധ്യമ റിപ്പോർട്ടുകളെ ഉദ്ധരിച്ചാണ് എജിയുടെ പ്രസ്താവന.\nഎന്നാൽ ജഡ്ജിമാർ തമ്മിലുള്ള തർക്കംപ്രശ്നങ്ങൾ പരിഹരിച്ചെന്ന് അറ്റോർണി ജനറൽ ഇന്നലെ അറിയിച്ചിരുന്നു. അതേസമയം, ഇന്നലെ ജഡ്ജിമാർ തമ്മിൽ തർക്കമുണ്ടായതായി സൂചന.\nഇന്നലെ നടന്ന ചായ സൽക്കാരത്തിനിടയിലാണ് ജഡ്ജിമാർ തമ്മിൽ തർക്കമുണ്ടായത്. വിവാദ പത്രസമ്മേളനം വിളിച്ചു കൂട്ടിയ നാല് ജഡ്ജിമാർക്കെതിരെ ജസ്റ്റിസ് അരുൺ മിശ്ര പ്രതികരിച്ചതായി റിപ്പോർട്ടുണ്ട്.\nജസ്റ്റിസ് ചെലമേശ്വറിന്റെ പ്രസ്താവന ജൂനിയർ ജഡ്ജിമാർ കഴിവുകെട്ടവരാണെന്ന ധാരണ പരത്തിയതായി ജസ്റ്റിസ് അരുൺ മിശ്ര ആരോപിച്ചു.\nജസ്റ്റിസ് ലോയയുടെ ദുരൂഹ മരണത്തെ സംബന്ധിച്ച് ഉന്നതതല അന്വേഷണം വേണമെന്ന ആവശ്യം കൂടുതൽ ശക്തമായി. കൂടാതെ ജഡ്ജിമാർ ആരോപണവിധേയരായ മെഡിക്കൽ അഴിമതിയെ സംബന്ധിച്ചും ഇപ്പോഴും തർക്കങ്ങൾ തുടരുകയാണ്.\nമെഡിക്കൽ കോഴയെ സംബന്ധിച്ച ശബ്ദരേഖ ഇന്നലെ ഒരു ഓൺലൈൻ പോർട്ടൽ പുറത്തു വിട്ടിരുന്നു. ജഡ്ജിമാർ തമ്മിലുള്ള തർക്കങ്ങൾ പരിഹരിക്കാൻ ഫുൾ കോർട്ട് വിളിച്ചു ചേർക്കണമെന്ന ആവശ്യവും ഉയരുന്നുണ്ട്.\nവിമത ജഡ്ജിമാർക്കെതിരെ നടപടി വേണമെന്ന് ഇന്നലെ അഭിഭാഷകനായ ആര്.പി.ലൂത്ര ചീഫ് ജസ്റ്റിസ് ദീപക് മിശ്രയോട് ആവശ്യപ്പെട്ടിരുന്നു. ചീഫ് ജസ്റ്റിസ് ഇപ്പോൾ തുടരുന്ന ശൈലി മാറ്റിയാല് മാത്രമേ പ്രശ്നം അവസാനിക്കുകയുള്ളൂ എന്നാണ് വിമര്‍ശനമുന്നയിച്ച നാല് ജഡ്ജിമാരുടെ നിലപാടെന്നും റിപ്പോർട്ടുണ്ട്.\nമെഡിക്കല് കോഴ അഴിമതിക്കേസ് പരിഗണിക്കുന്നത് ഭരണഘടനാ ബെഞ്ചിന് വിട്ട ജസ്റ്റിസ് ചെലമേശ്വറിന്റെയും ജസ്റ്റിസ് സിക്രിയുടെയും ഉത്തരവ് ചീഫ് ജസ്റ്റിസ് ദീപക്ക് മിശ്ര നേരത്തെ റദ്ദാക്കിയിരുന്നു. ഭരണഘടനാ ബെഞ്ച് രൂപീകരിക്കാനുള്ള അധികാരം ചീഫ് ജസ്റ്റിസിനാണെന്ന് ചൂണ്ടിക്കാട്ടിയായിരുന്നു അദ്ദേഹത്തിന്റെ നടപടി.\nമെഡിക്കല് കോളേജിന് അനുമതി നല്‍കുന്നതിന് കോഴ വാങ്ങിയെന്നാരോപിച്ച് ഒഡീഷയിലെ ഹൈക്കോടതി ജഡ്ജിയെ നേരത്തെ പുറത്താക്കിയിരുന്നു.\nഇന്ത്യന് മെഡിക്കല് കൗണ്‍സില് പ്രവേശനാനുമതി നിഷേധിച്ച അലഹബാദിലെ പ്രസാദ് മെഡിക്കല് കോളേജിന് അനുകൂലമായി വിധി സമ്പാദിക്കുന്നതിനായി ജഡ്ജിമാര്‍ക്ക് കോഴ നല്‍കുന്നതിന് പ്രതികളായ ഒഡീഷ ഹൈക്കോടതി മുന് ജഡ്ജി ഐഎം ഖുദ്ദൂസി, ഇടനിലക്കാരനായ വിശ്വനാഥ് അഗര്‍വാള് ട്രസ്റ്റ് പ്രതിനിധി ബിപി യാദവ് എന്നിവര് ഗൂഢാലോചന നടത്തിയെന്നാണ് കേസ്.\nadministrationAGallegationsallocation of casesan unprecedented moveattorney generalBar Council of IndiaBCIbenchesbriberychief justiceChief Justice of IndiacollegiumConstitution BenchescrisiscriticiseddeathdelegationDipak Misraeverything okayfour rebel judgesFour Senior JudgesinvestigationIssuesJ ChelameswarjudgesJustice LoyaJustices J. ChelameswarKK VenugopalKurian JosephMadan B LokurMadan LokurMediamedical scamMetMondaynot solvedongoing crisispresspress conferenceRanjan Gogoirebel judgessupreme courtthe Chief Justicetop courtVenugopal\nPrevious article ഗോത്രവിജ്ഞാന ശോഷണം; ഐഐഐടിഎം-കെ പഠനം ശ്രദ്ധ നേടി\nNext article റോഡ് നിര്‍മാണം: തോമസ് ചാണ്ടിക്കെതിരെ വിജിലന്‍സ് എഫ്‌ഐആര്\nബാര് കോഴക്കേസന്വേഷണം; ഇടപെടാന് കഴിയില്ലെന്ന് സുപ്രീം കോടതി\nഗോത്രവിജ്ഞാന ശോഷണം; ഐഐഐടിഎം-കെ പഠനം ശ്രദ്ധ നേടി


'ഞാന് ഒറ്റയ്ക്കല്ല നാട്ടില് പോകുക, നിങ്ങളും പെടും'; കട്ട കലിപ്പില് പാക്കിസ്ഥാന് നായകന് -I won’t be going back home alone says Pakistan Cricket Team Captain Sarfaraz Ahmed\nI Wont Be Going Back Home Alone Says Pakistan Cricket Team Captain Sarfaraz Ahmed\n'ഞാന് ഒറ്റയ്ക്കല്ല നാട്ടില് പോകുക, നിങ്ങളും പെടും'; കട്ട കലിപ്പില് പാക്കിസ്ഥാന് നായകന്\nടീമിന്റെ മോശം പ്രകടനത്തിന് താൻ മാത്രമല്ല ഉത്തരവാദിയെന്നും പാക്കിസ്ഥാൻ ക്രിക്കറ്റ് ടീം നായകൻ സർഫ്രാസ് അഹമ്മദ്\nJune 18, 2019 04:17:25 pm\nലണ്ടന്: ലോകകപ്പില് ഇന്ത്യയോട് തോറ്റതിന് പിന്നാലെ പാക്കിസ്ഥാന് ക്രിക്കറ്റ് ടീമില് തമ്മിലടി രൂക്ഷമാകുന്നതായി റിപ്പോര്‍ട്ടുകള്. ടീമില് രണ്ട് ചേരികളായി താരങ്ങള് തമ്മിലടിക്കുന്നതായാണ് നേരത്തെ റിപ്പോര്‍ട്ടുകള് പുറത്തുവന്നത്. അതിനു പിന്നാലെയാണ് ടീം അംഗങ്ങള്‍ക്ക് മുന്നറിയിപ്പുമായി പാക് നായകന് സര്‍ഫ്രാസ് അഹമ്മദ് രംഗത്തെത്തിയിരിക്കുന്നത്.\nടീമിന്റെ പ്രകടനം ഇനിയും മോശമായി തുടര്‍ന്നാല് താന് മാത്രമായിരിക്കില്ല അതിന് ഉത്തരവാദിയെന്നും ടീമിലെ മറ്റ് അംഗങ്ങളും പാക്കിസ്ഥാന് ജനതയോട് മറുപടി പറയേണ്ടി വരുമെന്നും സര്‍ഫ്രാസ് അഹമ്മദ് പറഞ്ഞു. മോശം പ്രകടനം നടത്തുന്ന താരങ്ങളെ സര്‍ഫ്രാസ് വിമര്‍ശിച്ചതായാണ് വാര്‍ത്തകള്. അടുത്ത തോല്‍വി കൂടിയായാല് ലോകകപ്പില് നിന്ന് പുറത്താകുമെന്നും അത് ടീമിന് വലിയ തിരിച്ചടിയാകുമെന്നും സര്‍ഫ്രാസ് ടീം അംഗങ്ങളെ ഓര്‍മ്മിപ്പിച്ചു.\nRead Also: ‘ധോണിയ്ക്ക് കമ്പ്യൂട്ടറിനേക്കാള് വേഗത, ഇവന് അടുത്ത വിരാട് കോഹ്‌ലി’; പ്രശംസ കൊണ്ട് മൂടി അക്തര്\nലോകകപ്പിന് ശേഷം താന് തനിച്ചല്ല നാട്ടിലേക്ക് പോകുക. ലോകകപ്പ് കഴിഞ്ഞാല് എല്ലാവരും ഒരുമിച്ചാണ് ലണ്ടനില് നിന്ന് പോകേണ്ടി വരിക. കാര്യങ്ങള് നമുക്ക് അനുകൂലമായി സംഭവിച്ചിട്ടില്ലെങ്കില് ടീമിലുള്ള എല്ലാവരും പാക്കിസ്ഥാൻ ജനതയോട് മറുപടി പറയേണ്ടി വരും. മോശം പ്രകടനങ്ങള് മറക്കുക. വരുന്ന നാല് മത്സരങ്ങളില് മികച്ച പ്രകടനം പുറത്തെടുക്കാന് ശ്രദ്ധിക്കുക എന്നും സർഫ്രാസ് പറഞ്ഞു.\nഇന്ത്യക്കെതിരായ കനത്ത തോല്‍വി ഏറ്റുവാങ്ങിയതിന് പിന്നാലെ പാക് നായകന് സര്‍ഫ്രാസ് അഹമ്മദിനെ രൂക്ഷമായി വിമര്‍ശിച്ച് മുന് താരം ഷൊയ്ബ് അക്തര് അടക്കം രംഗത്തുവന്നിരുന്നു. തലച്ചോറില്ലാത്ത ക്യാപ്റ്റന്‍സിയായിപ്പോയി സര്‍ഫ്രാസിന്റേതെന്ന് അക്തര് തുറന്നടിച്ചു. ടോസ് നേടിയിട്ടും ഇന്ത്യയെ ബാറ്റിങ്ങിനയച്ച സർഫ്രാസിന്റെ നടപടിയാണ് അക്തറിനെ ചൊടിപ്പിച്ചത്. ‘മഴ പെയ്തത് കൊണ്ട് ആദ്യം ബോള് ചെയ്യുകയാണോ വേണ്ടത്? മൈതാനം നന്നായി ഉണങ്ങിയിട്ടുണ്ടായിരുന്നു. അതുപോലൊരു അവസ്ഥയില് ആദ്യം ബോള് ചെയ്യാന് തീരുമാനിച്ചത് തലച്ചോറില്ലാത്ത തീരുമാനമായിരുന്നു,’ ഷൊയ്ബ് പറഞ്ഞു.\nRead Also: ‘തലച്ചോറില്ലാത്ത നായകന്’; സർഫ്രാസിനെ രൂക്ഷമായി വിമര്‍ശിച്ച് ഷൊയ്ബ് അക്തര്\nആദ്യമായിട്ടാണ് പൂര്‍ണമായും ഫിറ്റല്ലാത്ത ഒരു ക്യാപ്റ്റനെ കാണുന്നതെന്ന് അക്തര് പറഞ്ഞു. ”സർഫ്രാസ് ടോസിന് വരുമ്പോള് അദ്ദേഹത്തിന്റെ വയർ പുറത്തേക്ക് ചാടിയിരുന്നു. അദ്ദേഹം പൂര്‍ണമായും ഫിറ്റായിരുന്നില്ല. ഒരുപാട് തടിച്ച ശരീരമാണ് സർഫ്രാസിന്റേത്. കീപ്പ് ചെയ്യാന് അദ്ദേഹം ഒരുപാട് ബുദ്ധിമുട്ടി. അങ്ങോട്ടുമിങ്ങോട്ടും ചലിക്കാന് പോലും സാധിച്ചില്ല. ആദ്യമായിട്ടാണ് പൂര്‍ണമായും ഫിറ്റല്ലാത്ത ഒരു ക്യാപ്റ്റനെ ഞാന് കാണുന്നത്.” അക്തര് പറഞ്ഞു നിര്‍ത്തി. ടോസ് കിട്ടിയാല് ബാറ്റിങ് തിരഞ്ഞെടുക്കണമെന്ന് പാക് പ്രധാനമന്ത്രി ഇമ്രാന് ഖാനും സർഫ്രാസ് അഹമ്മദിനോട് പറഞ്ഞിരുന്നു. മഴ തടസപ്പെടുത്തിയ മത്സരത്തില് ഡക്ക് വര്‍ത്ത് ലൂയിസ് നിയമപ്രകാരം 89 റണ്‍സിനായിരുന്നു ഇന്ത്യയുടെ ജയം.\nTags: Cricket, Cricket World Cup, India v/s Pakistan


‘ഉണ്ണിക്കുടവയർ’; ചന്ദ്രോത്ത് പണിക്കർ ഇനി ജയകൃഷ്ണൻ; ഉണ്ണി മുകുന്ദൻ അഭിമുഖം | Unni Mukundan Interview\n‘ഉണ്ണിക്കുടവയർ’; ചന്ദ്രോത്ത് പണിക്കർ ഇനി ജയകൃഷ്ണൻ; ഉണ്ണി മുകുന്ദൻ അഭിമുഖം\nഎം.ആര്. ഹരികുമാർ December 28, 2019 12:20 PM IST\nഉണ്ണി മുകുന്ദന്റെ മസിൽ ഒരൽപം കുറഞ്ഞിട്ടുണ്ട്. ‘ഉണ്ണിക്കുടവയർ’ വച്ചു. ശരീരഭാരവും കൂടി. ഒറ്റനോട്ടത്തിൽത്തന്നെ മാറ്റം വ്യക്തം. മലയാളികളുടെ പ്രിയപ്പെട്ട ‘മസിലളിയൻ’ സിക്സ് പാക്ക് വേണ്ടെന്നു വയ്ക്കുകയാണോ? കൊച്ചിയിൽ നേരിട്ടു കണ്ടപ്പോൾ ആദ്യത്തെ ചോദ്യത്തിന് ഉണ്ണിയുടെ മറുപടി ഇങ്ങനെ...\n‘‘ ശരീരം തികച്ചും വ്യക്തിപരമായ കാര്യമാണ്. ഓരോരുത്തരുടെയും ജീവിതശൈലിക്കനുസരിച്ചാണ് ശരീരം രൂപപ്പെടുക. എനിക്കു ശരീരകാര്യത്തിൽ താൽപര്യമുള്ളതിനാൽ അതിനെ ഒരുക്കി എടുക്കാൻ ഞാൻ പരിശ്രമിച്ചു എന്നേയുള്ളൂ. എന്നാൽ ഒരു നടനു തന്റെ കഥാപാത്രം ആവശ്യപ്പെടുന്ന രീതിയിൽ ശരീരത്തെ മാറ്റിയെടുക്കാൻ കൂടി കഴിയണം. അത് അവന്റെ തൊഴിലിനോടും അതിലുപരി കലയോടുമുള്ള പ്രതിബന്ധതയാണ്. മാമാങ്കത്തിലെ ചന്ദ്രോത്ത് പണിക്കർ അഭ്യാസിയാണ്. വഴക്കവും കരുത്തുമുള്ള യോദ്ധാവിന്റെ ശരീരം ആവശ്യപ്പെടുന്ന കഥാപാത്രം. എന്നാൽ, ‘മേപ്പടിയാൻ’ എന്ന എന്റെ പുതിയ ചിത്രത്തിലെ നായകൻ ‘ജയകൃഷ്ണന്’ ഇതിനു നേരെ വിപരീതമാണ്. ആ കഥാപാത്രത്തിനായുള്ള തയാറെടുപ്പാണു ശരീരത്തിലെ ഈ മാറ്റം. ഷർട്ടൂരിയാൽ കുടവയർ പുറത്തു ചാടും! പുറത്തിറങ്ങുന്ന സമയത്തൊക്കെ ശ്വാസം പിടിച്ചു കുടവയർ ഉള്ളിലേക്കു പിടിക്കേണ്ടി വരുന്നു. എങ്കിലും ഞാൻ അത് ആസ്വദിക്കുന്നു’’.\n‘മാമാങ്കം’ തിയറ്ററുകൾ നിറഞ്ഞോടുമ്പോൾ ഏറെ അഭിനന്ദനങ്ങൾ നേടിയ ‘ചന്ദ്രോത്ത് പണിക്കരെ’ യാഥാർഥ്യമാക്കിയ ഉണ്ണി തന്റെ പുതുവർഷ പ്രതീക്ഷകളും അനുഭവങ്ങളും മെട്രോ കൊട്ടകയോടു പങ്കുവയ്ക്കുന്നു...\nവിഷ്ണു മോഹനാണു സംവിധായകൻ. നടന് ശ്രീനിവാസൻ ഒരു ഇടവേളയ്ക്കു ശേഷം പ്രധാന വേഷം കൈകാര്യം ചെയ്യുന്ന ചിത്രം കൂടിയാണിത്. ആദ്യമായാണു ഞാൻ അദ്ദേഹത്തോടൊപ്പം ഒരു സിനിമയിൽ ഒന്നിക്കുന്നത്. മേപ്പടിയാൻ ഒരു ചെറിയ ചിത്രമാണ്. മാമാങ്കവുമായുള്ള ഒരു താരതമ്യത്തിനു പ്രേക്ഷകർ മുതിരും എന്നറിയാവുന്നതു കൊണ്ടാണു ചെറിയ ചിത്രം എന്നെടുത്തു പറഞ്ഞത്. എന്നാൽ, എന്റെ മികച്ച കഥാപാത്രങ്ങളിലൊന്നാകും ജയകൃഷ്ണൻ.\nവലിയ സംഘട്ടനങ്ങൾക്കൊന്നും സാധ്യതയില്ലാത്ത, ചെറിയ ജീവിതം നയിക്കുന്ന ഒരു നാട്ടിൻപുറത്തുകാരൻ പയ്യനാണു ജയകൃഷ്ണൻ. നാട്ടിൻപുറത്തുകാരനു സിക്സ് പാക്ക് ഉണ്ടായിക്കൂടാ എന്നല്ല. ജയകൃഷ്ണൻ എന്ന കഥാപാത്രത്തിന് അതാവശ്യമില്ല. എന്റെ ശരീരം ജയകൃഷ്ണൻ എന്ന കഥാപാത്രത്തിന് ഒരു ഭാരമാകരുത് എന്നുള്ളതു കൊണ്ടാണ് മാറാൻ ശ്രമിക്കുന്നത്. സിക്സ്പാക്ക് ആക്കുന്നതിനേക്കാൾ കഠിനമാണു തിരിച്ചുള്ള മാറ്റമെന്നുള്ള തിരിച്ചറിവു കൂടിയാണ് എനിക്ക് ഈ കഥാപാത്രം.\n∙ ഉണ്ണിയുടെ കാര്യത്തിൽ ശരീരം അനാവശ്യ ചർച്ചയാകുന്നുണ്ടോ?\nഉണ്ണി മുകുന്ദൻ എന്ന നടന്റെ കഥാപാത്രങ്ങളേക്കാൾ ശരീരത്തിന് അനാവശ്യ ശ്രദ്ധ ലഭിക്കുന്ന ഒരു സ്ഥിതിയുണ്ടെന്നു തോന്നിയിട്ടുണ്ട്. മലയാള സിനിമയിലെ നായകന് അങ്ങനെയൊരു ശരീരം ആവശ്യമില്ലെന്ന പൊതുധാരണയുണ്ട്. എന്നാൽ, നായകന്റെ ഇടി വാങ്ങുന്ന വില്ലനും മണ്ടനായ ഗുണ്ടയ്ക്കുമൊക്കെ സിക്സ്പാക്ക് ശരീരമാണു താനും. ‘ജിമ്മനായി’ വരുന്നവർ മണ്ടൻമാരാണെന്ന ഒരു ധാരണ രൂപപ്പെടാൻ ഇത്തരം ടൈപ്പ് കാസ്റ്റിങ് ഇടയാക്കിയിട്ടുണ്ട്.\nഏറെ വെല്ലുവിളികളുള്ള അതിലേറെ പ്രയത്നം വേണ്ടിയിരുന്ന കഥാപാത്രമായിരുന്നു ചന്ത്രോത്ത് പണിക്കർ. എല്ലായ്പോഴും ലഭിക്കുന്ന വേഷമല്ല അത്. പീരിയഡ് സിനിമകൾ മലയാളത്തിൽ അപൂർവമാണ്. അത്തരമൊരു ചിത്രത്തിൽ അത്രയേറെ പ്രാധാന്യമുള്ള ഒരു വേഷം ലഭിക്കുമ്പോൾ അത് ചർച്ച ചെയ്യപ്പെടണം എന്നും അതിനായി കഴിവിന്റെ പരമാവധി നൽകണമെന്നും ആഗ്രഹിച്ചിരുന്നു. തീവ്രമായ വർക്കൗട്ടും കളരിപ്പയറ്റുൾപ്പെടെ ആയോധനകലാ പരിശീലനവും വേണ്ടി വന്നു. കളരി പഠിച്ചോ എന്നു ചോദിച്ചാൽ ഇല്ല. ഏതു കലയായാലും ‘പഠിച്ചു’ എന്നു പറയുന്നത് വളരെ വലിയൊരു വാക്കാണ്. എന്നാൽ എന്റെ കഥാപാത്രത്തിലേക്കു പ്രേക്ഷകരെ വലിച്ചടുപ്പിക്കാൻ പര്യാപ്തമാകും വിധത്തിൽ പരിശീലനം നേടി. എന്നാലിപ്പോൾ, അഭിനന്ദനങ്ങൾ ഏറെ ലഭിക്കുമ്പോൾ ആ പ്രയത്നം വെറുതെയായില്ല എന്നാണു വിലയിരുത്തൽ.\n∙ മാമാങ്കം മമ്മൂട്ടിച്ചിത്രമല്ല എന്നും ഉണ്ണിയും അച്യുതനുമാണു ചിത്രം മുന്നോട്ടു കൊണ്ടു പോകുന്നത് എന്നും ഒട്ടേറെപ്പേർ പറഞ്ഞു. കേട്ടപ്പോൾ എന്തു തോന്നി?\nവളരെ സന്തോഷം തോന്നി. പ്രേക്ഷകർ അങ്ങനെ പറഞ്ഞതിനർഥം മമ്മൂക്കയുടെ കഥാപാത്രം മോശമായെന്നല്ല. ചിത്രത്തിൽ മമ്മൂക്കയില്ലാത്ത ഇടങ്ങളിൽ പ്രേക്ഷകരെ പിടിച്ചിരുത്താൻ എന്റെയും അച്യുതന്റെയും കഥാപാത്രങ്ങൾക്കു കഴിഞ്ഞു എന്നു മാത്രമാണ്. താരസമ്പന്നമായ ഇത്ര വലിയ ഒരു ചിത്രത്തിൽ ഒന്നോ രണ്ടോ കഥാപാത്രങ്ങൾക്ക് ഇത്തരം അഭിനന്ദനം ലഭിക്കുന്നതു ചെറിയ കാര്യമല്ല. ‘മാമാങ്കം’ ചന്ദ്രോത്ത് പണിക്കരുടെ കഥയല്ല. ചന്തുണ്ണിയുടെയും മമ്മൂക്കയുടെ കഥാപാത്രമായ ചന്ദ്രോത്തെ വലിയമ്മാവന്റെയും കഥയാണ്. എന്റേത് ഇവർക്കു രണ്ടിനും നടുക്കു നിൽക്കുന്ന ഒരു കഥാപാത്രം മാത്രമാണ്. അതു ശ്രദ്ധേയമായെങ്കിൽ എന്റെ പ്രയത്നം വെറുതെയായില്ല എന്ന ചാരിതാർഥ്യത്തിന് അർഹതയുണ്ട്.\n∙ ഒരു വർഷത്തെ ഇടവേള?\nമേൽപ്പറഞ്ഞ അതേ കാരണം തന്നെ. അത്രയേറെ ശ്രദ്ധയും അർപ്പണവും വേണ്ടിയിരുന്നു മാമാങ്കത്തിന്. മലയാളത്തിൽ വലിയ ഇടവേള വന്നാൽ ‘ഇപ്പോ സിനിമയൊന്നുമില്ലേ?’ എന്നായിരിക്കും എല്ലാവരുടെയും ആദ്യ ചോദ്യം. എനിക്കും ഇക്കാലയളവിനുള്ളിൽ ഒട്ടേറെത്തവണ ആ ചോദ്യം നേരിടേണ്ടി വന്നിട്ടുണ്ട്. അറിയപ്പെടുന്ന ഏതു നടനും രണ്ടോ മൂന്നോ മാസത്തിൽ ഒരു ചിത്രമുണ്ടാകും എന്നൊരു പൊതുധാരണ തന്നെ മലയാള സിനിമാരംഗത്തുണ്ട്. എന്നാൽ, ഈ ഇടവേള കൊണ്ട് ആളുകൾ മറന്നു പോകുമെന്ന പേടി എനിക്കില്ല.\n∙ ഉണ്ണി നായകനായ മികച്ച ചിത്രങ്ങളിൽ പലതും ബോക്സ് ഓഫിസിൽ പരാജയപ്പെടുന്നു. എന്താണ് കാരണം?\nഒട്ടേറെ കാരണങ്ങളുണ്ട്. സ്റ്റൈൽ, ‘കെഎൽ 10 പത്ത്’ തുടങ്ങിയ ചിത്രങ്ങളൊക്കെ ഉദാഹരണം. ‘സ്റ്റൈൽ’ റിലീസിങ് സമയം പ്രശ്നമായിരുന്നു. ‘കെഎൽ 10 പത്തി’ലെ മലബാർ ഭാഷ മനസ്സിലാകാത്തതു പ്രശ്നമായി എന്നു പലരും പറഞ്ഞു. ‘ഒരു മുറൈ വന്നു പാർത്തായ’ എന്ന ചിത്രം ഞാൻ വായിച്ച തിരക്കഥയേ ആയിരുന്നില്ല ഷൂട്ട് ചെയ്തത്. ‘ഒറീസ’യിലേതു തോറ്റ നായകനായിരുന്നു. ജനം അത് അംഗീകരിച്ചില്ല. എന്നാൽ ഈ ചിത്രങ്ങളെല്ലാം ടിവിയിൽ കണ്ടപ്പോൾ ഒട്ടേറെപ്പേർ വിളിച്ചു നന്നായി എന്ന് പറയുകയും ചെയ്തു.\n∙ ഉണ്ണി ആളൊരു ദേഷ്യക്കാരനാണോ? എന്തും വെട്ടിത്തുറന്നു പറയുന്ന പ്രകൃതം ഒട്ടേറെ ശത്രുക്കളെ സമ്മാനിച്ചിട്ടില്ലേ?\nദേഷ്യക്കാരനല്ല, എന്നാൽ തുറന്നു പറയാറുണ്ട്. നാം ബഹുമാനം നൽകുന്നതു തിരികെക്കിട്ടാൻ വേണ്ടിക്കൂടിയാണ്. എന്തും വെട്ടിത്തുറന്നു പറയുന്ന പ്രകൃതമാണു നല്ലത് എന്നു പറയുന്നവരുടെ മുന്നിൽപ്പോലും ആ രീതിയിൽ സംസാരിക്കുമ്പോൾ അവർക്കത് ഉൾക്കൊള്ളാൻ പറ്റാത്തതായി കണ്ടിട്ടുണ്ട്. എന്നാൽ എനിക്കു പ്രായത്തിന്റേതായ പക്വത കൂടിയിട്ടുണ്ട്. എന്നാൽ എന്റെ സ്വഭാവത്തിൽ മാറ്റമൊന്നും വരുത്തിയിട്ടില്ല.\n∙ മലയാളത്തിലേക്കാൾ ശക്തമായ കഥാപാത്രങ്ങൾ തന്നത് അന്യഭാഷകളാണോ?\nഅങ്ങനെ പറയാനാവില്ല, കഥാപാത്രങ്ങളുടെ പേരിൽ അറിയപ്പെടാനുള്ള ഭാഗ്യം കിട്ടിയ നടനാണു ഞാൻ. മല്ലു സിങ്, മസിലളിയൻ, ചന്ദ്രോത്ത് പണിക്കർ എല്ലാം കഥാപാത്രങ്ങളാണ്. പലരും അഭിസംബോധന ചെയ്യുന്നത് തന്നെ ഈ പേരുകൾ വിളിച്ചാണ്. മലയാളത്തിൽ കൂടുതൽ ശക്തമായ കഥാപാത്രങ്ങൾ ഞാൻ ചെയ്യണം എന്നു പ്രേക്ഷകർ ആഗ്രഹിക്കുന്നതു കൊണ്ടാണു മറ്റു ഭാഷകളിലെ വേഷങ്ങളുമായി താരതമ്യം വരുന്നത്. തെലുങ്കിലും തമിഴിലും ചെയ്തതും ശ്രദ്ധേയമായ വേഷങ്ങൾ തന്നെ. നമ്മളിൽനിന്ന് പ്രേക്ഷകർ കൂടുതൽ പ്രതീക്ഷിക്കുമ്പോഴാണു വിമർശനം ഉണ്ടാകുന്നത്. അതു ഗുണകരമാണ്. എന്നിൽ പ്രേക്ഷകർക്കു പ്രതീക്ഷയുണ്ടെന്നതാണ് എനിക്കുള്ള ഏറ്റവും വലിയ അഭിനന്ദനം.


ആഗോളതലത്തിൽ വൈറസ് ബാധിച്ചവരുടെയും മരിച്ചവരുടെയും കണക്കുകൾ ഇങ്ങനെ | global|COVID\nആഗോളതലത്തിൽ വൈറസ് ബാധിച്ചവരുടെയും മരിച്ചവരുടെയും കണക്കുകൾ ഇങ്ങനെ\nJun 13, 2021, 09:16 am IST\nന്യൂയോർക്ക്: ആഗോളതലത്തിൽ കോവിഡ് ബാധിതരുടെ എണ്ണം പതിനേഴ് കോടി അറുപത്തി മൂന്ന് ലക്ഷം കടന്നു. വേൾഡോമീറ്ററിന്റെ കണക്കുപ്രകാരം കഴിഞ്ഞ 24 മണിക്കൂറിനിടെ മൂന്നര ലക്ഷത്തിലധികം കേസുകളാണ് റിപ്പോർട്ട് ചെയ്തത്. കോവിഡ് മരണവും കുത്തനെ ഉയരുകയാണ്. ഇതുവരെ മുപ്പത്തിയെട്ട് ലക്ഷത്തിലധികം പേരാണ് രോഗം ബാധിച്ച് മരിച്ചത്. പതിനാറ് കോടി പേർ രോഗമുക്തി നേടി.\nഇന്ത്യയിൽ കഴിഞ്ഞ 24 മണിക്കൂറിനിടെ 84,332 പേർക്ക് വൈറസ് ബാധ സ്ഥിരീകരിച്ചു. ഏപ്രിൽ രണ്ടിന് ശേഷമുള്ള ഏറ്റവും കുറഞ്ഞ പ്രതിദിന നിരക്കാണിത്. ഇതോടെ ആകെ രോഗബാധിതരുടെ എണ്ണം 2.93 കോടി കടന്നു. 3.67 ലക്ഷം പേർ രോഗം ബാധിച്ച് മരിച്ചു. 95.07 ശതമാനമാണ് രാജ്യത്തെ രോഗമുക്തി നിരക്ക്.\nഅമേരിക്കയാണ് രോഗബാധിതരുടെ എണ്ണത്തിൽ ഇപ്പോഴും ഒന്നാം സ്ഥാനത്തുള്ളത്. യുഎസിൽ മൂന്ന് കോടി നാൽപത്തി മൂന്ന് ലക്ഷം രോഗബാധിതരുണ്ട്. മരണസംഖ്യ 6.15 ലക്ഷമായി ഉയർന്നു. ബ്രസീലിലും രോഗവ്യാപനം അതീവ രൂക്ഷമായി തുടരുന്നു.രാജ്യത്ത് ഇതുവരെ ഒരു കോടി എഴുപത്തിമൂന്ന് ലക്ഷം പേർക്കാണ് വൈറസ് ബാധ റിപ്പോർട്ട് ചെയ്തത്. 4.86 ലക്ഷം പേർ മരിച്ചു.\n3 വയസ്സുകാരന്റെ ജീവന് രക്ഷിക്കാന് കുത്തിവെക്കേണ്ട മരുന്നിന്റെ വില 16 കോടി രൂപ: പണം കണ്ടെത്തിയത് ഇങ്ങനെ...\nനിമിഷ ഫാത്തിമയെ ഉത്സവപ്പറമ്പിൽ നിന്നും ഭിക്ഷാടന മാഫിയ പിടിച്ചുകൊണ്ട് പോയത് പോലെയാണ് അവരുടെ സംസാരം : വൈറലായി കുറിപ്പ്


ദില്ലിയില് ബിജെപി7സീറ്റും തൂത്തുവാരും... ഓരോ മണ്ഡലത്തിലും ശക്തം, പ്രതിപക്ഷം നിലം തൊടില്ല!! | bjp wil sweep delhi divided oppositionareason - Malayalam Oneindia\nPublished: May 10 2019, 20:56 [IST]\nദില്ലി: കോണ്‍ഗ്രസ് ആംആദ്മി പോര് ദില്ലിയില് പ്രതിപക്ഷത്തിന് വന് തിരിച്ചടിയാവും. കണക്കുകളില് ബിജെപി ബഹുദൂരം മുന്നിലാണ്. നിലവില് ഒരു സീറ്റ് പോലും പ്രതിപക്ഷത്തിന് കിട്ടാന് സാധ്യതയില്ലെന്നാണ് വിലയിരുത്തല്. ഇതിന് പ്രധാന കാരണം കോണ്‍ഗ്രസാണെന്നും വിലയിരുത്തുന്നുണ്ട്. അതേസമയം മോദി തരംഗം തലസ്ഥാന നഗരിയില് ശക്തമായിട്ടുണ്ടെന്നാണ് പ്രവചനം.\nകോണ്‍ഗ്രസിന് മേധാവിത്വമുണ്ടായിരുന്നെങ്കിലും ബിജെപി ഓരോ ഘട്ടത്തിലായി നടത്തിയ പ്രവര്‍ത്തനങ്ങള് കോണ്‍ഗ്രസിനെ പിന്നോട്ടടിക്കുകയായിരുന്നു. അതേസമയം ആംആദ്മി പാര്‍ട്ടിക്ക് വിമതരുടെ ഭീഷണി ചിലപ്പോള് വലിയ തിരിച്ചടിയാവുമെന്നാണ് വിലയിരുത്തല്. പക്ഷേ ദില്ലയില് ഇത്തവണ അക്കൗണ്ട് തുറക്കാനുള്ള സാധ്യതയും എഎപിക്കുണ്ട്.\nദില്ലിയില് ഇതുവരെ വന്ന എല്ലാ സര്‍വേയും പ്രവചിക്കുന്നത് ബിജെപി എല്ലാ സീറ്റുകളും തൂത്തുവാരുമെന്നാണ്. പ്രധാനമായും കോണ്‍ഗ്രസിന് സഖ്യമുണ്ടാക്കാന് സാധിക്കാത്തത് വലിയ പ്രശ്‌നമായി വോട്ടര്‍മാര് കാണുന്നുണ്ട്. അതുകൊണ്ട് നിലവിലുള്ള7സീറ്റുകളും ഇത്തവണയും ബിജെപി തൂത്തുവാരും. കോണ്‍ഗ്രസില് നിന്ന് പ്രതിരോധാത്മകായ പോരാട്ടം ഉണ്ടാവുന്നില്ലെന്നാണ് ഭൂരിഭാഗം വോട്ടര്‍മാരും പറയുന്നത്.\n2014ല് ബിജെപി വലിയ മാര്‍ജിനില് എല്ലാ സീറ്റും നേടിയിരുന്നു. എന്നാല് ഒരു വര്‍ഷം കഴിഞ്ഞുള്ള നിയമസഭാ തിരഞ്ഞെടുപ്പില് ആംആദ്മി പാര്‍ട്ടി 67 സീറ്റ് നേടി അധികാരത്തിലെത്തിയിരുന്നു. ഇവിടെ ബിജെപിയുടെ വോട്ട് മുഴുവന് ആംആദ്മി പാര്‍ട്ടിയിലേക്കാണ് പോയത്. 21.4 ശതമാനമായി എഎപിയുടെ വോട്ട് മാറുകയും ചെയ്തു. ബിജെപിയുടേത് 14 ശതമാനത്തിലേക്കും വീഴുകയും ചെയ്തു. പിന്നീട് നടന്ന കോര്‍പ്പറേഷന് തിരഞ്ഞെടുപ്പില് എഎപിയുടേത് കുറയുകയും ചെയ്തു.\nദില്ലിയില് പ്രധാനമന്ത്രി നരേന്ദ്ര മോദിയുടെ പ്രതിച്ഛായക്ക് അനുകൂല സാഹചര്യമാണുള്ളത്. ബിജെപിക്ക് ഏറ്റവും ഗുണം ചെയ്യുന്നതും ഈ പ്രതിച്ഛായയാണ്. ദില്ലിയിലെ മുന്നോക്ക വോട്ടര്‍മാരെയും പിന്നോക്ക വോട്ടര്‍മാരെയും ഒരുപോലെ സ്വാധീനിക്കാന് മോദിക്ക് സാധിച്ചിട്ടുണ്ട്. എന്നാല് കോണ്‍ഗ്രസില് അത്തരമൊരു നേതാവില്ലാത്തതും വലിയ തിരിച്ചടിയാണ്. ദില്ലിയില് ഇത്തവണയും മോദി തരംഗം ആഞ്ഞടിക്കുമെന്നാണ് വ്യക്തമാകുന്നത്.\nഎഎപി വോട്ടുകള് ഭിന്നിപ്പിക്കുന്നു\n2017 മുതല് എഎപിയുടെ പരമ്പരാഗത വോട്ടര്‍മാര് ബൂത്തുകളിലേക്ക് എത്തുന്നില്ല. അതുകൊണ്ടാണ് അവരുടെ വോട്ടുശതമാനത്തില് ഇടിവ് വന്നത്. പ്രധാനമായും സംഘടനാ ദൗര്‍ബല്യമാണ് ഇതിന് കാരണം. 2017ല് പഞ്ചാബ് തിരഞ്ഞെടുപ്പിലെ പാര്‍ട്ടിയുടെ മോശം പ്രകടനം വോട്ടര്‍മാരെ പാര്‍ട്ടിയില് നിന്ന് അകറ്റിയിരുന്നു. അതേസമയം മൊഹല്ല ക്ലിനിക്കുകള് അടക്കമുള്ള കാര്യങ്ങള് എഎപിക്ക് അപ്രതീക്ഷിത നേട്ടം സമ്മാനിക്കാനും സാധ്യതയുണ്ട്.\nകോണ്‍ഗ്രസിന് പ്രതിപക്ഷ നിരയെ ഒന്നിപ്പിക്കാന് സാധിക്കാത്തതാണ് ദില്ലിയില് ബിജെപിക്ക് മുന്‍തൂക്കം നല്‍കുന്നത്. നഗര ഗ്രാമീണ മേഖല കേന്ദ്രീകരിച്ചുള്ള ബിജെപിയുടെ പ്രവര്‍ത്തനവും അവര്‍ക്ക് ഗുണം ചെയ്യും. ഗൗതം ഗംഭീറിനെ പോലുള്ള ജനപ്രിയ സ്ഥാനാര്‍ത്ഥികളും ബിെപിക്ക് മുന്‍തൂക്കം നല്‍കുന്നുണ്ട്. അതേസമയം കോണ്‍ഗ്രസിനേക്കാളും വലിയ ശക്തിയായി എഎപി തന്നെയാണ് മുന്നിലുള്ളത്. അരവിന്ദ് കെജ്രിവാള് ഇപ്പോഴും ജനപ്രിയ നേതാവ് തന്നെയാണ്.\nബംഗാള് പിടിക്കാന് ത്രിപുരയിലെ ആര്‍ക്കിെടക്ടുമായി ബിജെപി.... കളം മാറ്റി മമത, മിഷന് 22 പൊളിച്ചു!!\nbjp delhi congress narendra modi aam aadmi party arvind kejriwal lok sabha elections 2019 അരവിന്ദ് കെജ്‌രിവാള്\nbjp wil sweep delhi divided oppositionareason\nStory first published: Friday, May 10, 2019, 20:56 [IST]


സ്ത്രീധനമായി കാർ വേണം; വരനെ തടഞ്ഞുവെച്ച് പൊലീസിന് കൈമാറി; വിവാഹം വേണ്ടെന്നുവെച്ച് യുവതി\nമുസാഫർനഗർ: സ്ത്രീധനമായി കാർ ആവശ്യപ്പെട്ട വരനെയും കൂട്ടരെയും വധുവിന്‍റെ ബന്ധുക്കൾ പൊലീസിൽ ഏൽപ്പിച്ചു. സ്ത്രീധനം ആവശ്യപ്പെട്ടവരുമായി വിവാഹബന്ധം വേണ്ടെന്ന നിലപാട് വധു സ്വീകരിച്ചതോടെ വിവാഹം മുടങ്ങി. ഉത്തർപ്രദേശിലെ മുസാഫർനഗറിലാണ് സംഭവം. ഡൽഹി സ്വദേശിയായ വിവേക് എന്നയാളാണ് പൊലീസ് കസ്റ്റഡിയിലായത്.\nമുസാഫർനഗർ സ്വദേശിനിയുമായി കഴിഞ്ഞ ദിവസമാണ് വിവേകിന്‍റെ വിവാഹം നടക്കേണ്ടിയിരുന്നത്. വിവാഹത്തിനായി തലേദിവസംതന്നെ വിവേകും ബന്ധുക്കളും സുഹൃത്തുക്കളുമടങ്ങുന്ന സംഘം വധുവിന്‍റെ നാട്ടിലെത്തി. സ്ത്രീധനമായി കാർ വേണമെന്ന് ആവശ്യപ്പെട്ട് വിവേകും സുഹൃത്തുക്കളും വധുവിന്‍റെ വീട്ടുകാരെ സമീപിച്ചു.\nഎന്നാൽ ഇത് നൽകാനാകില്ലെന്ന നിലപാടിലായിരുന്നു വധുവിന്‍റെ വീട്ടുകാർ. തന്നെയുമല്ല, സ്ത്രീധനം ആവശ്യപ്പെട്ടതിനെ തുടർന്ന് വരനെയും കൂട്ടരെയും തടഞ്ഞുവെച്ച് പൊലീസിന് കൈമാറുകയും ചെയ്തു. വിവരം അറിഞ്ഞ പ്രതിശ്രുതവധുവായ യുവതി ഈ ബന്ധം വേണ്ടെന്ന നിലപാട് എടുക്കുകയും ചെയ്തു.\nമുസാഫർനഗർ ജില്ലയിലെ ഭോറ കാലൻ പൊലീസ് സ്റ്റേഷനിൽവെച്ച് ഇരുകൂട്ടരെയും ചർച്ചയ്ക്ക് വിളിച്ചു. ഒടുവിൽ വിവാഹം നടത്തുന്നതിനായി ചെലവായ പണം വധുവിന്‍റെ വീട്ടുകാർക്ക് വരൻ നൽകാമെന്ന് സമ്മതിച്ചതോടെയാണ് ഒത്തുതീർപ്പായത്. പണം കൈമാറി വരനും കൂട്ടരും സ്വദേശമായ ഡൽഹി നാൻഗ്ലോയിലേക്ക് മടങ്ങുകയായിരുന്നു.\nറാബി വിളകളുടെ താങ്ങുവില വര്‍ധിപ്പിക്കാന് കേന്ദ്രം; 50 മുതല് 300 രൂപ വരെയാണ് താങ്...\nഓസ്‌ട്രേലിയയില് മണല്‍ത്തിട്ടയില് കുടുങ്ങിയത് 270-ഓളം തിമിംഗലങ്ങള്; രക്ഷപ്പെടുത്...\nഇന്ത്യന് അസോസിയേഷനുകളും ഗ്രൂപ്പുകളും ഭാരവാഹികളുടെ പട്ടിക അയച്ചു തരണമെന്ന് കുവൈറ്റ...


| ആള്‍ക്കൂട്ട കൊലപാതകം: പ്രതിവിധി ബോധവത്‌കരണം | Mangalam\nSaturday, July 13, 2019 Last Updated 48 Min 44 Sec ago English Edition\nTuesday 03 Jul 2018 02.07 AM\nആള്‍ക്കൂട്ട കൊലപാതകം: പ്രതിവിധി ബോധവത്‌കരണം\nആള്‍ക്കൂട്ടം നിയമം കൈയിലെടുക്കുന്ന സംഭവങ്ങള് വീണ്ടും ഇന്ത്യയില് തലപൊക്കുകയാണ്. കുട്ടികളെ തട്ടിയെടുക്കുന്നവരെന്നു സംശയിച്ച് ഞായറാഴ്‌ച മഹാരാഷ്‌ട്രയില് അഞ്ചു പേരെ തല്ലിക്കൊന്നത് മനഃസ്സാക്ഷിയെ ഞെട്ടിപ്പിക്കുന്നതാണ്. മുന്‍പും ഇത്തരം സംഭവങ്ങള് നടന്നിട്ടുണ്ടെങ്കിലും മഹാരാഷ്‌ട്രയില് ആദിവാസി ഗ്രാമമായ റെയിന്‍പാഡയില് ആഴ്‌ചച്ചന്ത നടക്കവെ അവിടെയെത്തിയവരാണു കൊല്ലപ്പെട്ടത്. ഇവരിലൊരാള് സമീപത്തു കണ്ട ഒരു കൊച്ചുകുട്ടിയോട് സംസാരിക്കുന്നതു കണ്ട ഗ്രാമീണര് ഇവരുടെ മേല് ചാടി വീഴുകയായിരുന്നു.\nകഴിഞ്ഞ ദിവസങ്ങളില് ഇവിടെ കൊച്ചുകുട്ടികളെ തട്ടിക്കൊണ്ടുപോകാന് ശ്രമം നടന്നിരുന്നു. ഇവരും കുട്ടികളെ തട്ടിക്കൊണ്ടു പോകുന്ന സംഘത്തില് പെട്ടവരാണെന്നു കരുതിയായിരുന്നു ആക്രമണം. പോലീസിനു പോലും ഈ അഞ്ചു പേരെയും രക്ഷിക്കാനായില്ല. ഞായറാഴ്‌ചതന്നെ ഇതേപോലെ രണ്ടു സംഭവങ്ങള്‍കൂടി അരങ്ങേറി. തമിഴ്‌നാട്ടില് ചെൈന്നയിലെ തെയ്‌നാംപെട്ടില് കുട്ടികളെ തട്ടിക്കൊണ്ടുപോകാന് വന്നവരാണെന്നു സംശയിച്ച് രണ്ട് അന്യസംസ്‌ഥാന തൊഴിലാളികളെ നാട്ടുകാര് വളഞ്ഞിട്ടു മര്‍ദിച്ചു. അസമിലെ സോണിത്‌പുരില് മനോവൈകല്യമുള്ള ഒരു സ്‌ത്രീയെ ജനക്കൂട്ടം മര്‍ദിഅടുത്തകാലത്ത് ഇത്തരം ധാരാളം സംഭവങ്ങള് ഉണ്ടായിട്ടുണ്ട്. ഏപ്രില് 28-ന് തമിഴ്‌നാട്ടിലെ വെല്ലൂരില് ഹിന്ദി സംസാരിക്കുന്ന ഒരാളെ ജനക്കൂട്ടം തല്ലിക്കൊന്നിരുന്നു. അതിനുശേഷം അന്യസംസ്‌ഥാനക്കാര് തമിഴ്‌നാട്ടില് ജീവഭയത്തോടെയാണ് കഴിയുന്നത്. കഴിഞ്ഞ മാസം മാത്രം പല സംസ്‌ഥാനങ്ങളിലുമായി ഇങ്ങനെ എട്ടു പേര് കൊല്ലപ്പെട്ടു.\nജൂണ് ഒന്‍പതിന് അസമിലെ കര്‍ബി അങ്‌ലോങ്ങില് രണ്ടു യുവാക്കളും 14-ന് ബംഗാളിലെ മാള്‍ഡയില് യുവാവും കൊല്ലപ്പെട്ടു, 23-ന് ഛത്തിസ്‌ഗഡിലെ സുര്‍ജയില് ഒരാളെ തല്ലിക്കൊന്നു. ജൂണ് 26-ന് ഗുജറാത്തിലെ വാഡജില് ഒരു ഭിക്ഷാടക കൊല്ലപ്പെട്ടപ്പോള് 28-ന് ത്രിപുരയില് മൂന്നിടങ്ങളിലായി മൂന്നു പേര് ആള്‍ക്കൂട്ടത്തിന്റെ മര്‍ദനത്തില് മരിച്ചു. ഈ സംഭവത്തിനു ശേഷം ത്രിപുരയില് അസത്യ പ്രചാരണങ്ങള്‍ക്കെതിരേ ജനങ്ങള്‍ക്കിടയില് ബോധവത്‌കരണ പ്രവര്‍ത്തനങ്ങള് നടക്കുകയാണ്.അട്ടപ്പാടിയില് മധുവെന്ന ആദിവാസി യുവാവിനെ ഏതാനും പേര് ചേര്‍ന്ന് തല്ലിക്കൊന്നത് മറക്കാറായിട്ടില്ല.\nതെറ്റായ വിവരങ്ങള് പ്രചരിക്കുന്നതു പ്രധാനമായും സാമൂഹിക മാധ്യമങ്ങള് വഴിയാണ്. സാമൂഹിക മാധ്യമങ്ങളില് തെറ്റായ കാര്യങ്ങള് പ്രചരിപ്പിക്കാന് താത്‌പര്യമുള്ള മനോരോഗികളെ ധാരാളം കാണാന് കഴിയും. അതുവഴികിട്ടുന്ന പ്രശസ്‌തിയോ ആത്മസംതൃപ്‌തിയോ എന്താണ് അവരെ ഇത്തരം പ്രവൃത്തിക്കു പ്രേരിപ്പിക്കുന്നതെന്ന് അറിയില്ല. ഇത്തരം ധാരാളം സന്ദേശങ്ങളാണ് ഓരോദിവസവും പങ്കുവയ്‌ക്കപ്പെടുന്നത്. വക്രബുദ്ധിക്കാരല്ലാത്ത ഭൂരിപക്ഷവും ഇതു വിശ്വസിക്കും. പലരും അതു വീണ്ടു പ്രചരിപ്പിക്കും.\nഅങ്ങനെ ഞൊടിയിടയ്‌ക്കുള്ളില് ഇത്തരം സന്ദേശങ്ങള് ലക്ഷക്കണക്കിനു പേരിലെത്തും. ഇതുണ്ടാക്കുന്ന പ്രത്യാഘാതം വളരെ വലുതാണെന്ന് ആള്‍ക്കൂട്ട കൊലപാതകം വ്യക്‌തമാക്കിത്തരുന്നു. ഇതുപോലെ അനേകം സംഭവങ്ങള് ചൂണ്ടിക്കാട്ടാന് സാധിക്കും.\nഇത്തരം സന്ദേശങ്ങള് സൃഷ്‌ടിക്കുന്നവരെയും പ്രചരിപ്പിക്കുന്നവരെയും നിയമത്തിന്റെ മുന്നില് കൊണ്ടുവന്നാലേ ഈ മാനസികരോഗത്തിന് പ്രതിവിധിയുണ്ടാക്കൂ. എന്തെങ്കിലും കണ്ടാലുടനേ ചാടിയിറങ്ങാതിരിക്കാന് ജനങ്ങള്‍ക്കിടയില് വ്യാപകമായ ബോധവത്‌കരണവും നടക്കേണ്ടതുണ്ട്.


യുവർ ഓണർ, സമരത്തെ പൊളിക്കാനുള്ള ആ ആക്ടിവിസത്തിൽ ചെറിയ സംശയമുണ്ട്, ക്ഷമിക്കണം - Boolokam\nകാർഷികനിയമങ്ങൾ നടപ്പാക്കുന്നത് സ്റ്റേ ചെയ്തുകൊണ്ടുള്ള സുപ്രീംകോടതി വിധി ഒന്നാന്തരം വക്രബുദ്ധിയാണ്\n1. Krishna Prasad\nഒറ്റ നോട്ടത്തിൽ ഇത് കര്ഷകർക്കനുകൂലമാണെന്ന് തോന്നുമെങ്കിലും മോദിയുടെയും ബിജെപിയുടെയും ഓർഡർ അതേപടി അനുസരിക്കുകയാണ് സുപ്രീം കോടതിയിലെ ശുംഭന്മാർ ചെയ്തിരിക്കുന്നത്. നിയമം സ്റ്റേ ചെയ്തതിലൂടെ കർക്ഷകരുടെ സമരത്തിന് പ്രസക്തിയിലാതാവുകയും അവർ സമരം നിർത്തി ഒഴിഞ്ഞു പോവുകയും വേണം. വിധി സ്റ്റേ ചെയ്തിട്ടും സമരം തുടർന്നാൽ അതിന്റെ പേരിൽ കർഷകർക്ക് നേരെ പൊതുജന രോഷമുണ്ടാവുമെന്ന് മോദിയും കോടതിയും കരുത്തുന്നു. ഇനിയും സമരം തുടർന്നാൽ അത് കോടതിയലക്ഷ്യമാക്കാനുള്ള വകുപ്പ് വരെ ചുമത്താനും കർഷകർക്കെതിരെ കർശന നടപടികൾ എടുക്കാനും കോടതിക്ക് കഴിയും.\nഇനി സ്റ്റേയുടെ ബലത്തിൽ കർഷകർ സമരം നിർത്തിയാലോ? ഉടനെ കോടതി നിയമിച്ച സമിതി പണി തുടങ്ങും. കോടതി നിയമിച്ച സമിതിയായത് കൊണ്ട് അവരുടെ ഉത്തരവിനെ ആർക്കും ചോദ്യം ചെയ്യാൻ കഴിയില്ല. ഇപ്പോഴും കോടതിയിൽ വിശ്വാസമുള്ള ഇന്ത്യക്കാരെ പറ്റിക്കാനുള്ള പരിപാടി. ആ സമിതിയുടെ റിപ്പോർട്ട് എന്താവും എന്ന് ഊഹിക്കാമല്ലോ. മോഡി കൊണ്ട് വന്ന കാർഷികബില്ലിനെ എതിർക്കുന്നത് രാജ്യദ്രോഹികളാണ് എന്ന പരാമർശം പോലും റിപ്പോർട്ടിൽ ഉണ്ടായാലും അത്ഭുതപ്പെടേണ്ട റാഫേലിലും മറ്റനേകം അവസരങ്ങളിലും മോഡി സർക്കാർ പ്രതിസന്ധിയിലായപ്പോൾ രക്ഷിക്കാനായി അവതരിച്ച സുപ്രീം കോമഡി ഈ പ്രാവശ്യവും കളിക്കിറങ്ങിയിട്ടുണ്ട്. മോദിയെയും സുപ്രീം കോടതിയെയും കുറിച്ച് കർഷകർക്ക് കൃത്യമായ ധാരണയുളളത് കൊണ്ട് ഈ കളിയുടെ ഭാവി കണ്ടറിയണം . എന്തായാലും ഈ രാജ്യത്തിന്റെ ജനാധിപത്യത്തിൽ ഇനി പ്രതീക്ഷ വെച്ചിട്ട് കാര്യമില്ല.\nപാർലമെന്റ് ഉണ്ടാക്കിയ നിയമം സ്റ്റേ ചെയ്യാൻ സുപ്രീംകോടതിക്ക് അധികാരമില്ല. എന്നാൽ റദ്ദാക്കാം. എന്നിട്ടാണീ വാചക നാടകം. സമരം പൊളിക്കാനുള്ള വെറും തട്ടിപ്പല്ലേ ഇത്? ബാക്കിയൊക്കെ KJ Jacob മാന്യമായി പറഞ്ഞിട്ടുണ്ട്.\n2. KJ Jacob എഴുതുന്നു\nക്ഷമിക്കണം, യുവർ ഓണർ. ഒരുനിയമം ഭരണഘടനാ വിരുദ്ധമാണ് എന്ന് കണ്ടാൽ മാത്രമേ അത് സ്റ്റേ ചെയ്യാൻ ബഹുമാനപ്പെട്ട കോടതികൾക്ക് അവകാശമുള്ളൂ. കാർഷിക നിയമങ്ങൾ ഭരണഘടനാ വിരുദ്ധമാണ് എന്നല്ല കർഷകരുടെ വാദം. അവർക്കു അങ്ങനെയൊരു വാദമേയില്ല. കാർഷിക വിപണി പരിഷ്കരണം എന്നപേരിൽ കുത്തകകളെ അഴിച്ചുവിടാനും ആ രംഗത്തുനിന്നും സർക്കാർ പിന്മാറാനും ആണ് സർക്കാർ ശ്രമിക്കുന്നത് എന്നാണ് കർഷകരുടെ ആരോപണം.\nഅതൊരു നയപ്രശ്നമാണ്, രാഷ്ട്രീയ പ്രശ്നമാണ്. അത് സർക്കാരും ജനങ്ങളും തമ്മിൽ ചർച്ച ചെയ്തു തീർക്കണം. ഒന്നുകിൽ നിയമങ്ങൾ കർഷകർക്ക് ഗുണകരമാണ് എന്ന് അവരെ സർക്കാർ ബോധ്യപ്പെടുത്തണം; അല്ലെങ്കിൽ സർക്കാർ നിയമങ്ങൾ പിൻവലിക്കണം. അല്ലെങ്കിൽ സർക്കാർ സമരം പൊളിക്കണം.ഏതായാലും അതൊക്കെ രാഷ്ട്രീയമാണ്, നിയമപരമല്ല. ഞങ്ങൾ ‘എടപെട്ടാള’യും എന്നൊക്കെ ഭീഷണിപ്പെടുത്തുമ്പോൾ തോന്നും നാട്ടുകാരുടെ കാര്യത്തിൽ ബഹുമാനപ്പെട്ട കോടതികൾക്കു അങ്ങേയറ്റത്തെ ആശങ്കയുണ്ടെന്ന്.\nഅത്രയ്ക്ക് ആശങ്കയുണ്ടെങ്കിൽ പൗരത്വ നിയമ ഭേദഗതിയുമായി ബന്ധപ്പെട്ടു പരാതികൾ നിങ്ങളുടെ മുൻപിൽ ഉണ്ട്. ഇന്ത്യൻ പൗരത്വത്തിനു മതം ഒരു ഘടകമാക്കുന്നു എന്നും അത് ഇന്ത്യ എന്ന സങ്കല്പത്തെയും അതിന്റെ സമൂർത്ത രൂപമായ ഭരണഘടനയെയും വെല്ലുവിളിക്കുന്നു എന്നാണ് പരാതിക്കാർ പറയുന്നത്.കാശ്മീരിന് പ്രത്യേക പദവി നൽകുന്ന ഭരണഘടനയുടെ 370-ആം വകുപ്പ് ഇല്ലാതാക്കുന്ന ഒരു നിയമം പാർലമെന്റ് പാസാക്കിയിട്ടുണ്ട്. അതുമായി ബന്ധപ്പെട്ടു പരാതികളുണ്ട്.ഒരെണ്ണം പോലും കേൾക്കാൻ ഇതുവരെ സമയമുണ്ടായിട്ടില്ല. ഒരിടപെടലും കണ്ടിട്ടില്ല.\nപോട്ടെ, അതൊക്കെ പോട്ടെ.ഒരു സംസ്‌ഥാനത്തെ ആളുകളെ മുഴുവൻ ബന്ദികളാക്കി നിയമം അടിച്ചേൽപ്പിച്ചപ്പോൾ അവിടന്ന് കുറെ ഇന്ത്യൻ പൗരന്മാരെ ഭരണകൂടം പിടിച്ചികൊണ്ടുപോയിട്ടുണ്ട്. അവരുടെ ബന്ധുക്കളും സുഹൃത്തുക്കളും ഹേബിയസ് കോർപ്പസ് ഹർജി, എന്നുവച്ചാൽ ഒരു പൗരന്റെ രക്ഷയ്ക്കെത്താൻ കോടതിയ്ക്ക് അധികാരം നൽകുന്ന നിയമം ഉപയോഗിക്കാനുള്ള അപേക്ഷ, നിങ്ങളുടെ മുൻപിൽ കെട്ടിക്കിടക്കുന്നുണ്ട്. നിയമവിരുദ്ധമായി സർക്കാർ പിടിച്ചുകൊണ്ടുപോയ തങ്ങളുടെ ആളുകൾ എവിടയെന്നറിയാത്ത പൗരന്മാരുടെ അപേക്ഷകളാണ്.\nഅതൊന്നും ഒരെണ്ണവും ഇതുവരെ കേൾക്കാൻ നിങ്ങള്ക്ക് സമയമുണ്ടായിട്ടില്ല. ഭരണഘടനയും പൗരന്മാരുടെ മൗലികാവകാശങ്ങളും ലംഘിക്കപ്പെട്ട, ഭരണഘടനപരവും നിയമപരവുമായ വിഷയങ്ങൾ ഉൾപ്പെട്ട വിഷയങ്ങൾ, കോടതി പരിഗണിക്കേണ്ട, കോടതിയ്ക്കു മാത്രം പരിഗണിക്കാൻ അവകാശമുള്ള വിഷയങ്ങൾ, കൊട്ടയിൽ ഇട്ടിട്ടു നയപരമായ വിഷയത്തിൽ ‘എടപെട്ടാള’യും എന്ന് പറയുമ്പോൾ,\nയുവർ ഓണർ, ക്ഷമിക്കണം, ആ ആക്ടിവിസത്തിൽ ചെറിയ സംശയമുണ്ട്.\nPrevious articleഅഭയക്കേസിലെ പ്രതികൾക്കൊപ്പം നിൽക്കുന്ന ഒരു ധ്യാനത്തട്ടിപ്പുകാരന്റെ സൂത്രങ്ങൾ\nNext articleരാജാവിനെക്കാൾ വലിയ രാജഭക്തി ആവശ്യമുണ്ടോ കമൽ സാറേ ?


ജോലി തന്നെ പ്രശ്‌നമാകുമ്പോള്.... | Causes of Work Related Stress - Malayalam BoldSky\n| Published: Thursday, July 23, 2015, 16:52 [IST]\nഒരു ജോലി കിട്ടിയിട്ട് ലീവ് എടുക്കാം എന്ന് കരുതുന്നവരാണ് നമ്മളില് പലരും. എന്നാല് അമിത ജോലി ഭാരവും സമയമില്ലായ്മയും മുകളില് നിന്നുള്ള പ്രഷറും എല്ലാം നമ്മുടെ മാനസിക നില തന്നെ തെറ്റിക്കും.\nപലരുടേയും മാനസിക നില വരെ തെറ്റുന്ന സാഹചര്യമുണ്ടാകാം. ജോലി കിട്ടിയവര്‍ക്ക് അതിന്റെ ടെന്‍ഷന് എന്നാല് ഉന്നതവിദ്യാഭ്യാസമുണ്ടായിട്ടും ജോലി കിട്ടാത്തവരുടെ അവസ്ഥയും ഇതു പോലെ തന്നെയായിരിക്കും. ഇതൊക്കെ കഴിച്ചാല് സ്‌ട്രെസുണ്ടാകും\nദിവസം തോറും മാറി വരുന്ന തൊഴില് സാഹചര്യങ്ങളില് വളരെ പ്രശ്‌നം സൃഷ്ടിക്കുന്ന ഒന്നാണ് സമ്മര്‍ദ്ദം.ഓഫീസിലെ സ്‌ട്രെസ് കുറയ്ക്കാം\nതൊഴിലിടങ്ങളില് സൃഷ്ടിക്കപ്പെടുന്ന മാനസിക സമ്മര്‍ദ്ദം പലതരത്തിലാണ് ഇന്നത്തെ ചെറുപ്പക്കാരെ ബാധിക്കുന്നത്.മാനസിക സമ്മര്‍ദ്ദം രോഗത്തിനുകാരണമാകാം\nശാരീരികവും മാനസികവുമായ പ്രശ്‌നങ്ങള് ഇതു മൂലം സൃഷ്ടിക്കപ്പെടാം. ജോലിസ്ഥലത്തെ മാനസിക സമ്മര്‍ദ്ദത്തിന് കാരണങ്ങള് എന്തൊക്കെ?\nഏറെ നാളത്തെ പരിശ്രമത്തിനു ശേഷം കിട്ടിയ ജോലി, എന്നാല് ജോലി ചെയ്യാന് പറ്റാത്ത സാഹചര്യമാണ് അവിടെയുള്ളതെങ്കില് എന്തു ചെയ്യും? സഹപ്രവര്‍ത്തകരുമായി ചേര്‍ച്ചയില്ലായ്മ, അമിത ജോലി ഭാരം ഇവയെല്ലാം സമ്മര്‍ദ്ദം വരുത്തി വെയ്ക്കുന്നു.\nകരാര് ജോലിക്കാരനാണെങ്കില് അദ്ദേഹത്തെ മാനസിക സമ്മര്‍ദ്ദം കുറച്ചൊന്നുമല്ല ബാധിക്കുക. അടുത്ത തവണ കരാര് പുതുക്കുമോ, ജോലി സ്ഥിരമായുണ്ടാകുമോ തുടങ്ങി നിരവധി ചോദ്യങ്ങള് സമ്മര്‍ദ്ദമുണ്ടാക്കും.\nവര്‍ഷങ്ങളായി ഒരേ ജാലി തന്നെ ചെയ്യുന്ന ഒരാള്‍ക്ക് പ്രമോഷന് നല്‍കാതെ സ്ഥിരമായി ആ ജോലി തന്നെ ചെയ്യുമ്പോള് അദ്ദേഹത്തേയും സമ്മര്‍ദ്ദം പിടികൂടാം. ജോലിയില് നിന്ന് എന്തെങ്കിലും കാരണവശാല് തരം താഴ്ത്തപ്പെടുമ്പോള് ഇതേ അവസ്ഥ തന്നെയിുണ്ടാകും.\nപറഞ്ഞ സമയത്തിനുള്ളില് ജോലി തീര്‍ക്കാന് വേണ്ടി പെടാപാടു പെടുന്നവരും സമ്മര്‍ദ്ദത്തിനടിമകളായേക്കാം. അപകട സാധ്യത കൂടിയ ജോലിയും ഇവിടെ സമ്മര്‍ദ്ദമുണ്ടാക്കും.\nതൊഴില് മേഖലയിലെ ബന്ധങ്ങള്\nബന്ധങ്ങള് മോശമായാല് തന്നെ മാനസിക സമ്മര്‍ദ്ദത്തിന് വേറെ വഴി വേണ്ട. ഓഫീസില് അടുത്തിരിക്കുന്ന ആളുമായി ഒന്നു മിണ്ടിയാല് ഉണ്ടാവുന്ന പ്രശ്‌നം, അല്ലെങ്കില് സമയമില്ലാത്തതിനാല് മിണ്ടാന് കഴിയാത്തതിന്റെ പ്രശ്‌നം എല്ലാം മാനസിക സമ്മര്‍ദ്ദം വളരെ കൂടുതലാക്കും.\nമുതലാളി തൊഴിലാളി ബന്ധങ്ങള് വളരെ നല്ല രീതിയില് മുന്നോട്ടു പോയില്ലെങ്കിലും മുതലാളിയുടെ ഹിറ്റ്‌ലര് ചിന്താഗതിയും സമ്മര്‍ദ്ദം ഉയര്‍ത്തും. തന്നെ അടക്കി ഭരിക്കുകയാണെന്ന കാഴ്ചപ്പാടില് നിന്നാണ് സമ്മര്‍ദ്ദത്തിന്റെ തുടക്കം.\nജോലിയില് നിന്നല്ലാതെ തന്നെ ഉണ്ടാവുന്ന പ്രശ്‌നങ്ങള് സമ്മര്‍ദ്ദത്തിന് ആക്കം കൂട്ടും. കുടുംബത്തിലോ കൂട്ടുകാര്‍ക്കിടയിലോ ഉണ്ടാവുന്ന പ്രശ്‌നങ്ങള് പരിഹരിക്കാന് കഴിയാതെ വരികയും അതിനിടയില് ജോലി സ്ഥലത്തു കൂടിയുണ്ടാവുന്ന പ്രശ്‌നങ്ങള് സമ്മര്‍ദ്ദത്തിന്റെ തോത് വര്‍ദ്ധിപ്പിക്കും.\nജോലി ഭാരം കൂടുതല്\nജോലി ഭാരം കൂടുന്നത് സമ്മര്‍ദ്ദം കൂട്ടാന് കാരണമാകും. ജോലി ഭാരം കൊണ്ട് തലവേദനയുള്ള ഒരാള്‍ക്ക് ഈ തലവേദന കാരണം പ്രവര്‍ത്തന ക്ഷമത കുറയുകയും വീണ്ടും ജോലി ഭാരം കൂടുകയും ചെയ്യും.\nഒഴിവു സമയങ്ങളിലും ജോലി ചെയ്യുന്നും ചെയ്യാന് നിര്‍ബന്ധിതനാവുന്നതും സമ്മര്‍ദ്ദം വര്‍ദ്ധിപ്പിക്കും.അതുകൊണ്ടു തന്നെ ഒഴിവു സമയങ്ങളില് വിശ്രമിക്കാതെ ജോലി ചെയ്യുന്നത് സമ്മര്‍ദ്ദത്തിന് കൂടുതല് വഴിയൊരുക്കും.\nആരോഗ്യം മറന്നാണ് ഇന്ന് പലരും ജോലി ചെയ്യുന്നത്. അതുകൊണ്ടു തന്നെ ഇത് കൂടുതല് ആരോഗ്യപ്രശ്‌നങ്ങള് സൃഷ്ടിക്കും. 24 മണിക്കൂറും ജോലി ജോലി എന്ന് പറയുന്നത് സമ്മര്‍ദ്ദം വര്‍ദ്ധിക്കുന്നതുകൊണ്ട് മാത്രമാണ്.\nRead more about: office job stress ഓഫീസ് ജോലി സ്‌ട്രെസ്\nJob stress comes in many different forms and affects your mind and body in different ways. Small things can make you feel stressed.\nStory first published: Thursday, July 23, 2015, 16:52 [IST]


‘ഗന്ധർവ’സംഗീതത്തിന് ആദരമൊരുക്കി എൺപത് ഗായകർ | K J Yesudas| Yesudas@80| Yesudas\n‘ഗന്ധർവ’സംഗീതത്തിന് ആദരമൊരുക്കി എൺപത് ഗായകർ\nJan 10, 2020, 12:37 PM IST\nകെ.ജെ. യേശുദാസ് പാടിയ എൺപത് സോളോ ഗാനങ്ങളാണ് സംഗീതാർച്ചനയ്ക്കായി തിരഞ്ഞെടുത്തത്.\nഗീതം സംഗീതം സംഘടിപ്പിച്ച ഗന്ധർവഗീതം സംഗീതം ദാസേട്ടൻ@80 പരിപാടിയിൽ മുഖ്യാഥിതിയായെത്തിയ സംഗീത സംവിധായകൻ ഔസേപ്പച്ചൻ വേദിയിൽ ഗാനം ആലപിക്കുന്നു. ജയരാജ് വാര്യർ സമീപം\nസംഗീതയാത്രയിൽ അമ്പതാണ്ട് പിന്നിട്ട പി.എസ്. വിദ്യാധരൻ സ്വയം ചിട്ടപ്പെടുത്തിയ ‘ചന്ദനം മണക്കുന്ന പൂന്തോട്ട...’മെന്ന വരികളിൽ തുടങ്ങിയ ഗാനാർച്ചനയുടെ തുടർച്ചയായി എൺപത് ഗായകർ പാടി. എല്ലാംതന്നെ മലയാളത്തിന്റെ സ്വന്തം യേശുദാസിന്റെ ശബ്ദത്തിൽ ഇതൾവിരിഞ്ഞ മനോഹര ഗാനങ്ങൾ. ഗീതം സംഗീതമെന്ന കൂട്ടായ്മ കെ.ജെ. യേശുദാസിന് നൽകിയ പിറന്നാൾ സമ്മാനം തന്നെയായി ഗന്ധർവ ഗീതം സംഗീതം ദാസേട്ടൻ@80 എന്ന സംഗീത പരിപാടി. തൃശ്ശൂർ ജില്ലയുടെ വിവിധ ഭാഗങ്ങളിലും സമീപജില്ലകളിലുമുള്ള സംഗീതപ്രേമികളുടെ കൂട്ടായ്മയായ ഗീതം സംഗീതമാണ് മലയാളത്തിന്റെ പ്രിയ ഗായകന് സംഗീതാർച്ചന നടത്തിയത്.\nകെ.ജെ. യേശുദാസ് പാടിയ എൺപത് സോളോ ഗാനങ്ങളാണ് സംഗീതാർച്ചനയ്ക്കായി തിരഞ്ഞെടുത്തത്. സ്ത്രീശബ്ദങ്ങൾ കടന്നുവന്നത് കോറസ് വേണ്ട സമയങ്ങളിൽ മാത്രം. മലയാളത്തിനു പുറമെ ഇതരഭാഷകളിൽ യേശുദാസ് പാടിയ ഗാനങ്ങളും സംഗീതാർച്ചനയിൽ ഒഴുകിയെത്തി.\nയേശുദാസിന്റെ സംഗീതം മാത്രം മുഴങ്ങിയ വേദിയിൽ ഗാനങ്ങളുടെ പിന്നണി വിശേഷവുമായി കാരിക്കേച്ചറിസ്റ്റ് ജയരാജ് വാര്യരുമുണ്ടായിരുന്നു. സംഗീതാവതരണത്തിന് എത്തിയ ആലങ്കോട് ലീലാകൃഷ്ണന്റെ ആശംസ, യേശുദാസിന്റെ ‘തങ്കത്തളികയിൽ പൊങ്കലുമായി വന്ന...’ എന്ന ഗാനത്തിലൂടെയായിരുന്നു.\nഗീതം സംഗീതം ഗ്രൂപ്പിലെ അംഗങ്ങൾക്കു പുറമെ ഫാ. പോൾ പൂവത്തിങ്കൽ, യദു എസ്. മാരാർ, മനോജ് കമ്മത്ത്, പ്രദീപ് സോമസുന്ദരം, എടപ്പാൾ വിശ്വം തുടങ്ങിയവർ ഗാനാലാപനത്തിൽ പങ്കാളികളായി. സംഗീത സംവിധായകൻ ഔസേപ്പച്ചൻ യേശുദാസുമൊത്തുള്ള തന്റെ ഓർമകൾ പങ്കുവെച്ചു.\nസംഗീത സംവിധായകൻ ജി. ദേവരാജൻ യേശുദാസിന് പാട്ടുകൾ പാടി നൽകുകയായിരുന്നില്ല എന്നും എന്നിട്ടും യേശുദാസ് പാടിയ ഗാനങ്ങൾ അതുല്യമാണെന്നും സംഗീത സംവിധായകൻ ഔസേപ്പച്ചൻ പറഞ്ഞു. ജനുവരി ഒരു ഓർമ സിനിമയിലെ ഒരു ഗാനത്തിൽ ഓം എന്നഭാഗം യേശുദാസ് പാടിയത് ഒരിക്കലും മറക്കാനാവില്ല എന്നും അദ്ദേഹം കൂട്ടിച്ചേർത്തു.\nയേശുദാസിന്റെ മുഖചിത്രവുമായി പുറത്തിറങ്ങിയ മാതൃഭൂമി ആഴ്ചപ്പതിപ്പിന് അംഗീകാരമായി സ്നേഹോപഹാരം ചടങ്ങിൽ സമ്മാനിച്ചു. മാതൃഭൂമിക്ക് വേണ്ടി യൂണിറ്റ് മാനേജർ വിനോദ് പി. നാരായൺ സംഗീത സംവിധായകൻ ഔസേപ്പച്ചനിൽനിന്ന് ഉപഹാരം ഏറ്റുവാങ്ങി.


04 Mar, 2021, 9:55 am\nമാര്‍പാപ്പ പദവിയില് നിന്നു രാജി വയ്ക്കാനുള്ള തീരുമാനത്തെ തന്റെ നിരവധി സുഹൃത്തുക്കള് എതിര്‍ത്തിരുന്നുവെന്നു ബെനഡിക്ട് പതിനാറാമന് അനുസ്മരിച്ചു. 'മൗലികവാദികളായ' ചില സുഹൃത്തുക്കള് ഇപ്പോഴും ദേഷ്യത്തിലാണ്. എന്റെ തീരുമാനത്തെ അംഗീകരിക്കാന് അവര് ഒരിക്കലും തയ്യാറായിരുന്നില്ല. ബുദ്ധിമുട്ടുള്ള ഒരു തീരുമാനമായിരുന്നു അത്. എങ്കിലും പൂര്‍ണബോധത്തോടെയാണ് ആ തീരുമാനം ഞാനെടുത്തത്. ശരിയായ കാര്യമാണു ചെയ്തതെന്ന് ഞാന് വിശ്വസിക്കുകയും ചെയ്യുന്നു. -അദ്ദേഹം വിശദീകരിച്ചു.


നാല് ഡ്രോണുകൾ നശിപ്പിച്ചതായി സഖ്യസേന | Malayalam News\nനാല് ഡ്രോണുകൾ നശിപ്പിച്ചതായി സഖ്യസേന\nറിയാദ്- സൗദി അറേബ്യക്ക് നേരെ യമനിൽനിന്ന് ഹൂത്തി മിലീഷ്യകളയച്ച നാലു ഡ്രോണുകൾ തകർത്തതായി സഖ്യസേനാ വക്താവ് കേണൽ തുർക്കി അൽമാലികി അറിയിച്ചു. മൂന്നെണ്ണം യമൻ ആകാശത്തും ഒന്ന് സൗദിയുടെ ആകാശത്തുമാണ് തകർത്തത്.\nഇന്നലെ രാവിലെയാണ് സംഭവം. ജനവാസ മേഖലയെ ആക്രമിക്കാനാണ് ഹൂത്തികൾ ശ്രമിക്കുന്നത്. രാജ്യത്തിനെതിരെയുള്ള ഭീഷണി ചെറുക്കുന്നതിനും ഹൂത്തി മിലീഷ്യകളുടെ നിയന്ത്രണ പ്രദേശങ്ങളിൽനിന്ന് വിക്ഷേപിച്ചയുടനെ അവയെ നിരീക്ഷിച്ച് നശിപ്പിക്കുന്നതിനും സേന സജ്ജമാണ്. അന്താരാഷ്ട്ര മാനുഷിക നിയമങ്ങൾക്കനുസരിച്ച് സിവിലിയൻമാരെയും അവരുടെ സ്വത്തും സംരക്ഷിക്കാനാവശ്യമായ എല്ലാ നടപടികളും കൈക്കൊള്ളുമെന്നും അദ്ദേഹം പറഞ്ഞു.


ഉരുളയ്ക്ക് ഉപ്പേരി പോലെ മറുപടി; ടിക് ടോക്കില് താരമായി ഒരു തത്ത: വീഡിയോ -\nHome Gallery ഉരുളയ്ക്ക് ഉപ്പേരി പോലെ മറുപടി; ടിക് ടോക്കില് താരമായി ഒരു തത്ത: വീഡിയോ\nഉരുളയ്ക്ക് ഉപ്പേരി പോലെ മറുപടി; ടിക് ടോക്കില് താരമായി ഒരു തത്ത: വീഡിയോ\nരസകരമായ വീഡിയോകള്‍ക്ക് സാമൂഹ്യ മാധ്യമങ്ങളില് എക്കാലത്തും ആരാധകര് ഏറെയാണ്. മൃഗങ്ങളും പക്ഷികളുമൊക്കെ ഇത്തരത്തില് രസകരമായ വീഡിയോയിലൂടെ സാമൂഹ്യ മാധ്യമങ്ങളില് ഇടം നേടാറുണ്ട്. അഭിനയിച്ചും നൃത്തം ചെയ്തും പാട്ടുപാടിയുമെല്ലാം പക്ഷികളും മൃഗങ്ങളുമൊക്കെ സോഷ്യല് മീഡിയയില് കൈയടി നേടുന്നു.\nഇപ്പോഴിതാ ടിക് ടോക്ക് വീഡിയോകളിലൂടെ സാമൂഹ്യ മാധ്യമങ്ങളില് താരമായിരിക്കുകയാണ് ഒരു തത്ത. ഉരുളയ്ക്ക് ഉപ്പേരി പോലെ മറുപടി പറഞ്ഞുകൊണ്ടാണ് തത്ത ടിക് ടോക്കില് താരമായിരിക്കുന്നത്. പിന്നണിയിലെ ശബ്ദത്തിനനുസരിച്ച് ഭാവപ്രകടനങ്ങള്‍ക്കൊണ്ടും അനുകരണംകൊണ്ടും ഈ തത്ത കാഴ്ചക്കാരെ വിസ്മയിപ്പിക്കുന്നു.\nഎന്തായാലും സാമൂഹ്യ മാധ്യമങ്ങളില് വന് വരവേല്‍പാണ് ഈ തത്തയുടെ ടിക് ടോക്ക് വീഡിയോകള്‍ക്ക് ലഭിയ്ക്കുന്നത്. അതേസമയം തത്തയുടെ പരിശീലകനെയും സൈബര് ലോകം പ്രശംസിക്കുന്നുണ്ട്.


ശക്തമായ കടല്‍കാറ്റ്; യുഎഇ യില്3കപ്പലുകള് കരക്കടിഞ്ഞു\nSun Oct 24 2021 07:58:44 GMT+0530 (India Standard Time)\nകരക്കടിഞ്ഞ കപ്പലിലെ ജീവനക്കാരെ യുഎഇ കോസ്റ്റ് ഗാര്‍ഡും സുരക്ഷാ അധികൃതരും ചേര്‍ന്ന് രക്ഷപ്പെടുത്തി.\nMTP2 March 2019 4:18 PM GMT\nദുബയ്: ശക്തമായ കാറ്റിനെ തുടര്‍ന്ന് നിയന്ത്രണം വിട്ട3കപ്പലുകള് ഷാര്‍ജയിലും അജ്മാനിലുമായി കരക്കടിഞ്ഞു. വെള്ളിയാഴ്ച ആരംഭിച്ച കടല് കാറ്റ് ഇപ്പോഴും തുടരുകയാണ്. കരക്കടിഞ്ഞ കപ്പലിലെ ജീവനക്കാരെ യുഎഇ കോസ്റ്റ് ഗാര്‍ഡും സുരക്ഷാ അധികൃതരും ചേര്‍ന്ന് രക്ഷപ്പെടുത്തി. തിരമാലകള് 8 അടി ഉയരത്തില് ആഞ്ഞടിക്കുകയാണ്.\nരണ്ട് കപ്പലുകള് ഷാര്‍ജ ഹംരിയ്യ തീരത്തും ഒരു കപ്പല് അജ്മാന് അല് സഹ്‌റ തീരത്തുമാണ് അണഞ്ഞത്. ജീവനക്കാര് സുരക്ഷിതരാണ്. ഇവര് നാട്ടിലേക്ക് പോകാനായി ഔട്ട് പാസ്സിനായി കാത്തിരിക്കുകയാണ്. കടല് പ്രക്ഷുബ്ദമായ ഈ സമയത്ത് ആരും മല്‍സ്യ ബന്ധനത്തിനോ കടലില് കുളിക്കാനോ പോകരുതെന്ന് അധികൃതര് മുന്നറിയിപ്പ് നല്‍കിയിട്ടുണ്ട്.\nsea storm in uae


'സൂര്യാത്ഭുത'ത്തിന് 104-ാം പിറന്നാൾ; ഫാത്തിമാ മാതാവ് വെളിപ്പെടുത്തിയത് മൂന്ന് ദൃശ്യങ്ങൾ! - sundayshalom\n‘സൂര്യാത്ഭുത’ത്തിന് 104-ാം പിറന്നാൾ; ഫാത്തിമാ മാതാവ് വെളിപ്പെടുത്തിയത് മൂന്ന് ദൃശ്യങ്ങൾ!\nഫാത്തിമയിലെ മരിയൻ ദർശനത്തിന്റെ സമാപനത്തിൽ സംഭവിച്ച ‘സൂര്യാത്ഭുത’ത്തിൽ പരിശുദ്ധ അമ്മ വെളിപ്പെടുത്തിയ മൂന്ന് ദൃശ്യങ്ങൾ, ആ ദിനത്തിന്റെ സ്മരണ പുതുക്കുന്ന ദിനത്തിൽ (ഒക്‌ടോബർ 13) പങ്കുവെക്കുന്നു ലേഖകൻ.\nഫാ. ജയ്‌സൺ കുന്നേൻ mcbs\nഫാത്തിമ ദർശനങ്ങളിലെ ആറു മരിയൻ പ്രത്യക്ഷീകരണങ്ങളിൽ ഏറ്റവും അവസാനത്തെ സൂര്യാത്ഭുതം (The Miracle of the Sun) സംഭവിച്ചിട്ട് ഇന്ന് 104 വർഷം പൂർത്തിയാകുന്നു. 1917 മേയ് 17ന് ആരംഭിച്ച ഫാത്തിമാ മാതാവിന്റെ പ്രത്യക്ഷീകരണങ്ങൾ അതിന്റെ പൂർണതയിൽ എത്തുന്നത് 1917 ഒക്ടോബർ 13ന് നടന്ന സൂര്യാത്ഭുതത്തോടെയാണ്. അതേക്കുറിച്ച്, അത് സാക്ഷിയായ മൂന്ന് ഇടയബാലകരിൽ ഒരാളും പിൽക്കാലത്ത് സന്യാസവ്രതം സ്വീകരിക്കുകയും ചെയ്ത സിസ്റ്റർ ലൂസി വിവരിക്കുന്നത് ഇപ്രകാരമാണ്:\n‘അന്ന് പ്രഭാതം മുഴുവൻ ശക്തമായ മഴയായിരുന്നു, ആളുകളുടെ ശരീരം മുഴുവൻ നനഞ്ഞിരുന്നു. ഉച്ചകഴിഞ്ഞ ഉടനെ പൊടുന്നനെ സൂര്യൻ അഗ്‌നിഗോളമായി ആകാശത്തു പ്രത്യക്ഷപ്പെട്ടു, ജനങ്ങൾ മുട്ടുകുത്തി പാപങ്ങൾക്കു പൊറുതി യാചിച്ചു. അന്ധരായ പലർക്കു കാഴ്ച തിരിച്ചു കിട്ടി, തളർവാത രോഗികൾ എഴുന്നേറ്റു നടന്നു. ആളുകളുടെ വസ്ത്രങ്ങളെല്ലാം ഞൊടിയിടയിൽ ഉണങ്ങി, എകദേശം എഴുപതിനായിരം പേരാണ് ഈ അത്ഭുഭുത പ്രതിഭാസത്തിന് സാക്ഷ്യം വഹിച്ചത്.’\nപരിശുദ്ധ അമ്മയുമായുള്ള സംസാരം\n1917 ഒക്ടോബർ 13 ഇടയകുട്ടികളായ ലൂസി, ജസീന്താ, ഫ്രാൻസിസ്‌കോ എന്നിവരാണ് ഈ സൂര്യാത്ഭുഭുതം ആദ്യം ദർശിച്ചത്. ഈ സൂര്യാത്ഭുതം സംഭവിക്കുമ്പോൾ പരിശുദ്ധ കന്യകാമറിയവും ലൂസിയും തമ്മിൽ ഒരു സംഭാഷണം നടന്നിരുന്നു. അതിങ്ങനെ:\nപരിശുദ്ധ മറിയം: എന്റെ ബഹുമാനാർത്ഥം ഇവിടെ ഒരു ചാപ്പൽ പണിയണം. ഞാൻ ജപമാല നാഥയാണ്. എല്ലാ ദിവസവും ജപമാല ചൊല്ലുന്നത് തുടരുക. യുദ്ധം അവസാനിക്കാറായി. അതുപോലെ പട്ടാളകാർക്കു ഉടനെ അവരുടെ വീടുകളിലേക്കു മടങ്ങാനാകും.\nലൂസി: എനിക്കു നിന്നോടു ഒരുപാടു കാര്യങ്ങൾ സംസാരിക്കാനുണ്ട്, നിനക്കു ചില രോഗികളെ സുഖപ്പെടുത്താനും പാപികളെ മാനസാന്തരത്തിലേക്കു നയിക്കാനും കഴിയുമോ?\nദു:ഖിതയായ അവൾ കൂട്ടിച്ചേർത്തു, അവർ നമ്മുടെ കർത്താവിനെ വേദനിപ്പിക്കുന്നത് അവസാനിപ്പിക്കട്ടെ, കാരണം അവിടുന്ന് ഇതിനകം വളരെ അസ്വസ്ഥനാണ്.\nസൂര്യാത്ഭുതത്തിൽ മൂന്ന് ദൃശ്യങ്ങൾ\nപരിശുദ്ധ കന്യകാമറിയം ആകാശത്തുനിന്ന് അപ്രത്യക്ഷമാമായപ്പോൾ, മൂന്ന് രംഗങ്ങൾ തുടർച്ചയായി പ്രത്യക്ഷപ്പെട്ടു. ആദ്യം ജപമാലയുടെ സന്തോഷകരമായ രഹസ്യങ്ങൾ, പിന്നീടു ദുഃഖത്തിന്റെയും മഹിമയുടെയും രഹസ്യങ്ങൾ.\nഈ സൂര്യാത്ഭുതത്തിനു മുന്നു ദൃശ്യങ്ങൾ ഉണ്ടായിരുന്നു. ലൂസി മാത്രമാണ് മൂന്നു ദൃശ്യങ്ങൾ ദർശിച്ചത്. ഫ്രാൻസിസ്‌കോയ്ക്കും ജസീന്തായ്ക്കും ആദ്യത്തെ ദൃശ്യം മാത്രമേ കാണാൻ സാധിച്ചുള്ളൂ.\nഒന്നാമത്തെ ദൃശ്യത്തിൽ, വിശുദ്ധ യൗസേപ്പിതാവ് സൂര്യനു സമീപം ഉണ്ണീശോയും ജപമാല റാണിയുമായി വന്നുനിന്നു. തിരുകുടുംബമായിരുന്നു ദൃശ്യത്തിൽ. വെള്ളയും നീലയും കലർന്ന മേലങ്കിയാണ് പരിശുദ്ധ കന്യകാമറിയം അണിഞ്ഞിരുന്നത്. വിശുദ്ധ യൗസേപ്പിതാവ് വെള്ളവസ്ത്രവും ഉണ്ണീശോ ഇളം ചുവപ്പു വസ്ത്രവും അണിഞ്ഞിരുന്നു. തടിച്ചുകൂടിയ ജനസമൂഹത്തെ വിശുദ്ധ യൗസേപ്പ് കുരിശടയാളത്താൽ മൂന്നു പ്രാവശ്യം ആശീർവദിച്ചു. ഉണ്ണീശോയും അപ്രകാരം തന്നെ ചെയ്തു.\nരണ്ടാമത്തെ ദൃശ്യത്തിൽ, വ്യാകുലമാതാവിന്റെ ദൃശ്യമാണ് ലൂസി കണ്ടത്. അവളുടെ ഹൃദയത്തിൽ ഒരു വാൾ തുളച്ചു കയറിയിരിക്കുന്നതും കാൽവരിയിലേക്കുള്ള ഈശോയുടെ യാത്രകണ്ട് അതീവ വേദന അനുഭവിക്കുന്ന മറിയത്തെയും ലൂസി ദർശിച്ചു. ഈശോ കുരിശിന്റെ മുദ്രയാൽ ജനസമൂഹത്തെ ആശീർവദിച്ചിരുന്നു. ഈശോയുടെ ശരീരത്തിന്റെ ഒരു ഭാഗം മാത്രമേ ലൂസിക്കു കാണാൻ കഴിയുമായിരുന്നുള്ളൂ.\nമൂന്നാമത്തെ ദൃശ്യത്തിൽ, സ്വർഗത്തിന്റെയും ഭൂമിയുടെയും രാജ്ഞിയായി മുടി ധരിപ്പിക്കപ്പെട്ട കർമല മാതാവിനെയാണ് ലൂസി കണ്ടത്. കർമല നാഥാ തന്റെ ഹൃദയത്തോടു ഉണ്ണീശോയെ ചേർത്ത് പിടിച്ചിരുന്നു.\nപിന്നീട് മറിയം അവളുടെ കൈകൾ തുറന്നു, അതിൽനിന്നു പ്രകാശം സൂര്യനിലേക്കു പ്രവഹിച്ചു. ലൂസി എഴുന്നേൽക്കാൻ പരിശ്രമിക്കുമ്പോൾ സൂര്യപ്രകാശത്തിന്റെ ആധിക്യത്താൽ ഭയപ്പെട്ടു അവൾ വിളിച്ചു പറഞ്ഞു: ‘സൂര്യനിലേക്കു നോക്കുക!’\nപെട്ടെന്ന് മഴ പെയ്യുന്നത് നിന്നു. മേഘങ്ങൾ നടുവേ വിഭജിച്ചു, സൂര്യരശ്മികൾ ദൃശ്യമായി.പെട്ടെന്ന് സൂര്യൻ അതിശക്തമായ വേഗതയിൽ ഒരു തീഗോളമായി സ്വയം കറങ്ങി. മഞ്ഞ, പച്ച, ചുവപ്പ്, നീല, വയലറ്റ് എന്നീ നിറങ്ങളിൽ രശ്മികൾ അവയിൽ നിന്നു പുറപ്പെട്ടു.\nരണ്ടാമത്തെയും മൂന്നാമത്തെയും തവണ ആദ്യത്തേതിലും വർണാഭമായി സൂര്യൻ നൃത്തം ചെയ്തു. സൂര്യന്റെ ഒരു ഭാഗം സ്വയം അകന്നുമാറി ആകാശത്തിൽനിന്ന് ഭൂമിയിലേക്ക് ജനക്കൂട്ടത്തിലേക്ക് വീഴുന്നതായി ദർശിച്ചു. എഴുപതിനായിരത്തോളം വരുന്ന ജനാവലി ഭയപ്പെട്ട് ദൈവ കരുണയ്ക്കായി നിലവിളിച്ച് പ്രാർത്ഥിച്ചു. 10 മിനിറ്റിനുശേഷം സൂര്യൻ പൂർവസ്ഥിതിയിലായി.\nഫാത്തിമാ ജപം ഭക്തിയോടെ അനുദിനം നമുക്കും ജപിക്കാം:\nഓ! എന്റെ ഈശോയെ ഞങ്ങളുടെ പാപങ്ങൾ ക്ഷമിക്കേണമേ, നരകാഗ്‌നിയിൽനിന്നു ഞങ്ങളെ രക്ഷിക്കേണമേ, എല്ലാ ആത്മാക്കളേയും പ്രത്യേകം അങ്ങേ സഹായവും കൂടുതൽ ആവശ്യമുള്ളവരെയും സ്വർഗത്തിലേക്കാനയിക്കണമേ!


RF Nariman retires  ആർ.എഫ്. നരിമാൻ ഇന്ന് പടിയിറങ്ങുന്നു\n ജസ്റ്റിസ് ആർ.എഫ്. നരിമാൻ ഇന്ന് സുപ്രീംകോടതിയുടെ പടിയിറങ്ങുന്നു; ന്യായാധിപനായി എഴുതിയത് ഒരുപിടി ചരിത്ര വിധികൾ\nBy : Bureau report August 12, 2021 comments\nപൗരന്മാരുടെ ഭരണഘടന അവകാശങ്ങൾ ഉറപ്പാക്കുന്ന ഒരുപിടി ചരിത്ര വിധികൾ എഴുതിയ ജസ്റ്റിസ് ആർ.എഫ്. നരിമാൻ ഇന്ന് സുപ്രീംകോടതിയുടെ പടിയിറങ്ങുന്നു. ശബരിമല യുവതീ പ്രവേശനത്തിന് അനുകൂലമായ നിലപാടാണ് ആർ.എഫ്. നരിമാൻ സ്വീകരിച്ചത്. പെരുന്നാൾ ഇളവുകളിൽ കേരളത്തെ രൂക്ഷമായി വിമർശിച്ചു. രാഷ്‌ടീയത്തിലെ ക്രിമിനൽവൽക്കരണം അവസാനിപ്പിക്കാൻ വലിയ ശസ്ത്രക്രിയ തന്നെ നടത്തണമെന്ന് ഭരണനേതൃത്വത്തോട് അഭ്യർത്ഥിച്ചുക്കൊണ്ടാണ് നരിമാന്റെ പടിയിറക്കം.\nഭരണഘടനാ വിദഗ്ധൻ ഫാലി എസ്. നരിമാന്റെ മകനായിരുന്നു ആർ എഫ് നരിമാൻ. രാജ്യം കണ്ട എക്കാലത്തെയും മികച്ച അഭിഭാഷകരിൽ ഒരാളായ നാനി പൽക്കിവാലയുടെ ശിഷ്യൻ. 37ആം വയസിൽ സുപ്രിംകോടതിയിലെ മുതിർന്ന അഭിഭാഷകനായി. 2011ൽ യുപിഎ സർക്കാരിന്റെ കാലത്ത് സോളിസിറ്റർ ജനറൽ. സുപ്രിംകോടതി ജഡ്ജി പദവിയിലെത്തിയ നാലാമത്തെ അഭിഭാഷകൻ.\nഭരണഘടനയാണ് വിശുദ്ധ പുസ്തകമെന്ന് സ്വന്തം വിധികളിലൂടെ പൗരന്മാരെ നിരന്തരം ഓർമപ്പെടുത്തുന്ന ന്യായാധിപനായിരുന്നു ആർ എഫ് നരിമാൻ. സ്വകാര്യത മൗലികാവകാശമാണെന്ന് വിധിച്ച ഒൻപതംഗ ബെഞ്ചിൽ നരിമാനുമുണ്ടായിരുന്നു. ശബരിമല യുവതീ പ്രവേശനത്തെ അനുകൂലിച്ച് സുപ്രധാന വിധിയെഴുതി. സുപ്രിംകോടതി ഉത്തരവ് നടപ്പാക്കാൻ സർക്കാരിന് ഭരണഘടനാപരമായ ബാധ്യതയുണ്ടെന്ന് പുനഃപരിശോധനാ ഹർജികൾ തള്ളിക്കൊണ്ട് എഴുതിയ ന്യൂനപക്ഷ വിധിയിൽ വെട്ടിത്തുറന്ന് പറഞ്ഞു.\nRead Also : മുത്തലാഖ് നിരോധനം നിലനില്‍ക്കേ തലാഖ് ചൊല്ലി; ജഡ്ജി കലാം പാഷയ്ക്ക് എതിരെ പരാതിയുമായി മുന്‍ഭാര്യ\nമുത്തലാഖ് ഭരണഘടന വിരുദ്ധമാണെന്ന് വിധിച്ചു. ബാബ്‌റി മസ്ജിദ് തകർത്ത കേസിൽ എൽ.കെ. അഡ്വാനി അടക്കം മുതിർന്ന ബിജെപി നേതാക്കൾ വിചാരണ നേരിടണമെന്ന് ഉത്തരവിട്ടു. വധശിക്ഷ ലഭിച്ച കേസുകളിലെ പുനഃപരിശോധന ഹർജികൾ തുറന്ന കോടതിയിൽ തന്നെ വാദം കേൾക്കണമെന്ന വിധി മനുഷ്യാവകാശങ്ങൾ ഉയർത്തിപിടിക്കുന്നതായി. ഐ.ടി നിയമത്തിലെ 66A വകുപ്പ് റദ്ദാക്കി. ബിഹാർ നിയമസഭ തെരഞ്ഞെടുപ്പിൽ സ്ഥാനാർത്ഥികളുടെ ക്രിമിനൽ കേസ് വിവരങ്ങൾ പ്രസിദ്ധീകരിക്കാത്തതിന് എട്ട് രാഷ്‌ടീയ പാർട്ടികൾക്ക് പിഴയിട്ടതാണ് ഒടുവിലത്തെ സുപ്രധാന വിധി.\nStory Highlight: RF Nariman retires\nകേന്ദ്രത്തിന് അന്ത്യശാസനം നൽകി സുപ്രിംകോടതി; വിവിധ ട്രൈബ്യുണലുകളിലെ ഒഴിവുകൾ നികത്താൻ രണ്ടാഴ്ച സമയം


പരാതി എഴുതി നൽകണമോ? നടിമാർ മോഹൻലാലിനെ കുഴയ്ക്കുന്നു. ലാൽ മന്ത്രി ബാലനെ കണ്ടു. ലാൽഫാൻസ് പൊങ്കാല തീർക്കുന്നു. - Malayali Express\nഅമ്മ എന്ന സംഘടനയും നടിമാരുടെ വനിത കൂട്ടായ്മയും ഒന്നിച്ചു പോകാനുള്ള സാധ്യത മങ്ങുന്ന സ്ഥിതിയിലേക്കു കാര്യങ്ങൾ നീങ്ങുന്നു. മോഹൻലാലിന്‍റെ പത്രസമ്മേളനം പോലുംഇഷ്ടപ്പെടാതെ ആഞ്ഞടിച്ചിരിക്കുന്ന ഡബ്യൂ സിസി എന്ന വനിത കൂട്ടായ്മ ഫെയ്സ് ബൂക്കിലൂടെ മോഹൻലാലിനെ കടന്നാക്രമിച്ചതു അതിരുവിട്ടിരിക്കുന്നു. അതേ സമയം ഫെയ്സ് ബുക്കിലൂടെ തന്നെ ലാൽഫാൻസുകാരും നടിമാരെ പൊങ്ങാലയിട്ടിരിക്കുകയാണ്. ഇതിനിടയിൽ മോഹൻലാൽ മന്ത്രി എ.കെ.ബാലനെ കണ്ടുകാര്യങ്ങൾ സംസാരിച്ചു കഴിഞ്ഞു. പ്രശ്നപരിഹാരമായിരിക്കാം ലാൽ ലക്ഷ്യം വയ്ക്കുന്നത്. ഇന്നു മലയാള സിനിമയിൽ സജീവമായിട്ടുള്ള ഒരു നടിയും മോഹൻലാലിന്‍റെ പത്രസമ്മേളനത്തിനെതിരേ രംഗത്തു വന്നിട്ടില്ല. മോഹൻലാൽ പ്രസിഡന്‍റായതോടെ പൃഥിരാജും മഞ്ജുവാര്യരും ഉൾപ്പെടുന്ന സംഘം മാറി കഴിഞ്ഞു. മൈ സ്റ്റോറി എന്ന സിനിമയുടെ സംവിധായക തന്നെ രംഗത്തു വന്നതു അതിലെ നായിക നായകൻമാരായ പൃഥിരാജ്, പാർവതി എന്നിവർക്കെതിരേയണ്. എന്തു കൊണ്ടു സംവിധായിക എന്ന സ്ത്രീയുടെ പ്രശ്നത്തിൽ വനിത കൂട്ടായ്മ നിശ്ബ്ദത പാലിച്ചു.ഇതിനെല്ലാം ഉത്തരം തരാതെ മോഹൻലാലിന്‍റെ മേൽ വിമർശനം ഉന്നയിക്കുന്ന വനിതകൂട്ടായ്മയ്ക്കെതിരേ ശക്തമായ പ്രതിഷേധമാണ് ലാൽഫാൻസ് ഉയർത്തുന്നത്.\nനടൻ ദിലീപിനെ അമ്മയിൽ തിരിച്ചെടുത്തതുമായി ബന്ധപ്പെട്ട് പ്രസിഡന്‍റ് മോഹൻലാൽ നടത്തിയ പത്രസമ്മേളനത്തിൽ വിശദീകരിച്ച കാര്യങ്ങളുമായി യോജിക്കാൻ സാധിക്കില്ലെന്ന് ആക്രമിക്കപ്പെട്ട നടി വ്യക്തമാക്കിയതായി ഡബ്ലുസിസി അംഗവും അക്രമിക്കപ്പെട്ട നടിയുടെ സുഹൃത്തുമായ രമ്യ നന്പീശൻ.\nദിലീപിനെ തിരിച്ചെടുത്തതുമായി ബന്ധപ്പെട്ട വിവാദത്തിൽ ’അമ്മ’ പ്രസിഡന്‍റ് മോഹൻലാലിന്‍റെ നിലപാടുകളിൽ ആക്രമിക്കപ്പെട്ട നടിക്ക് അമർഷമുണ്ടെന്നാണ് രമ്യ നന്പീശൻ അറിയിച്ചിരിക്കുന്നത്. വാക്കാൽ പരാതി നൽകിയാൽ അമ്മ പരിഗണിക്കില്ലേ എന്നാണ് ആക്രമിക്കപ്പെട്ട നടി തന്നോട് ചോദിച്ചതെന്നും രമ്യ നന്പീശൻ പറയുന്നു. ഒരു ചാനലിനോട് സംസാരിക്കവെയാണ് നടി ഇക്കാര്യങ്ങൾ പറഞ്ഞത്.\nആക്രമിക്കപ്പെട്ട നടി ദിലീപിനെതിരെ അമ്മയ്ക്ക് പരാതി എഴുതി നൽകിയിരുന്നില്ലെന്ന് പത്രസമ്മേളനത്തിൽ മോഹൻലാൽ പറഞ്ഞിരുന്നു. ’വാർത്താ സമ്മേളനം കണ്ടതിന് ശേഷം അവളുമായി സംസാരിച്ചിരുന്നു. അവൾ പറഞ്ഞത് ഇങ്ങനെയാണ്..’അമ്മ എന്‍റെ കുടുംബമാണെങ്കിൽ വാക്കാലുള്ള പരാതി മതിയായിരുന്നില്ലേ? ഒരാളും മറ്റൊരാൾക്കെതിരെ പൊതുസമക്ഷത്തിൽ ആരോപണം ഉന്നയിക്കുകയോ എന്തിനെങ്കിലും വേണ്ടി അമ്മയെ നേരിട്ട് സമീപിക്കുകയോ ചെയ്യാറില്ല. അവർ എന്നോട് പറഞ്ഞത് സംഭവത്തെക്കുറിച്ച് അന്വേഷിക്കാമെന്നും പരിഹാരം കണ്ടെത്താമെന്നുമാണ്.\nചിലപ്പോൾ അവർ അന്വേഷിച്ച് കാണും. അപ്പോൾ ആരോപണവിധേയൻ അത് തളളിക്കളഞ്ഞ് കാണും. ഇപ്പോൾ ഞാൻ പ്രസിഡന്‍റിന്‍റെ ന്യായീകരണം കേട്ടു. ഞാൻ പരാതി എഴുതി കൊടുത്തിരുന്നെങ്കിലും അയാൾക്കെതിരെ ഒരു നടപടിയും സ്വീകരിക്കില്ലെന്ന് ഇതോടെ മനസ്സിലായി’.’അടിസ്ഥാനപരമായ അവകാശങ്ങളാണ് സംഘടനയിൽ നിന്ന് ആവശ്യപ്പെടുന്നത്. വിവേചനം അംഗീകരിക്കാനികില്ല. തന്നെ ആക്രമിക്കപ്പെട്ട കേസിൽ ആരോപണം നേരിടുന്ന ആൾ ഉൾപ്പെടുന്ന അസോസിയേഷനിൽ ഇര എങ്ങനെയാണ് ഭാഗമാകുന്നത്. ’ ’പരാതി എഴുതി ലഭിച്ചിട്ടില്ല എന്ന് പറഞ്ഞ്, ഒരാൾ നേരിടുന്ന പ്രശ്നത്തെ ഇങ്ങനെ എഴുതി തള്ളുന്നത് അനീതിയാണ്. ചിലർക്കുവേണ്ടി മാത്രം പ്രത്യേക നിയമങ്ങൾ കൊണ്ടുവരുകയാണ്.’രമ്യ പറഞ്ഞു.\n’ദിലീപിനെ തിരിച്ചെടുക്കുന്നത് അമ്മ ജനറൽബോഡി മീറ്റിങിലെ അജണ്ടയിൽ ഉണ്ടായിരുന്നു എന്നാണ് മോഹൻലാൽ പറയുന്നത്. എന്നാൽ അജണ്ടയുടെ പ്രിന്‍റഡ് കോപ്പിയിൽ ആകെ ഏഴ് നിർദേശങ്ങളാണ് ഉണ്ടായിരുന്നത്. ഇതിൽ ദിലീപിനെ തിരിച്ചെടുക്കുന്നതിനെപ്പറ്റി എഴുതിയിരുന്നില്ല.’ആക്രമിക്കപ്പെട്ട നടി, ഗീതു മോഹൻദാസ് പിന്നെ ഞാനുമാണ് രാജിക്കത്ത് സമർപ്പിച്ചത്. റിമ വിദേശത്ത് ആയിരുന്നതിനാൽ അതിന് സാധിച്ചില്ല. ഇതിനൊക്കെ ഉപരി എന്തുകൊണ്ടാണ് സംഘടന വിട്ടുപോകുന്നതെന്ന വ്യക്തമായ വിശദീകരണം വാക്കുകളാൽ ഞങ്ങൾ ലോകത്തിന് മുന്നിൽ നൽകിയിട്ടുണ്ട്.’രമ്യ പറഞ്ഞു.\n‘കണ്ണെ കലൈമാനെ’ ഫെബ്രുവരി 22ന് തീയറ്ററുകളിലെത്തും\nമായന് ടീസര് റിലീസ് ചെയ്തു


വനിതാ മതില് വിജയിപ്പിക്കുവാന് രംഗത്തിറങ്ങുക: സിപിഐ - Janayugom Online\nHome / News / Kerala / വനിതാ മതില് വിജയിപ്പിക്കുവാന് രംഗത്തിറങ്ങുക: സിപിഐ\nPosted on December 27, 2018, 5:21 pm\nതിരുവനന്തപുരം: കേരളം എക്കാലവും ഉയര്‍ത്തിപ്പിടിച്ച നവോത്ഥാന മൂല്യങ്ങള് സംരക്ഷിക്കുവാനുള്ള പോരാട്ടത്തിന്റെ ഭാഗമായി ജനുവരി ഒന്നിന് സംഘടിപ്പിക്കുന്ന വനിതാ മതില് വിജയിപ്പിക്കുവാന് സിപിഐ സംസ്ഥാന എക്‌സിക്യൂട്ടീവ് അഭ്യര്‍ത്ഥിച്ചു.\nശബരിമലയെ കലാപഭൂമിയാക്കാന് ശ്രമിക്കുന്നവരുടെ നെറികെട്ട പ്രവൃത്തികളെ കേരളം ഒറ്റക്കെട്ടായി എതിര്‍ത്ത് പരാജയപ്പെടുത്തേണ്ടതുണ്ട്. കേരളീയ നവോത്ഥാനം ഉയര്‍ത്തിപ്പിടിച്ച മൂല്യങ്ങളെയെല്ലാം സങ്കുചിത ചിന്താഗതികളുമായി തകര്‍ത്തെറിയാന് ശ്രമിക്കുമ്പോള് അതിനെതിരായി അണിനിരക്കുക എന്നത് കേവലമായ കക്ഷിരാഷ്ട്രീയ വിഷയമല്ല.\nബിജെപിയും കോണ്‍ഗ്രസും ഉയര്‍ത്തിപ്പിടിക്കുന്ന രാഷ്ട്രീയം കേരളത്തിലെ മനുഷ്യര് ഉയര്‍ത്തിപ്പിചിച്ച ഐക്യത്തെ തകര്‍ക്കാന്‍മാത്രം ഉപകരിക്കുന്നതാണ്. നവോത്ഥാന കാലം കടപുഴക്കി എറിഞ്ഞ ചിന്താഗതികളെ മാലയിട്ട് സ്വീകരിക്കുകയും ആനയിച്ചു കൊണ്ടുനടക്കുകയുമാണ് ഇക്കൂട്ടര് ചെയ്യുന്നത്. മാനവിക മൂല്യങ്ങള്‍ക്ക് പ്രാധാന്യം നല്‍കിയ നവോത്ഥാന ചിന്തകള് ഉയര്‍ത്തിപ്പിടിച്ച സ്ത്രീസ്വാതന്ത്ര്യം, സമത്വം എന്നെല്ലാമുള്ള ആശയങ്ങളില് പിറകോട്ട് പോകാന് പാടില്ലാത്തതാണ്. ഇതിനായാണ് വനിതകള് ജനുവരി ഒന്നിന് ദേശീയ പാതയില് കാസര്‍ഗോഡ് മുതല് തിരുവനന്തപുരം വരെ മതില് തീര്‍ക്കുന്നത്.\nവനിതാ മതില് വിജയിപ്പിക്കുവാന് രാഷ്ട്രീയ ഭേദമന്യേ പുരോഗമന ചിന്താഗതിക്കാരായ വനിതകള് രംഗത്തു വന്നതിനെ സി പി ഐ സ്വാഗതം ചെയ്യുന്നു.\nവനിതാ മതിലിനെ ജാതീയതയും വര്‍ഗീയതയും ഇളക്കിവിട്ട് തകര്‍ക്കാനുള്ള ശ്രമത്തെ സി പി ഐ അപലപിക്കുന്നു. വനിതാ മതില് ഒരു നവോത്ഥാന മതില് എന്നുകണ്ട് അതുമായി യോജിക്കാന് ന്യൂനപക്ഷ‑ഭൂരിപക്ഷ, ഭേദമന്യേ സ്ത്രീകള് രംഗത്തു വരുമെന്ന് എക്‌സിക്യൂട്ടീവ് അംഗീകരിച്ച പ്രമേയത്തില് പറഞ്ഞു. മുല്ലക്കര രത്‌നാകരന് എംഎല്‍എ അധ്യക്ഷത വഹിച്ചു. സംസ്ഥാന സെക്രട്ടറി കാനം രാജേന്ദ്രന് രാഷ്ട്രീയ സ്ഥിതിഗതികള് വിശദീകരിച്ചു.\nമികച്ച തൊഴില് നേടാന് മത്സ്യത്തൊഴിലാളി കുടുംബങ്ങളിലെ വനിതകൾക്ക് അവസരം\nമാധ്യമങ്ങൾക്ക് ജനാധിപത്യത്തിന്‍റെ കാവലാളാവാൻ കഴിയണം: അൽഫോൺസ് കണ്ണന്താനം


ഇന്ത്യയെ വെല്ലുവിളിച്ച് ഹാഫിസ് സയീദ്; കശ്മീരിന്റെ സ്വാതന്ത്ര്യത്തിനായി പോരാടും... | Hafiz Saeed sends new video message to India on 'freedom of Kashmir' - Malayalam Oneindia\nUpdated: Thu, Nov 23, 2017, 19:10 [IST]\nഇസ്ലാമാബാദ്: മുംബൈ ഭീകരാക്രമണത്തിന്റെ മുഖ്യ ആസൂത്രകൻ ഹാഫിസ് സയീദിന്റെ വിഡിയോ പുറത്ത്. പാകിസ്താനിൽ വീട്ടു തടങ്കലിൽ നിന്ന് മോചിതനായതിന്റെ തൊട്ടു പിന്നാലെയാണ് പ്രകോപനപരമായ വിഡിയോ പുറത്ത് വന്നത്. കശ്മീരിന്റെ സ്വാതന്ത്ര്യത്തിനു വേണ്ടി പോരാടുമെന്ന് ഹാഫീസ് സയീദ് വീഡിയോയിൽ പറയുന്നുണ്ട്. കൂടാതെ കശ്മീരിന്റെ സ്വാതന്ത്ര്യത്തിനായുള്ള പോരാട്ടത്തില് തന്നെയും തന്റെ സമുദായത്തെയും സഹായിക്കാന് താന് ദൈവത്തോട് പ്രാര്‍ഥിക്കുമെന്നും വീഡിയോയിൽ പറയുന്നുണ്ട്.\nഒടുവിൽ മ്യാൻമാർ സർക്കാരിന്റെ മനസുമാറി , റോഹിങ്ക്യൻ ജനങ്ങൾക്ക് നാട്ടിലേയ്ക്ക് മടങ്ങാം, കാരണം..\nതന്നെ തടവിലാക്കാൻ ഇന്ത്യ ചെയ്യാവുന്നതെല്ലാം ചെയ്തു അതൊക്കെ ഫലം കാണാതെ പോയി. കശ്മീരന്റെ പേരിലാണ് ഇന്ത്യ തന്നെ വിടാതെ പിന്തുടരുന്നതെന്നും സയീദ് വിഡിയോയിൽ പറയുന്നുണ്ട്. കൂടാതെ സയീദിനെ മോചിപ്പിക്കാൻ ഉത്തരവിട്ട ജഡ്ജിമാർക്കും നന്ദി അറിയിക്കുന്നുമുണ്ട്.\nഎന്നാൽ പാക് നടപടിക്കെതിരെ ഇന്ത്യയും അമേരിക്കയും രംഗത്തെത്തിയിട്ടുണ്ട്. ഭീകരവാദിയെന്ന് സ്വയം വിശേഷിപ്പിക്കുന്ന ആളിനെയാണ് പാകിസ്താൻ സ്വതന്ത്രനാക്കിയിരിക്കുന്നത്. ഭീകരർക്കെതിരെ മൃദുസമീപനമാണ് പാക് സർക്കാർ സ്വീകരിക്കുന്നതെന്ന് ഇതിലൂടെ വ്യക്തമാകുന്നുവെന്നും വിദേശകാര്യ മന്ത്രാലയം അറിയിച്ചു. യുഎസും ഐക്യരാഷ്ട്രസഭയും ചേർന്ന് ആഗോള ഭീകരനായി പ്രഖ്യാപിച്ച വ്യക്തിയെയാണ് പാകിസ്താൻ മോചിപ്പിച്ചിരിക്കുന്നത്.\nmohammad hafeez mumbai blast mumbai terrorist attacks 2008 india ഹാഫീസ് സയീദ് പാകിസ്താന് മുംബൈ മുംബൈ ഭീകരാക്രമണം\nSoon after his release from house arrest, 26/11 Mumbai attacks mastermind Hafiz Saeed vowed to work for the 'freedom of Kashmir'.I am fighting for Kashmir's independence. I pray to god that may He help me and my community in getting the freedom for Kashmir," he said inavideo message.


കൊച്ചുമകളെ പഠിപ്പിക്കാൻ വീട് വിറ്റു; ഉണ്ണുന്നതും ഉറങ്ങുന്നതും ഓട്ടോറിക്ഷയിൽ; ദേശ്‍രാജിന് 24 ലക്ഷം സഹായം | mumbai auto driver got 24 lakh as help\nകൊച്ചുമകളെ പഠിപ്പിക്കാൻ വീട് വിറ്റു; ഉണ്ണുന്നതും ഉറങ്ങുന്നതും ഓട്ടോറിക്ഷയിൽ; ദേശ്‍രാജിന് 24 ലക്ഷം സഹായം\n12ാം ക്ലാസ് പരീക്ഷയിൽ എൺപത് ശതമാനം മാർക്ക് നേടിയാണ് കൊച്ചുമകൾ പാസ്സായത്. ബിഎഡ് പഠിക്കാൻ ദില്ലിയിലേക്ക് പോകണമെന്ന് കൊച്ചുമകൾ ആഗ്രഹം പറഞ്ഞു.\nMumbai, First Published Feb 24, 2021, 12:41 PM IST\nമുംബൈ: ഹ്യുമൻസ് ഓഫ് ബോംബെ എന്ന ഫേസ്ബുക്ക് പേജിൽ നിന്നാണ് ദേശ്‍രാജ് എന്ന ഓട്ടോ ഡ്രൈവറുടെ ജീവിതത്തെക്കുറിച്ച് പുറംലോകമറിയുന്നത്. സോഷ്യൽ മീഡിയ വൈറലാക്കിയ ദേശ്‍രാജിന് ക്രൗഡ് ഫണ്ടിംഗിലൂടെ 24 ലക്ഷം രൂപയാണ് ഇപ്പോൾ സഹായമായി ലഭിച്ചിരിക്കുന്നത്. കൊച്ചുമകളുടെ വിദ്യാഭ്യാസത്തിന് വേണ്ടി വീട് വിറ്റ ദേശ്‍രാജ് ഉണ്ണുന്നതും ഉറങ്ങുന്നതുമെല്ലാം തന്റെ ഓട്ടോറിക്ഷയിലാണ്. രണ്ട് മക്കളുടെയും മരണ ശേഷം കുടുംബത്തിന്റെ മുഴുവനും ഏറ്റെടുക്കേണ്ടി വന്നതിനെ തുടർന്നാണ് ഇദ്ദേഹം ഓട്ടോറിക്ഷ ഡ്രൈവറായത്. രണ്ട് മരുമക്കളും ഭാര്യയും നാലു കൊച്ചുമക്കളുമടങ്ങുന്ന കുടുംബമാണ് ദേശ്‍രാജിന്റേത്.\nദേശ്‍രാജിന്റെ രണ്ട് ആൺമക്കളും വർഷങ്ങൾക്ക് മുമ്പ് മരിച്ചു. അതിലൊരാളുടെ മകളുടെ വിദ്യാഭ്യാസത്തിന് ദേശ്‍രാജിന്റെ മുന്നിലുണ്ടായിരുന്ന ഏകവഴി വീടു വിൽക്കുക എന്നതായിരുന്നു. 12ാം ക്ലാസ് പരീക്ഷയിൽ എൺപത് ശതമാനം മാർക്ക് നേടിയാണ് കൊച്ചുമകൾ പാസ്സായത്. ബിഎഡ് പഠിക്കാൻ ദില്ലിയിലേക്ക് പോകണമെന്ന് കൊച്ചുമകൾ ആഗ്രഹം പറഞ്ഞു. 'എന്തു വില കൊടുത്തും അവളുടെ ആഗ്രഹം നിറവേറ്റണമെന്ന് എനിക്ക് തോന്നി. അങ്ങനെ വീട് വിറ്റ് ഫീസടച്ചു.' ദേശ്‍രാജ് വെളിപ്പെടുത്തി.\nഭാര്യയും മരുമക്കളും ഇപ്പോൾ ഒരു ബന്ധുവീട്ടിലാണുള്ളത്. ഓട്ടോറിക്ഷ ഓടിച്ചു കിട്ടുന്നതിന്റെ ഭൂരിഭാഗവും ഫീസിനും മറ്റ് വിദ്യാഭ്യാസ ആവശ്യങ്ങൾക്കുമായി ചെലവഴിക്കേണ്ടി വരും. ഇദ്ദേഹത്തിന്റെ ജീവിതവും കഷ്ടപ്പാടും സമൂഹമാധ്യമങ്ങളിൽ വൈറലായതിനെ തുടർന്ന് നിരവധി ആളുകളാണ് പിന്തുണ അറിയിച്ച് രംഗത്ത് വന്നത്. ഇദ്ദേഹത്തെ സഹായിക്കണമെന്ന അഭ്യർത്ഥനയുമായി ധാരാളം ആളുകൾ ഈ പോസ്റ്റ് പങ്കിടുകയുണ്ടായി. ദേശ്‍രാജിന്റെ ജീവിതമറിഞ്ഞ ഫേസ്ബുക്ക് ഉപയോക്താവാണ് ഇദ്ദേഹത്തിന് വേണ്ടി ക്രൗഡ് ഫണ്ടിംഗ് ആരംഭിച്ചത്. ഈ സംരംഭത്തിലൂടെ 24 ലക്ഷം രൂപ അദ്ദേഹത്തിന് ലഭിച്ചതായും അറിയാൻ സാധിച്ചു. ഹ്യുമൻസ് ഓഫ് ബോംബെയുടെ ഇൻസ്റ്റഗ്രാം പേജിൽ ഇദ്ദേഹം ചെക്ക് സ്വീകരിക്കുന്നതിന്റെയും തന്നെ സഹായിച്ചവർക്ക് നന്ദി പറയുന്നതിന്റെയും വീഡിയോ പോസ്റ്റ് ചെയ്തിട്ടുണ്ട്.\nLast Updated Feb 24, 2021, 12:41 PM IST\n24 ലക്ഷം സഹായം\nവടക്കു കിഴക്കൻ സംസ്ഥാനങ്ങളിൽ പ്രളയക്കെടുതി രൂക്ഷമാകുന്നു\nലോകത്ത് കൊവിഡ് ബാധിതരുടെ എണ്ണം 24 ലക്ഷം കടന്നു; യൂറോപ്പിൽ മരണ നിരക്ക് കുറയുന്നു


എബ്രഹാം ജോണ് (ബിനു-46) നിത്യതയില് – Christhavachintha\nChristhavachin… > Latest News > എബ്രഹാം ജോണ്…\nതിരുവല്ല: ഐപിസി സാമ ബറോഡ ശുശ്രൂഷകന് എബ്രഹാം ജോണ് (ബിനു-46) നിത്യതയില് പ്രവേശിച്ചു. സംസ്‌കാരം ഒക്ടോബര്4ഉച്ചയ്ക്ക് 12ന് കരിങ്കുറ്റിക്കല് ഐപിസി കര്‍മ്മേല് സഭയുടെ നേതൃത്വത്തില്. തിരുവല്ല ബിലീവേഴ്‌സ് മെഡിക്കൽ കോളേജ് ആശുപത്രി തീവ്രപരിചരണ വിഭാഗത്തിൽ ചികിത്സയിലായിരുന്നു. ഭാര്യ : ബെറ്റി. മക്കള്: ഹാനാ, ഹെബ്‌സീബ.


എറണാകുളം നഗരത്തില് വന് തീപ്പിടിത്തം; ഹോട്ടല് കത്തിനശിച്ചു\nFri Apr 19 2019 02:28:01 GMT+0530 (IST)\nകൊച്ചി: പാലാരിവട്ടത്ത് ഹോട്ടലില് വന് തീപ്പിടിത്തം. ഹോട്ടല് പൂര്‍ണമായും കത്തിനശിച്ചു. സമീപത്ത് പ്രവര്‍ത്തിച്ചിരുന്ന വ്യാപാര സ്ഥാപനങ്ങളിലേക്കു തീ പടര്‍ന്നെങ്കിലും അഗ്നിശമനസേന ഇടപെട്ട് തീ നിയന്ത്രണവിധേയമാക്കിയതോടെ വന് അപകടം ഒഴിവായി. ഹോട്ടലിലെ ജീവനക്കാരന്റെ കൈയില് ചെറിയ പൊള്ളലേറ്റതൊഴിച്ചാല് മറ്റ് ആളപായമില്ല.\nഇന്നലെ വൈകീട്ട് 4.15 ഓടെയായിരുന്നു സംഭവം. പാലാരിവട്ടം പെട്രോള് പമ്പിന് സമീപത്തെ കുന്നത്ത് ബില്‍ഡിങ്‌സിന്റെ ഇരുനില കെട്ടിടത്തില് താഴത്തെ നിലയില് പ്രവര്‍ത്തിക്കുന്ന ന്യൂ ആര്യ ഹോട്ടലിലാണ് തീപ്പിടിത്തമുണ്ടായത്. കാലിയായ ഗ്യാസ് സിലിണ്ടര് മാറ്റി പിടിപ്പിക്കുന്നതിനിടയില് വാതകം ചോരുകയും അടുപ്പില് നിന്ന് തീ ആളിപ്പടരുകയുമായിരുന്നു. തുടര്‍ന്ന് ജോലിക്കാരും ഭക്ഷണം കഴിക്കാനെത്തിയവരും അതിവേഗം പുറത്തേക്ക് കടന്നതിന് പിന്നാലെ ഹോട്ടലിനുള്ളിലേക്ക് തീ വ്യാപിച്ചു. ഹോട്ടലുള്‍പ്പെടെ നാല് കടകളാണ് ഇവിടെ പ്രവര്‍ത്തിച്ചിരുന്നത്.\nസമീപത്തെ കടയില് ഉപയോഗിച്ചിരുന്ന ജനറേറ്ററിലേക്ക് തീ പടര്‍ന്ന് പിടിച്ചതോടെ താഴത്തെ നിലയിലെ മറ്റ് കടകളിലേക്കും വ്യാപിക്കുകയായിരുന്നു. പാചകാവശ്യങ്ങള്‍ക്കായി ആറ് ഗ്യാസ് സിലിണ്ടറുകള് ഹോട്ടലില് സൂക്ഷിച്ചിരുന്നു. ഇതില് മൂന്ന് സിലിണ്ടറുകളില് നിന്ന് ഗ്യാസ് ചോര്‍ന്നതും അപകടത്തിന്റെ വ്യാപ്തി വര്‍ധിച്ചു. ഗ്യാസ് സിലിണ്ടറുകള് പൊട്ടിത്തെറിക്കാതിരുന്നതിനാല് വന് അപകടം ഒഴിവായി.\nഗാന്ധിനഗര് ഫയര് സ്റ്റേഷനില് നിന്ന് സ്റ്റേഷന് ഹൗസ് ഓഫിസര് എസ് ഉണ്ണികൃഷ്്ണന്റെ നേതൃത്വത്തില് രണ്ട് അഗ്നിശമനസേന യൂനിറ്റ് ഒരുമണിക്കൂര് പരിശ്രമിച്ചാണ് തീ അണച്ചത്.


കരുണ് നായര്‍ക്ക് സെഞ്ചുറി , ജാര്‍ഖണ്ഡിനെ തകര്‍ത്ത് കര്‍ണ്ണാടക - Kannur Varthakal\nHome / Sports / കരുണ് നായര്‍ക്ക് സെഞ്ചുറി , ജാര്‍ഖണ്ഡിനെ തകര്‍ത്ത് കര്‍ണ്ണാടക\nകരുണ് നായര്‍ക്ക് സെഞ്ചുറി , ജാര്‍ഖണ്ഡിനെ തകര്‍ത്ത് കര്‍ണ്ണാടക\nനായകന് കരുണ് നായര് 52 പന്തില് നേടിയ ശതകത്തിന്റെ ബലത്തില് മികച്ച വിജയവുമായി കര്‍ണ്ണാടക. ആദ്യം ബാറ്റ് ചെയ്ത കര്‍ണ്ണാടക 201 റണ്‍സ് നേടിയപ്പോള് കരുണ് നായര് 100 റണ്‍സ് നേടി പുറത്തായി. പവന് ദേശ്പാണ്ഡേ(56) ആണ് മറ്റൊരു പ്രധാന സ്കോറര്. മോനു കുമാര്(2), വരുണ് ആരോണ്, വികാസ് സിംഗ് എന്നിവരാണ് കര്‍ണ്ണാടകയുടെ വിക്കറ്റുകള് വീഴ്ത്തിയത്.\nമറുപടി ബാറ്റിംഗിനിറങ്ങിയ ജാര്‍ഖണ്ഡ് 78 റണ്‍സിനു ഓള്‍ഔട്ട് ആവുകയായിരുന്നു. മത്സരത്തില് 123 റണ്‍സിന്റെ വിജയമാണ് കര്‍ണ്ണാടക സ്വന്തമാക്കിയത്. 18 റണ്‍സ് നേടിയ ഇഷാന് കിഷനാണ് ജാര്‍ഖണ്ഡിന്റെ ടോപ് സ്കോറര്. ശ്രീനാഥ് അരവിന്ദ്, പ്രസീദ് കൃഷ്ണ, അഭിമന്യു മിഥുന്, ജഗദീഷ സുജിത് എന്നിവരാണ് കര്‍ണ്ണാടകയ്ക്കായി2വീതം വിക്കറ്റ് നേടി.


ജര്‍മ്മനിയില് എന്‍ജിനീയറിംഗ്, മാനേജ്‌മെന്റ് പഠനം; കേരളത്തില് സൗജന്യ സെമിനാറുകള് | News Moments | The world in your palm top\nകൊച്ചി: ജര്‍മനിയില് ഉന്നത വിദ്യാഭ്യാസത്തിന് അവസരം തുറന്ന് സൗജന്യ സെമിനാറുകള്. യൂണിവേഴ്‌സിറ്റി പ്രതിനിധികള് പങ്കെടുക്കുന്ന സെമിനാറുകള് സംസ്ഥാനത്ത് വിവിധ കേന്ദ്രങ്ങളില് നടക്കുന്നു. ഇന്ത്യയിലെ ഐഐടികള്‍ക്കൊപ്പമോ അവയേക്കാള് ഉയര്‍ന്നതോ ലോക റാങ്കിങ് നേടിയിട്ടുള്ള 50ലേറെ യൂണിവേഴ്‌സിറ്റികളില് പഠിക്കാനുള്ള അവസരമാണ് ഒരുങ്ങുന്നത്. എന്‍ജിനീയറിംഗ്, മാനേജ്‌മെന്റ് തുടങ്ങി നിരവധി വിഷയങ്ങളില് ബിരുദം മുതല് പിഎച്ച്ഡി വരെ ചെയ്യാന് വിദ്യാര്‍ത്ഥികള്‍ക്ക് സാധിക്കും. എബിസി സ്റ്റഡി ലിങ്ക്‌സ് ആണ് ഈ സെമിനാറുകള് കേരളത്തില് സംഘടിപ്പിക്കുന്നത്.\nമറ്റ് ചില ഘടകങ്ങളും കൂടി ഉള്‍പ്പെടുന്നതിനാലാണ് ജര്‍മനിയിലെ പഠനം ആകര്‍ഷകമാകുന്നത്. 26 യൂറോപ്യന് രാജ്യങ്ങളില് സാധുതയുള്ള ഷെങ്കന് വിസ വിദ്യാര്‍ത്ഥികള്‍ക്ക് ലഭിക്കുന്നു. ഒന്നാം വര്‍ഷത്തിന് ശേഷം കോഴ്‌സുകള്‍ക്ക് ട്യൂഷന് ഫീസ് നല്‍കേണ്ടതില്ല. അതായത് 100 ശതമാനം സൗജന്യമായി ബിരുദാനന്തര ബിരുദവും പിഎച്ച്ഡിയും നേടാം. ഇതിനായി ഐഇഎല്‍ടിഎസ് സ്‌കോര് നേടേണ്ട ആവശ്യവുമില്ല. 60 ശതമാനം മാര്‍ക്ക് നേടിയ വിദ്യാര്‍ത്ഥികള്‍ക്ക് അപേക്ഷിക്കാന് അര്‍ഹതയുണ്ട്.\nഎന്‍ജിനീയറിംഗ് പഠിക്കാന് ആഗ്രഹിക്കുന്നവര്‍ക്ക് ലോകത്തെ തന്നെ ഏറ്റവും മികച്ചതെന്ന് പേരുകേട്ട ജര്‍മന് എന്‍ജിനീയറിംഗ് ടെക്‌നോളജിയില് പഠനവും പ്രവൃത്തിപരിചയവും നേടാന് സാധിക്കും. കുറഞ്ഞത് 10 ലക്ഷം എന്‍ജിനീയര്‍മാരുടെ കുറവ് ജര്‍മനിയില് മാത്രമുണ്ടെന്നാണ് കണക്ക്. വിജയകരമായി പഠനം പൂര്‍ത്തിയാക്കിയാല് ഇവിടെത്തന്നെ ജോലി നേടാനും സാധിക്കും. ജര്‍മ്മന് ഭാഷയിലെ ഫ്രെഷ്മാന് പ്രോഗ്രാം വിദ്യാര്‍ത്ഥികള്‍ക്ക് ജര്‍മ്മന് ഭാഷയില് ബിരുദവും ബിരുദാനന്തര ബിരുദം നേടാന് സഹായിക്കുന്നു.\nഇവ കൂടാതെ പഠനസമയത്ത് മികച്ച ശമ്പളത്തോടെ ഇന്റേണ്‍ഷിപ്പ്, ആഴ്ചയില് 20 മണിക്കൂര് പാര്‍ട്ട് ടൈം ജോലി ചെയ്യാന് അനുമതി തുടങ്ങിയ സൗകര്യങ്ങളും വിദ്യാര്‍ത്ഥികള്‍ക്ക് ലഭിക്കുന്നു. കോഴ്‌സ് പൂര്‍ത്തിയാക്കിയ ശേഷം 18 മാസം ജര്‍മനിയില് തുടരാനും കഴിയും. പഠനശേഷം ഏത് യൂറോപ്യന് രാജ്യത്തും ജോലി ചെയ്യാനും സ്ഥിര താമസമാക്കാനും അവസരമുണ്ട്. പെര്‍മനന്റ് റെസിഡന്‍സി, പൗരത്വം തുടങ്ങിയവയ്ക്കും അവസരം ലഭിക്കുന്നു.3ലക്ഷം രൂപ മാസ ശമ്പളമുള്ള ജോലികളാണ് പഠനം പൂര്‍ത്തിയാക്കുന്നവരെ കാത്തിരിക്കുന്നത്.\nഇതിനായി എബിസി ഒരുക്കുന്ന സൗജന്യ സെമിനാറുകള് സംസ്ഥാനത്ത് ആറിടങ്ങളിലാണ് ഒരുക്കിയിരിക്കുന്നത്. നവംബര് 21 മുതല് 26 വരെയുള്ള തിയതികളില് തൃശൂര്, എറണാകുളം, കൊല്ലം, തിരുവനന്തപുരം, തിരുവല്ല, കോട്ടയം എന്നിവിടങ്ങളില് വെച്ചാണ് സെമിനാറുകള് സംഘടിപ്പിച്ചിരിക്കുന്നത്.\nനവംബര് 21ന് തൃശൂര് കുറുപ്പം റോഡിലുള്ള ഹോട്ടല് പൂരം ഇന്റര്‍നാഷണലില് വെച്ചാണ് സെമിനാര്. രാവിലെ 11 മണിക്ക് സെമിനാര് ആരംഭിക്കും. ബന്ധപ്പെടേണ്ട നമ്പറുകള്: 0487 2335835, 94977 15836\nഎറണാകുളത്ത് നവംബര് 22-ാം തിയതി സെമിനാര് നടക്കും. രാവിലെ 11 മണിക്ക് എബിസി സ്റ്റഡി ലിങ്ക്‌സില് വെച്ചാണ് സെമിനാര്. ബന്ധപ്പെടേണ്ട നമ്പറുകള്: 0484 2364444, 98951 77888, 94471 86225\n23-ാം തിയതി കൊല്ലം ചിന്നക്കടയിലെ ബിഷപ്പ് ജെറോം നഗറിലുള്ള സാന്റാമരിയ ഗ്ലോബല് എഡ്യുക്കേഷനല് വെച്ചാണ് സെമിനാര്. ബന്ധപ്പെടേണ്ട നമ്പറുകള്: 92075 59922, 92075 59933\n24-ാം തിയതി തിരുവനന്തപുരത്തെ സെമിനാര് നടക്കും. സ്റ്റാച്യൂ ജംഗ്ഷനിലെ വൈഎംസിഎ ഹാളില് ആണ് സെമിനാര്. ബന്ധപ്പെടേണ്ട നമ്പറുകള്: 0471 4013300, 94001 68225\n25-ാം തിയതി തിരുവല്ലയിലെ ഹോട്ടല് കെജിഎ എലീറ്റ് കോണ്ടിനെന്റലില് വെച്ച് സെമിനാര് നടക്കും. ബന്ധപ്പെടേണ്ട നമ്പറുകള്: 0469 2633355, 94977 18650\n26ന് കോട്ടയത്ത് കെഎസ്ആര്‍ടിസി ബസ് സ്റ്റാന്‍ഡിന് സമീപമുള്ള ഹോട്ടല് അര്‍ക്കേഡിയയിലാണ് സെമിനാര് സംഘടിപ്പിച്ചിട്ടുള്ളത്. ബന്ധപ്പെടേണ്ട നമ്പറുകള്: 0481 2304789, 94951 01234


കോവിഡ് വ്യാപനം രൂക്ഷം; രണ്ടാം തരംഗത്തിന്റെ വക്കില് യൂറോപ്പ് | Sanghamam | Chicago | New York | Texas | Toronto\nകോവിഡ് വ്യാപനം രൂക്ഷം; രണ്ടാം തരംഗത്തിന്റെ വക്കില് യൂറോപ്പ്\nJULY 29, 2020, 1:51 AM IST\nഒരു ഇടവേളക്കുശേഷം യൂറോപ്യന് രാജ്യങ്ങളില് കോവിഡ് വീണ്ടും പിടിമുറുക്കുന്നു. രോഗം നിയന്ത്രണവിധേയമായെന്ന് തോന്നിയയിടത്താണ് പുതിയ രോഗബാധിതരുടെ എണ്ണവും മരണവും വര്‍ധിക്കുന്നത്. റഷ്യയും സ്‌പെയിനും തുടങ്ങി വത്തിക്കാന് സിറ്റിയില് വരെ കോവിഡ് രോഗികളുണ്ട്. യൂറോപ്യന് രാജ്യങ്ങളില് ഇതുവരെ 2,814,364 പേര്‍ക്കാണ് രോഗം സ്ഥിരീകരിച്ചത്. ഇവരില് 202,057 പേര് മരിച്ചു. 1,688,672 പേര് രോഗമുക്തരായപ്പോള് 923,635 രോഗികള് ചികിത്സയിലാണ്. ഇവരില് 5,136 പേര് ഗുരുതരാവസ്ഥയിലാണ്.\nകോവിഡ് ആഗോള പട്ടികയില് ആദ്യം ഇടംനേടിയ യൂറോപ്യന് രാജ്യങ്ങള് ഇറ്റലിയും സ്‌പെയിനുമായിരുന്നു. രോഗവ്യാപനം നിയന്ത്രിച്ച് മുന്നോട്ടുപോയതോടെ രണ്ട് രാജ്യങ്ങളിലും പുതിയ രോഗബാധയും മരണവും കുറഞ്ഞിരുന്നു. അതേസമയം, റഷ്യയില് രോഗബാധ കുത്തനെ ഉയരുകയും ചെയ്തു. പുതിയ കണക്കുകള് പ്രകാരം രോഗബാധിതരുടെ എണ്ണത്തില് യൂറോപ്യന് രാജ്യങ്ങളില് റഷ്യയാണ് മുന്നില്. 823,515 പേര്‍ക്കാണ് ഇതുവരെ രോഗം സ്ഥിരീകരിച്ചത്. ഇവരില് 13,504 പേര് മരിച്ചു. 612,217 പേര് ഇതുവരെ രോഗത്തെ അതിജീവിച്ചു. സ്‌പെയിനില് 327,690 രോഗികള്. മരണം 28,436. ചികിത്സയിലുള്ളവരുടെയോ രോഗമുക്തി നേടിയവരുടെയോ വിവരം ലഭ്യമല്ല. യു.കെയില് 300,692 പേര്‍ക്കാണ് രോഗം ബാധിച്ചത്. അതേസമയം, യൂറോപ്യന് രാജ്യങ്ങളിലെ ഏറ്റവും ഉയര്‍ന്ന മരണനിരക്കാണ് യു.കെയിലേത്. ഇതുവരെ 45,878 പേരാണ് രോഗബാധിതരായി മരിച്ചത്. ചികിത്സയിലുള്ളവരുടെയും രോഗമുക്തി നേടിയവരുടെയും വിവരം ലഭ്യമല്ല.\nഇറ്റലിയില് 246,488 രോഗബാധിതരില് 35,123 പേര് മരിച്ചു. 198,756 രോഗമുക്തരായി. ജര്‍മ്മനിയില് രോഗബാധിതര് 207,677. മരണം 9,207. രോഗമുക്തര് 191,400. ഫ്രാന്‍സില് രോഗികള് 183,804. മരണം 30,223. രോഗം ഭേദമായവര് 81,082. സ്വീഡനില് രോഗികള് 79,395. മരണം 5,700. ബെലാറസില് രോഗികള് 67,366. മരണം 543. യുക്രൈനില് രോഗികള് 66,575. മരണം 1,629. ബെല്‍ജിയം (66,428 -9,822), നെതര്‍ലന്‍ഡ്‌സ് (53,374 -6,145), പോര്‍ച്ചുഗല് (50,410 -1,722), റൊമാനിയ (47,053 -2,239), പോളണ്ട് (43,904 -1,682), സ്വിറ്റ്‌സര്‍ലന്‍ഡ് (34,609 -1,978), അയര്‍ലന്‍ഡ് (25,929 -1,764), സെര്‍ബിയ (24,520 -551), മാല്‍ഡോവ (23,521 -753). മറ്റു രാജ്യങ്ങളില് 20,000 താഴെയാണ് രോഗികളുടെ എണ്ണം.\nരണ്ടാം തരംഗത്തിന്റെ ലക്ഷണങ്ങള്\nഅപകടസാധ്യത വീണ്ടും വര്‍ധിക്കുകകയാണെന്ന് യു.കെ പ്രധാനമന്ത്രി ബോറിസ് ജോണ്‍സണ് പറഞ്ഞു. നിര്‍ണായകമായ നടപടികള് എത്രയുംവേഗം കൈക്കൊള്ളണം. യൂറോപ്പില്, നമ്മുടെ ചില യൂറോപ്യന് സുഹൃത്തുക്കള്‍ക്കിടയില് എന്താണ് സംഭവിക്കുന്നതെന്ന് വ്യക്തമാണ്. കോവിഡ് വ്യാപനത്തിന്റെ രണ്ടാം തരംഗത്തിന്റെ ലക്ഷണങ്ങള് ചിലയിടങ്ങളില് പ്രകടമാകുന്നതായി ഭയപ്പെടുന്നുവെന്നും അദ്ദേഹം അഭിപ്രായപ്പെട്ടു.\nഅതേസമയം, അരഗോണിലും കാറ്റലോണിയയിലും കോവിഡ് കേസുകള് വര്‍ധിച്ചിട്ടുണ്ടെങ്കിലും രണ്ടാം തരംഗമാണെന്ന് കരുതുന്നില്ലെന്ന് സ്പാനിഷ് സെന്റര് ഫോര് ഹെല്‍ത്ത് എമര്‍ജന്‍സി ഡയറക്ടര് ഫെര്‍ണാണ്ടോ സൈമണ് പറഞ്ഞു.


വുഹാനിലെ ന്യുമോണിയക്ക് കാരണം കൊറോണ; എന്താണ് കൊറോണ!\nJan 18, 2020, 2:23 PM\nമധ്യ ചൈനീസ് നഗരമായ വുഹാനില് പടര്‍ന്നു പിടിച്ച ന്യൂമോണിയക്ക് കാരണം കൊറോണ വൈറസ് (MERS-COV: Middle East Respiratory Syndrome- Corona Virus) എന്ന് ലോകാരോഗ്യ സംഘടനയുടെ സ്ഥിരീകരണം. ന്യുമോണിയ ബാധിച്ച 41 പേരില് 14 പേരുടെ നില ഗുരുതരമാണെന്ന് വുഹാന് മുനിസിപ്പല് ഹെല്‍ത്ത് കമ്മീഷന് അറിയിച്ചു. ഒരു മരണവും റിപ്പോര്‍ട്ട് ചെയ്തിട്ടുണ്ട്. മൃഗങ്ങളില് നിന്ന് മനുഷ്യനിലേക്കാണ് വൈറസ് പകരുന്നത്. 2012 ല് സൗദിയിലാണ് ആദ്യമായി കൊറോണ വൈറസ്ബാധ കണ്ടെത്തുന്നത്. കഴിഞ്ഞ വര്‍ഷം തുടക്കത്തില് സൗദിയില് നിരവധി പേരാണ് കൊറോണ ബാധിച്ചു മരിച്ചത്.\nതലവേദന, ചുമ, പനി, തുമ്മല് എന്നിവയാണ് സാധാരണ ലക്ഷണങ്ങള്. ശ്വാസതടസ്സം, ഛര്‍ദ്ദി, ശരീരവേദന എന്നിവ കൂടുതല് അപകടകരമായ കൊറോണ വൈറസുകളുമായി ബന്ധപ്പെട്ടിരിക്കുന്ന രോഗലക്ഷണങ്ങളായി പറയപ്പെടുന്നു. ഇവ പിന്നീട് ഗുരുതരമായ ശ്വാസകോശ പ്രശനങ്ങള്‍ക്ക് വരെ കാരണമായേക്കാം.\nചുമയ്ക്കുമ്പോഴും തുമ്മുമ്പോഴും മൂക്കും വായും പൊത്തുക, പൊതു ഇടങ്ങളില് മാസ്‌ക് ധരിക്കുക, ശ്വസന പ്രശ്നങ്ങള് മൂലം ബുദ്ധി മുട്ടുന്നവരുമായുള്ള സമ്പര്‍ക്കം പരമാവധി ഒഴിവാക്കുക, കൈകാലുകള് കൃത്യമായ ഇടവേളകളില് സോപ്പുപയോഗിച്ച് വൃത്തിയായി കഴുകുക, മത്സ്യ-മാംസങ്ങള് നല്ലതുപോലെ വേവിച്ച് മാത്രം കഴിക്കുക, എന്നിവയെല്ലാമാണ് രോഗബാധയില് നിന്നും രക്ഷനേടാന് സ്വീകരിക്കേണ്ട മുന്‍കരുതലുകള്.\nവൈറസ് ബാധ വൃക്കയുടെ പ്രവര്‍ത്തനത്തെ ബാധിക്കാനും സാധ്യതയുണ്ടെന്നാണ് വിദഗ്ദാഭിപ്രായം. ഇത് മൂലം മരണം വരെ സംഭവിക്കാം. രോഗികളുമായി ഇടപഴകുന്നത് രോഗം പടരുന്നതിനു കാരണമാവുമെന്ന് വിദഗ്ദര് മുന്നറിയിപ്പ് നല്‍കിയിട്ടുണ്ട്. മിഡില് ഈസ്റ്റ് റസ്പിറേറ്ററി സിന്‍ഡ്രോം, സിവിയര് അക്യൂട്ട് റസ്പിറേറ്ററി സിന്‍ഡ്രോം എന്നീ രോഗാവസ്ഥകള്‍ക്കും കൊറോണ വൈറസ് കാരണക്കാരാണ്. ചൈനയിലെ വുഹാനിലെ മത്സ്യമാര്‍ക്കറ്റില് ജോലി ചെയ്തിരുന്ന ഒരാള്‍ക്കാണ് ആദ്യം വൈറസ് ബാധയുണ്ടായത്. വുഹാന് സന്ദര്‍ശിച്ചതിന് ശേഷം ആരോഗ്യപ്രശ്നങ്ങള് അനുഭവപ്പെട്ടാല് ചികിത്സ തേടണമെന്നായിരുന്നു ആരോഗ്യവകുപ്പിന്റെ നിര്‍ദേശം. ടൂറിസം മേഖലയെ ബാധിക്കുമോയെന്ന ആശങ്കയിലാണ് ചൈന. വിമാനത്താവളങ്ങളിലും കപ്പലുകളിലും നിയന്ത്രണം ഏര്‍പ്പെടുത്തിയിട്ടുണ്ട്. വുഹാനിലേക്കുള്ള സന്ദര്‍ശനം ഒഴിവാക്കാനും വന്യമൃഗങ്ങളുമായുള്ള സമ്പര്‍ക്കം ഒഴിവാക്കാനും മാസ്‌കുകള് ധരിക്കാനും നിര്‍ദേശമുണ്ട്.\n‘കൊറോണ വൈറസിനെ നിയന്ത്രണവിധേയമാക്കാവുന്ന മരുന്നോ ചികിത്സയോ ഇതുവരെ കണ്ടെത്താനായിട്ടില്ല. അതിനാല് ലോകമെമ്പാടുമുളള ആശുപത്രികള് കടുത്ത ജാഗ്രത പുലര്‍ത്തേണ്ടതുണ്ട്’\nമരിയവാന് കെര്‍ഖോവ് - ലോകാരോഗ്യ സംഘടനാ വക്താവ് \nവൈറസ് ബാധയെപ്പറ്റി നിലവില് ചൈനയിലുളള യുഎസ് പൗരന്മാര്‍ക്ക് യുഎസ് സ്റ്റേറ്റ് ഡിപ്പാര്‍ട്‌മെന്റ് മുന്നറിയിപ്പു നല്‍കിയിട്ടുണ്ട്.\nHealth DepartmentChinaCORONA VIRUSSAUDI


അടിയന്തരാവസ്ഥ ഓർമിപ്പിച്ച് മേനക ഗാന്ധിയെ കുറിച്ച് ഒ.വി. വിജയൻ എഴുതിയതെന്ത്? | Thalsamayam | Manorama News\nഅടിയന്തരാവസ്ഥ ഓർമിപ്പിച്ച് മേനക ഗാന്ധിയെക്കുറിച്ച് ഒ.വി. വിജയൻ എഴുതിയതെന്ത്?\nതൽസമയം ∙ എൻ. എസ്. മാധവൻ June 06, 2020 09:15 AM IST\nമേനക ഗാന്ധി, ഒ.വി. വിജയൻ\nഒ.വി.വിജയൻ നോവലുകളും കഥകളുമെഴുതിയും കാർട്ടൂണുകൾ വരച്ചും അദ്ദേഹത്തിന്റെ പ്രാഗല്ഭ്യം തെളിയിച്ചിട്ടുണ്ട്. അധികമാരും അറിയാത്ത മൂന്നാമതൊരു വിജയനുണ്ടായിരുന്നു: കോളം എഴുത്തുകാരൻ. മൂർച്ചയേറിയ നിരീക്ഷണങ്ങളും മിന്നൽശോഭയാർന്ന ഉൾക്കാഴ്ചകളും ഒരു ലുബ്ധുമില്ലാതെ വിതറിക്കൊണ്ട് ‘വീക്‌ലി സ്പെഷൽ’ എന്ന പേരിൽ ഒരു കോളം ‘ദ് ഇലസ്ട്രേറ്റഡ് വീക്‌ലി ഓഫ് ഇന്ത്യ’യിൽ 1980കളിൽ അദ്ദേഹം എഴുതാറുണ്ടായിരുന്നു.\n‘മേനക ഗാന്ധിക്കെതിരായ കേസ് വർഗീയ പ്രീണനം; കേരള സർക്കാരിന് ഇരട്ടമുഖം’\nപെട്ടെന്നു വിജയനെ ഓർക്കാൻ കാരണം മേനക ഗാന്ധിയാണ്. 1980കൾ അവർ ഇന്ത്യയുടെ ഭാവനയെ കീഴ്പ്പെടുത്തിത്തുടങ്ങിയ കാലം കൂടിയായിരുന്നു. ആദ്യമായാണ് ഒരാൾ ഇത്ര ശക്തമായി മൃഗങ്ങൾക്കു വേണ്ടി ശബ്ദിച്ചു തുടങ്ങുന്നത്. അനാഥനായ്ക്കൾക്കും അറവുമൃഗങ്ങൾക്കുമായി യാതൊരു കൂസലുമില്ലാതെ അവർ തെരുവുകളിലും കോടതികളിലും പോരാടി. പരിസ്ഥിതിയും മിണ്ടാപ്രാണികളോടുള്ള അനുകമ്പയും ശക്തമായി വേരോടാൻ തുടങ്ങിയിരുന്ന അക്കാലത്തെ ചെറുപ്പക്കാരുടെ ആത്മാവിനെ അവർ സ്പർശിച്ചു.\nവിജയന്റെ കോളത്തിൽ മേനക ഗാന്ധി പ്രത്യക്ഷപ്പെടുന്നതു കഥയുടെ ഈ ഘട്ടത്തിലല്ല; അവരുടെ ജീവിതത്തിലെ തൊട്ടുമുൻപത്തെ അധ്യായത്തിലേക്കാണ് വിജയൻ വായനക്കാരെ കൂട്ടിക്കൊണ്ടുപോയത്. ആയിരക്കണക്കിന് ആളുകളെ ജയിലിലടയ്ക്കുകയും ജീവനാശം വരുത്തുകയും ചെയ്ത അടിയന്തരാവസ്ഥ നടപ്പാക്കുന്നതിൽ, ഇന്ദിരാ ഗാന്ധിയുടെ ‘അടുക്കള കാബിനറ്റിൽ’ മേനകയും അവരുടെ ഭർത്താവായ സഞ്ജയ് ഗാന്ധിയും സജീവാംഗങ്ങളായിരുന്നു എന്ന് വിജയൻ ഓർമിപ്പിക്കുന്നു. ഡൽഹിയിലെ തുർക്മാൻ ഗേറ്റിൽ ചേരിനിർമാർജനത്തിനിടെ നടന്ന ന്യൂനപക്ഷ കൂട്ടക്കൊലയിലും പതിനായിരക്കണക്കിന് ആളുകളുടെ നിർബന്ധിത വന്ധ്യംകരണത്തിലും, മേനക ഗാന്ധി, ഭർത്താവിന്റെ തോളോടുതോൾ ചേർന്നുനിന്നു. അത്തരമൊരു വ്യക്തിയാണ് ഭൂതദയയുടെ പ്രതീകമായി അറിയപ്പെടാൻ തുടങ്ങിയിരിക്കുന്നതെന്ന് വിജയൻ ചൂണ്ടിക്കാണിച്ചു. ഇത്തരത്തിലൊരു രൂപപരിണാമം അപൂർവമായേ ചരിത്രത്തിൽ നടന്നിട്ടുള്ളൂ എന്നും അദ്ദേഹം എഴുതി.\nതോട്ട പൊട്ടിത്തെറിച്ച് പിടിയാന ചെരിഞ്ഞ സംഭവം ലോകമെമ്പാടും കണ്ണിൽചോരയുള്ളവരുടെ ഉള്ളുലച്ചു. ആന ചെരിഞ്ഞതു പാലക്കാട് ജില്ലയിലായിരുന്നെങ്കിലും മേനക ഗാന്ധി ആ അവസരം ഉപയോഗിച്ചത് മലപ്പുറം ജില്ലയെ കുറ്റപ്പെടുത്താനാണ്. മൃഗസ്നേഹം എന്ന ട്രോജൻ കുതിരയുടെ ഉള്ളിൽ അവർ കുത്തിനിറച്ചതു വർഗീയതയായിരുന്നു. മേക്ക് ഓവറുകൾക്ക് – രൂപമാറ്റത്തിന് ഈ പദമാണ് ഇപ്പോൾ സാധാരണയായി ഉപയോഗിക്കുന്നത് – എന്നും അൽപായുസ്സേ ഉണ്ടായിട്ടുള്ളൂ. അതിനൊരു പഴയ ഉദാഹരണമാണ് കലാമണ്ഡലം കൃഷ്ണൻനായരെ പ്രസിദ്ധനാക്കിയ, അദ്ദേഹം അവതരിപ്പിച്ചിരുന്ന പൂതനാമോക്ഷം കഥകളി. മുലപ്പാലിന്റെ നറുമധുരം പകരാനെത്തുന്ന ലളിതയെ, വിഷം ചീറ്റുന്ന രാക്ഷസിയാക്കാൻ ആ അതുല്യ കലാകാരന് ഒരു നിമിഷം ഏറെയായിരുന്നു.\nഡിജിറ്റൽ വിഭജനം സൃഷ്ടിക്കുന്ന മുറിവ്\nമലപ്പുറം ജില്ലയിലെ ദേവികയുടെ ആത്മഹത്യയുടെ കാരണമായി ആ വിദ്യാർഥിനിയുടെ പിതാവു പറഞ്ഞത് ടിവി ഇല്ലാത്തതുകൊണ്ട് ഓൺലൈൻ ക്ലാസുകളിൽ പങ്കെടുക്കാൻ പറ്റാത്ത നൈരാശ്യം ആണെന്നാണ്. ഇന്റർനെറ്റ് വന്ന നാൾ മുതൽ, ലോകമെമ്പാടുമുള്ള പ്രശ്നമാണു വിവരസാങ്കേതികവിദ്യ ഉള്ളവരും ഇല്ലാത്തവരും (information haves and havenots) തമ്മിലുള്ള വിടവ്. ഡിജിറ്റൽ വിഭജനം ആഗോള പ്രതിഭാസമാണ്.\nസ്വിറ്റ്സർലൻഡ്, നോർവേ, ഓസ്ട്രിയ തുടങ്ങിയ വികസിത രാജ്യങ്ങളിൽപോലും ഇന്റർനെറ്റ് ലഭിക്കാത്ത 5% വിദ്യാർഥികളുണ്ട്. യുഎസിൽ 25% കറുത്ത വർഗക്കാർക്കും പാവപ്പെട്ടവർക്കും ഓൺലൈൻ പഠനം സാധ്യമല്ല. ഇംഗ്ലണ്ടിൽ ഇത്തരം വിദ്യാർഥികൾ 15% ഉണ്ട്. വികസ്വര രാജ്യങ്ങളിൽപെട്ട ഇന്തൊനീഷ്യയിൽ വെറും 34% കുട്ടികൾക്കേ നെറ്റ് ഉപലബ്ധമായിട്ടുള്ളൂ. കോവിഡ് ഡിജിറ്റൽ വിള്ളലിനെ കൂടുതൽ വലുതാക്കി എന്നതാണു സത്യം.\nകേരളത്തിൽ ഒന്നു മുതൽ 10 വരെ ക്ലാസുകളിൽ 41 ലക്ഷം വിദ്യാർഥികൾ പഠിക്കുന്നുണ്ടെന്നും അവരിൽ 2.6 ലക്ഷം പേർക്ക് ഇന്റർനെറ്റ് സൗകര്യമില്ല എന്നുമാണ് വിദ്യാഭ്യാസ വകുപ്പിന്റെ കണക്ക്. കണക്കു ശരിയായിരിക്കാം, പക്ഷേ അതിൽ വലിയൊരു തെറ്റ് ഒളിഞ്ഞു കിടക്കുന്നുണ്ട്. ഇംഗ്ലണ്ടിലെ ഒരു സ്കൂളിലെ ഹെഡ്മാസ്റ്റർ പറഞ്ഞതു പോലെ, “വർക് ഫ്രം ഹോം ചെയ്യുന്ന മാതാപിതാക്കളുടെ കയ്യിൽനിന്ന് ഓൺലൈൻ പഠനത്തിനായി കുട്ടിക്കു കംപ്യൂട്ടർ ലഭിക്കുമെന്നു പ്രതീക്ഷിച്ചുകൂടാ.” ഇതു തന്നെയാണു കേരളത്തിലെ വീടുകളിലെ ഒറ്റ മൊബൈൽ ഫോണുകളുടെയും കംപ്യൂട്ടറുകളുടെയും സ്ഥിതി. ഓൺലൈൻ പഠനം എത്രകാലം നീണ്ടുനിൽക്കുമെന്നു പറഞ്ഞുകൂടാ. കോവിഡ് തീർന്നാൽത്തന്നെ പഠനം പഴയ രീതിയിലാകാൻ സാധ്യതയില്ല; ഓൺലൈനുമായി ബന്ധിപ്പിച്ച് പുതിയൊരു പഠനമാർഗം തന്നെ തുറന്നേക്കാം. അതുകൊണ്ട് ഡിജിറ്റൽ വിഭജനത്തിന്റെ മറവിൽ ഇനി എത്രകാലം ഒളിക്കാൻ പറ്റും? അതു കേരളത്തിൽ അവസാനിപ്പിച്ചേ പറ്റൂ.\nകേരളം പഠനത്തിനായി ടിവിയെ ആശ്രയിക്കുന്നതു വളരെ നന്നായി (സാങ്കേതികമായി ടിവി ഉപയോഗിച്ചുള്ള പഠനത്തെ വിദൂരവിദ്യാഭ്യാസം എന്നാണു വിളിക്കുക). അതോടൊപ്പം തന്നെ, ഇന്റർനെറ്റും ഉപയോഗിക്കുന്നു. പഠിപ്പിച്ച പാഠങ്ങൾ യുട്യൂബിൽ അപ്‌ലോഡ് ചെയ്യുന്നതിനു പകരം വ്യാപകമായി ഓഫ്‌ലൈൻ ആയി – ഇപ്പോൾത്തന്നെ ആദിവാസി മേഖലയിൽ ചിലയിടങ്ങളിൽ ചെയ്യുന്നതു പോലെ – ലഭിക്കണം. ഓൺലൈൻ പഠനം എന്നു പറഞ്ഞാൽ വെറും സ്മാർട്ഫോൺ കൊണ്ടു പരിഹരിക്കാവുന്ന പ്രശ്നമല്ല, അതു ദിനംപ്രതി പല ജിബി ഡേറ്റയും ഉപയോഗിക്കും. ഈ ദിവസച്ചെലവ് പാവപ്പെട്ടവർക്കു താങ്ങാവുന്നതിനും അപ്പുറമാണ്.\nപടിഞ്ഞാറൻ രാജ്യങ്ങളിൽ വിദ്യാർഥികളെ മുഖാമുഖം കണ്ടു പഠിപ്പിക്കാൻ വളരെ ചെലവുവരുന്ന വിഡിയോ കോൺഫറൻസിങ് ആപ്പുകളാണ് ഉപയോഗിക്കുന്നത് (ദക്ഷിണ കൊറിയയിൽ ഹാജർ വിളിക്കാനും!). വിദ്യാഭ്യാസത്തിന്റെ സാമൂഹികവശം നിലനിർത്താൻ നമ്മുടെ അധ്യാപകർക്കും തദ്ദേശ സ്ഥാപനങ്ങൾക്കും പിടിഎ, കുടുംബശ്രീ തുടങ്ങിയ സുശക്തമായ സംഘടനകൾക്കും സാധിക്കണം. തീർച്ചയായും, നമ്മുടെ സമൂഹത്തിനും വിദ്യാഭ്യാസമേഖലയിലെ അധികൃതർക്കും ഡിജിറ്റൽ വിഭജനത്തെ ഫലപ്രദമായും ചെലവുകുറച്ചും മറികടക്കാവുന്ന ഒരു ‘കേരള മോഡൽ’ സൃഷ്ടിക്കാനാവും. അതായിരിക്കും വീടുകൾ തോറും ഹാർഡ്‌വെയർ (ടിവി, മൊബൈൽ) എത്തിക്കാൻ ശ്രമിക്കുന്നതിനെക്കാൾ കൂടുതൽ പ്രായോഗികവും.\nസ്കോർപ്പിയൺ കിക്ക്: പ്രധാനമന്ത്രി മോദി, ഓസ്ട്രേലിയൻ പ്രധാനമന്ത്രിയുമായി വെർച്വൽ ഉച്ചകോടി നടത്തി.\nഇതൊരു കീഴ്‌വഴക്കമായാൽ വിദേശയാത്രകൾ നിലയ്ക്കുമല്ലോ!\nEnglish Summary: Thalsamayam


Cryptocurrency Prices in India Today 16/10/2021; bitcoin surges by 4.01 percentage - Malayalam Goodreturns\n» ക്രിപ്‌റ്റോ വിപണി ഇന്ന്; ബിറ്റ്‌കോയിന് 4.01 ശതമാനം ഉയര്‍ന്നു\nബിറ്റ്‌കോയിന്, എഥിരിയം, കാര്‍ഡാനോ, പോള്‍ക്കഡോട്ട്, ഡോജി കോയിന് തുടങ്ങിയ മുന്‍നിര കോയിനുകളെല്ലാം തന്നെ മൂല്യത്തില് മുകളിലേക്കുയരുന്ന കാഴ്ചയാണ് കഴിഞ്ഞ 24 മണിക്കൂറില് ക്രിപ്‌റ്റോ വിപണിയില് ദൃശ്യമായത്. അതേ സമയം ടെതര്, റിപ്പിള്, യുഎസ്ഡി കോയിനുകള് മൂല്യത്തില് താഴേക്ക് പോയി. ക്രിപ്റ്റോ വിപണിയിലെ മാറ്റങ്ങള് പ്രവചനാതീതമാണെന്ന് നിക്ഷേപകര്‍ക്കെല്ലാം അറിയാമല്ലോ.\nകഴിഞ്ഞ 24 മണിക്കൂറില് ബിറ്റ്കോയിന് 4.01 ശതമാനം ഉയര്‍ന്നു. നിലവില് 48,18,485 രൂപയ്ക്കാണ് കോയിന് വിനിമയം ചെയ്യപ്പെടുന്നത്. 83.9 ട്രില്യണാണ് കോയിന്റെ മാര്‍ക്കറ്റ് ക്യാപ്. എഥിരിയം കോയിനുകള് കഴിഞ്ഞ 24 മണിക്കൂറില് 0.55 ശതമാനത്തിന്റെ നേട്ടം സ്വന്തമാക്കി. നിലവില് 3,00,073 രൂപയ്ക്കാണ് കോയിന് വിനിമയം ചെയ്യപ്പെടുന്നത്. 33.4 ട്രില്യണാണ് കോയിന്റെ മാര്‍ക്കറ്റ് ക്യാപ്.\nകാര്‍ഡാനോ കോയിന് കഴിഞ്ഞ 24 മണിക്കൂറില് 0.26 ശതമാനം ഉയര്‍ന്നു. നിലവില് 172.67 രൂപയ്ക്കാണ് കോയിന് വിനിമയം ചെയ്യപ്പെടുന്നത്. 5.3 ട്രില്യണാണ് കോയിന്റെ മാര്‍ക്കറ്റ് ക്യാപ്. അതേ സമയം ടെതര് കോയിന് കഴിഞ്ഞ 24 മണിക്കൂറില് 0.23 ശതമാനം ഇടിഞ്ഞു. നിലവില് 78.25 രൂപയ്ക്കാണ് കോയിന് വിനിമയം ചെയ്യപ്പെടുന്നത്. 5.1 ട്രില്യണാണ് കോയിന്റെ മാര്‍ക്കറ്റ് ക്യാപ്.\nAlso Read: 10 വര്‍ഷം കൊണ്ട് 10 ലക്ഷം രൂപ നിക്ഷേപം 1 കോടിയായി വളര്‍ത്തിയ ഫണ്ടുകള് പരിചയപ്പെടാം\nറിപ്പിള് കോയിന് കഴിഞ്ഞ 24 മണിക്കൂറില് 0.18 ശതമാനം ഉയര്‍ന്നു. നിലവില് 89.4 രൂപയ്ക്കാണ് കോയിന് വിനിമയം ചെയ്യപ്പെടുന്നത്. 3.9 ട്രില്യണാണ് കോയിന്റെ മാര്‍ക്കറ്റ് ക്യാപ്. യുഎസ്ഡി കോയിന് കഴിഞ്ഞ 24 മണിക്കൂറില് 0.13 ശതമാനം താഴ്ന്നു. നിലവില് 78.25 രൂപയ്ക്കാണ് കോയിന് വിനിമയം ചെയ്യപ്പെടുന്നത്. 2.5 ട്രില്യണാണ് കോയിന്റെ മാര്‍ക്കറ്റ് ക്യാപ്.\nപോള്‍ക്കഡോട്ട് കോയിന് കഴിഞ്ഞ 24 മണിക്കൂറില് 5.64 ശതമാനം ഉയര്‍ന്നു. നിലവില് 3,398.57 രൂപയ്ക്കാണ് കോയിന് വിനിമയം ചെയ്യപ്പെടുന്നത്. 2.9 ട്രില്യണാണ് കോയിന്റെ മാര്‍ക്കറ്റ് ക്യാപ്. കഴിഞ്ഞ 24 മണിക്കൂറില് ഡോജി കോയിന് 2.14 ശതമാനം ഉയര്‍ന്നു. നിലവില് 18.61 രൂപയ്ക്കാണ് കോയിന് വിനിമയം ചെയ്യപ്പെടുന്നത്. 2.3 ട്രില്യണാണ് കോയിന്റെ മാര്‍ക്കറ്റ് ക്യാപ്. യുനിസ്വാപ് കോയിന് കഴിഞ്ഞ 24 മണിക്കൂറില് 1.49 ശതമാനം താഴേക്ക് പോയി. നിലവില് 2,045.78 രൂപയ്ക്കാണ് കോയിന് വിനിമയം ചെയ്യപ്പെടുന്നത്. 1.2 ട്രില്യണാണ് കോയിന്റെ മാര്‍ക്കറ്റ് ക്യാപ്.\nCryptocurrency Prices in India Today 16/10/2021; bitcoin surges by 4.01 percentage


മദ്യപിച്ച് ലക്കുകെട്ട യുവതി വസ്ത്രങ്ങൾ ഊരിയെറിഞ്ഞ് റോഡിലേക്ക്; പിന്നാലെ ഗതാഗതം സ്തംഭിച്ചു, ഒടുവില് അറസ്റ്റ് | girl in drunken found roaming on kolkata road sans part of her clothing\nമദ്യപിച്ച് ലക്കുകെട്ട യുവതി വസ്ത്രങ്ങൾ ഊരിയെറിഞ്ഞ് റോഡിലേക്ക്; പിന്നാലെ ഗതാഗതം സ്തംഭിച്ചു, ഒടുവില് അറസ്റ്റ്\nകഴിഞ്ഞ ദിവസം രാത്രിയാണ് സംഭവം നടന്നത്. മദ്യലഹരിയില് യുവതി അര്‍ദ്ധ നഗ്നയായി തിരക്കേറിയ റോഡിലൂടെ നടക്കുകയായിരുന്നു.\nKolkata, First Published Jun 24, 2020, 6:01 PM IST\nകൊല്‍ക്കത്ത: മദ്യപിച്ച് ലക്കുകെട്ട യുവതി വസ്ത്രങ്ങള് ഊരിയെറിഞ്ഞ് തെരുവിലേക്കിറങ്ങി. പശ്ചിമബംഗാളിലെ കൊൽക്കത്തയിലാണ് സംഭവം. അർദ്ധ നഗ്നയായി യുവതി റോഡിലിറങ്ങിയതോടെ വൻ ഗതാഗത കുരുക്കുണ്ടായി. പിന്നാലെ പൊലീസ് സ്ഥലത്തെത്തി യുവതിയെ അറസ്റ്റ് ചെയ്ത് നീക്കിയതോടെ ഗതാഗതം പൂർവ്വ സ്ഥിതിയിൽ ആകുകയായിരുന്നു.\nകഴിഞ്ഞ ദിവസം രാത്രിയാണ് സംഭവം നടന്നത്. മദ്യലഹരിയില് യുവതി അര്‍ദ്ധ നഗ്നയായി തിരക്കേറിയ റോഡിലൂടെ നടക്കുകയായിരുന്നു. കൊൽക്കത്തയിലെ പത്മപൂക്കൂർ മേഖലയിലെ പ്രദേശവാസിയാണ് യുവതി. തിരക്കേറിയ ഗാന്ധി സരാനി റോഡിലാണ് യുവതി നഗ്നയായി അലഞ്ഞുതിരിഞ്ഞതെന്ന് ടൈംസ് നൗ ന്യൂസ് റിപ്പോര്‍ട്ട് ചെയ്യുന്നു.\nസംഭവം നടക്കുന്നതിന് മുമ്പ് യുവതിയും ആൺ സുഹൃത്തുക്കളുമായി മദ്യപിക്കുകയായിരുന്നു. പിന്നാലെ സ്വബോധം പോയ യുവതി സുഹൃത്തുക്കളുമായി വാക്കുതര്‍ക്കമായി. ഇതോടെ വസ്ത്രങ്ങള് ഊരിയെറിഞ്ഞ ശേഷം യുവതി റോഡിലേക്ക് ഇറങ്ങുകയായിരുന്നുവെന്ന് പൊലീസ് പറയുന്നു. യുവതിക്കെതിരെ കേസ് രജിസ്റ്റർ ചെയ്തു.\nLast Updated Jun 24, 2020, 6:05 PM IST\nbusy Red Road


കലങ്ങി മറിഞ്ഞ മഹാരാഷ്ട്ര വൻ അട്ടിമറിയിലേക്ക്; ശിവസേന-എൻസിപി സർക്കാരിന് സാധ്യത, കോൺഗ്രസ് പുറത്തു നിന്നും പിന്തുണച്ചേക്കും | Malayalam UK\nNovember 05 16:48 2019 by News Desk 6\tPrint This Article\nമഹാരാഷ്ട്രയിലെ സർക്കാർ രൂപീകരണ അനിശ്ചിതത്വത്തിനിടയിൽ കഴിഞ്ഞദിവസം സോണിയ ഗാന്ധിയുമായി കൂടിക്കാഴ്ച നടത്തിയ ശരദ് പവാർ പറഞ്ഞത് എൻസിപി പ്രതിപക്ഷത്തിരിക്കും എന്നായിരുന്നു. എൻസിപിയും ശിവസേനയും ചേർന്നുള്ള ഒരു സര്‍ക്കാരിനുള്ള സാധ്യതയെക്കുറിച്ച് ഇരുവരുടയും യോഗത്തിനു മുമ്പു തന്നെ ഊഹങ്ങൾ പ്രചരിച്ചിരുന്നു. ഇതിനെ ഉറപ്പിക്കുന്ന ചില റിപ്പോര്‍ട്ടുകൾ പുറത്തു വരുന്നുണ്ട്.\nടൈംസ് ഓഫ് ഇന്ത്യയാണ് എൻസിപിയിലെ പേര് വെളിപ്പെടുത്താനാഗ്രഹിക്കാത്ത ഒരു നേതാവിനെ ഉദ്ധരിച്ച് ഇക്കാര്യം റിപ്പോർട്ട് ചെയ്യുന്നത്. എൻസിപിക്ക് ശിവസേനയുമായി സഖ്യമുണ്ടാക്കാൻ താൽപര്യമുണ്ട്. ഇതിന് കടുത്ത ചില ഉപാധികളും അവർ മുമ്പോട്ടു വെക്കുന്നു. ഒന്ന്, ശിവസേന എൻഡിഎ വിടണം. രണ്ട്, അവർ തങ്ങളുടെ തീവ്ര നിലപാടുകൾ അമർത്തിവെക്കണം.\nബിജെപി-ശിവസേന സഖ്യത്തിൽ സർക്കാർ വരുന്നില്ലെന്നാണെങ്കിൽ സർക്കാർ രൂപീകരിക്കാൻ എൻസിപി ശ്രമിക്കുമെന്ന് പാർട്ടി വക്താവ് നവാബ് മാലിക് പറയുകയുണ്ടായി. ശിവസേനയുമായി ചേരുമോയെന്ന മാധ്യമപ്രവർത്തകരുടെ ചോദ്യത്തിന് ‘ഒരു പാർട്ടിയോടും ഞങ്ങൾക്ക് അയിത്തമില്ല,’ എന്ന മറുപടിയാണ് ലഭിച്ചത്. ശിവസേനയ്ക്കുള്ളിലും ബിജെപിയെ ഒഴിവാക്കിയുള്ള സർക്കാർ എന്ന മനോഭാവം ശക്തമായിത്തീർന്നിട്ടുണ്ട്. ഞായറാഴ്ച തന്നെ എൻസിപി നേതാക്കളോട് ശിവസേന തങ്ങളുടെ മനോഗതം അറിയിച്ചിട്ടുണ്ടെന്നാണ് വിവരം. മുതിർന്ന എൻസിപി നേതാവ് അജിത് പവാർ തനിക്ക് ശിവസേനാ എംപി സഞ്ജയ് റൗത്തിൽ നിന്നും ലഭിച്ച ഒരു എസ്എംഎസ് മാധ്യമപ്രവർത്തകരെ കാണിക്കുകയുണ്ടായി. ആശംസകളറിയിച്ചുള്ള ചെറിയൊരു സന്ദേശമായിരുന്നു അത്. ഇരു പാർട്ടികളിലെയും നേതാക്കൾ പരസ്പരം അടുക്കാൻ ശ്രമിക്കുന്നുവെന്നതിന്റെ സൂചനയാണ് ഇതിൽ കാണുന്നതെന്നാണ് പൊതു വിലയിരുത്തൽ.\nപ്രശ്നം പരിഹരിക്കാൻ ഇടപെടണമെന്നാവശ്യപ്പെട്ട് ആർഎസ്എസ് മേധാവി മോഹൻ ഭഗവതിന് ശിവസേനാ നേതാവായ കിഷോർ തിവാരി കത്തയച്ചെന്ന റിപ്പോർട്ടുകളും പുറത്തു വരുന്നുണ്ട്. എന്നിരിക്കിലും ശിവസേനയുടെ ഒരു പൊതുവികാരം ബിജെപിയുമൊത്തുള്ള സർക്കാർ രൂപീകരണത്തിന് എതിരാണ്. ശിവസേനയെ തകർത്ത് മഹാരാഷ്ട്രയിൽ മുന്നേറ്റം ആഗ്രഹിക്കുന്ന ഒരു കക്ഷിയുമൊത്തുള്ള ബന്ധം ദീര്‍ഘകാലാടിസ്ഥാനത്തിൽ ആത്മഹത്യാപരമായിരിക്കുമെന്ന് ശിവസേനാ നേതാക്കൾ കരുതുന്നുണ്ട്. 288 അംഗ നിയമസഭയിൽ 161 സീറ്റുകളാണ് ശിവസേന-ബിജെപി സഖ്യം നേടിയത്. ഏറ്റവും വലിയ കക്ഷിയായി മാറിയ ബിജെപിക്ക് പിന്തുണ നൽകി ഭരണത്തിൽ സുഖകരമായി കയറിയിരിക്കാമെന്നിരിക്കെയാണ് ശിവസേന ബദൽ മാർഗങ്ങൾ തിരയുന്നത്. വടക്കേ ഇന്ത്യൻ സംസ്ഥാനങ്ങളിൽ മോദിയുടെയും അമിത് ഷായുടെയും നേതൃത്വത്തിൽ നടക്കുന്ന അശ്വമേധംമൂലം നിലനിൽപ്പു തന്നെ പ്രതിസന്ധിയിലായിക്കൊണ്ടിരിക്കുന്ന പാർട്ടിയാണ് ശിവസേനയെന്ന് വിലയിരുത്തപ്പെടുന്നുണ്ട്. ശിവസേനയെ ബിജെപി വിഴുങ്ങുന്ന സ്ഥിതിയാണുള്ളത്.\nശിവസേന മുൻകൈയെടുത്താൽ മാത്രമേ സർക്കാർ രൂപീകരണത്തെക്കുറിച്ച ആലോചിക്കൂ എന്നാണ് എൻസിപി വക്താവ് നവാബ് മാലിക്ക് പറയുന്നത്. നവംബർ 7നു മുമ്പ് സർക്കാർ രൂപീകരണം നടന്നില്ലെങ്കിൽ രാഷ്ട്രപതിഭരണം ഏർ‌പ്പെടുത്തുമെന്ന ബിജെപി നേതാക്കളുടെ ഭീഷണികളെ പ്രതിരോധിക്കുന്നതും എൻസിപിയാണ്. അത്തരമൊരു സാഹചര്യം നിലവിൽ വരില്ലെന്നും അതിന് എൻസിപി അനുവദിക്കില്ലെന്നും നവാബ് മാലിക്ക് പറഞ്ഞു.\nകോൺഗ്രസ്സിന്റെ കൂടി പിന്തുണയോടെ മാത്രമേ എൻസിപി-ശിവസേന സർക്കാരിന്റെ രൂപീകരണം നടക്കൂ. സേനയ്ക്ക് 56 അംഗങ്ങളാണുള്ളത്. എൻസിപിക്ക് 54ഉം കോൺഗ്രസ്സിന് 44ഉം അംഗങ്ങളുടെ പിന്തുണയുണ്ട്. കോൺഗ്രസ് പുറത്തു നിന്നും പിന്തുണ നൽകിയേക്കുമെന്നാണ് റിപ്പോർട്ടുകൾ പറയുന്നത്. ഇതിനുള്ള ധാരണ കഴിഞ്ഞദിവസം സോണിയയുമായുള്ള കൂടിക്കാഴ്ചയിൽ പവാർ ഉണ്ടാക്കിയിട്ടുണ്ടെന്നും പറയപ്പെടുന്നു. ബിജെപിയെ അധികാരത്തിൽ നിന്നും അകറ്റി നിർത്തുക എന്ന തത്വത്തിന്റെ പുറത്താണ് കോൺഗ്രസ്സിന്റെ പുറത്തു നിന്നുള്ള പിന്തുണ.\nഉദ്ധവ് താക്കറെ മുഖ്യമന്ത്രിയാകും? ശിവസേന – എൻസിപി സർക്കാരിനെ കോൺഗ്രസ് പുറത്തുനിന്ന് പിന്തുണച്ചേക്കും\nപയറ്റിത്തെളിഞ്ഞ പവാറിന്റെ കഴിവുകൾക്ക് മുൻപിൽ മുട്ടുമടക്കി ബിജെപി. ശിവസേന , എൻസിപി, കോൺഗ്രസ് സഖ്യം അധികാരത്തിലേക്ക്.


കേരളവും സ്വർണക്കടത്തും യു.എ.ഇ.ക്കെതിരേ വിരൽ ചൂണ്ടരുത് |\nകേരളവും സ്വർണക്കടത്തും യു.എ.ഇ.ക്കെതിരേ വിരൽ ചൂണ്ടരുത്\nAug 29, 2020, 11:46 PM IST\nകേരള സർക്കാരിന്റെയും തിരുവനന്തപുരത്തെ യു.എ.ഇ.യുടെ കോൺസുലേറ്റ് ജനറലിന്റെയും അലമാരികളിൽനിന്ന് പുറത്തേക്കുവീഴുന്ന അസ്ഥിപഞ്ജരങ്ങൾ ഇന്ത്യയുടെ അതിപ്രധാനമായ ഒരു സുഹൃദ്ബന്ധത്തിന് വിള്ളലുണ്ടാക്കിയെക്കാം. ഓരോ ദിവസവും പുറത്തു വരുന്ന വാർത്തകൾ ഒരു തമാശയോടെയാണ് കേരളം വീക്ഷിക്കുന്നത്. എന്നാൽ, ഏതു സമയത്തും ഇവ വലിയ നയതന്ത്രപ്രശ്നമായി മാറുകയും കോൺസുലേറ്റ് അടയ്ക്കേണ്ടി വരുകയും ചെയ്താൽ ഒരു ചരിത്ര മുഹൂർത്തത്തിൽ ഒരു സുഹൃത്തിനെ മുഷിപ്പിച്ചതിന്റെ ഉത്തരവാദിത്വം കേരളത്തിനായിരിക്കും.\nകുറച്ചുദിവസങ്ങൾക്കുമുമ്പാണ് യു.എ.ഇ.യും ഇസ്രയേലുമായി ഒരു ചരിത്രപ്രധാനമായ കരാർ രൂപവത്‌കരിച്ചത്. പ്രധാനമന്ത്രി മോദിയുടെ സന്ദർശനത്തിനുശേഷം ഇന്ത്യ-യു.എ.ഇ. ബന്ധം ശക്തമാകുകയും ചെയ്തിരുന്നു. ഇന്ത്യയിൽ ധാരാളം നിക്ഷേപം നടത്താനും അവരുടെ എണ്ണ ഇന്ത്യയിൽ സൂക്ഷിക്കാനും യു.എ.ഇ. തീരുമാനിച്ചു. ഇന്ത്യ-ഇസ്രയേൽ ബന്ധങ്ങളും ശക്തമായി വളരുകയാണ്. ഈ സാഹചര്യത്തിൽ പുതിയ യു.എ.ഇ.-ഇസ്രയേൽ കരാർ ഇന്ത്യയെ സംബന്ധിച്ചിടത്തോളം അതിപ്രധാനമാണ്. പാകിസ്താനെ പുറത്താക്കിക്കൊണ്ടാണ് യു.എ.ഇ., ഇന്ത്യയുമായി ഭീകരവാദത്തിനെതിരായി സഹകരണം വർധിപ്പിക്കാൻ തീരുമാനിച്ചത്. കള്ളക്കടത്തും കോൺസുലേറ്റിലെ ഉദ്യോഗസ്ഥന്മാരുടെ പെരുമാറ്റവും എല്ലാം തെറ്റാണെങ്കിലും ഇക്കാരണംകൊണ്ട് യു.എ.ഇ.യുമായുള്ള ബന്ധം തകർക്കാൻ ഇന്ത്യൻസർക്കാർ അനുവദിക്കുകയില്ല. ഇപ്പോൾ നടക്കുന്ന അന്വേഷണങ്ങൾ അവസാനിപ്പിച്ച് ഇവിടെയുള്ള കുറ്റവാളികളെ ശിക്ഷിക്കുകയാണ് കേരളം ചെയ്യേണ്ടത്.\nസംസ്ഥാനങ്ങൾ വിദേശനയത്തിൽ ഇടപെടുമ്പോൾ\nവിദേശനയത്തിന്റെ കാര്യങ്ങളിൽ സംസ്ഥാനങ്ങൾക്കും ഒരു പങ്കുണ്ടായിരിക്കണമെന്ന് ആദ്യമായി നിർദേശിച്ചത് മോദിയായിരുന്നു. ഏതെങ്കിലും സംസ്ഥാനത്തിന് അവയുടെ അതിർത്തിക്കടുത്തുള്ള വിദേശരാജ്യങ്ങളിൽ പ്രത്യേക സ്വാധീനമോ, താത്‌പര്യമോ ഉണ്ടെങ്കിൽ ആ സംസ്ഥാനങ്ങൾ യൂണിയൻ സർക്കാരിന് നയപരമായ ഉപദേശം നൽകണമെന്നായിരുന്നു പ്രധാനമന്ത്രിയുടെ തീരുമാനം. അതിനായി വിദേശകാര്യമന്ത്രാലയത്തിൽ ഒരു പ്രത്യേകവിഭാഗം തുറക്കുകയുമുണ്ടായി. എന്നാൽ, അതിനാവശ്യമായ വൈദഗ്ധ്യം സംസ്ഥാനങ്ങളിൽ സൃഷ്ടിക്കാത്തതുകൊണ്ട് പ്രശ്നങ്ങളുണ്ടായി.വിദേശനയത്തിന്റെ ചരിത്രംപരിശോധിച്ചാൽ ചില സംസ്ഥാനങ്ങൾ വിദേശകാര്യങ്ങളിൽ ഇടപെട്ട അനുഭവങ്ങൾ അത്ര സുഖകരമായിരുന്നില്ല. ശ്രീലങ്കൻപ്രശ്നം കൂടുതൽ സങ്കീർണമാക്കിയത് തമിഴ്‌നാട് രാഷ്ട്രീയമാണെന്നതിന് സംശയമില്ല.ബംഗ്ലാദേശുമായി ഒപ്പിടാനിരുന്ന ടീസ്റ്റാ നദീകരാർ തകർത്തത് ബംഗാൾ സർക്കാരായിരുന്നു. ഭാഗ്യവശാൽ പാകിസ്താന്റെയും ചൈനയുടെ കാര്യത്തിൽ അതിർത്തിസംസ്ഥാനങ്ങളുടെ ഇടപെടൽ അനുവദിച്ചിരുന്നില്ല.\nകേരളവും യു.എ.ഇ.യുംഇതിലെല്ലാം വ്യത്യസ്തമായി കേരളസർക്കാർ യു.എ.ഇ.യുമായുള്ള ബന്ധം പലതരത്തിൽ ശക്തിപ്പെടുത്തി. അവിടെ സ്വാധീനമുള്ള മലയാളികളെ ഉപയോഗിച്ച് കേരള മുഖ്യമന്ത്രിമാർ പലകാര്യങ്ങളും സാധിച്ചിരുന്നു. വ്യാപാരത്തിലും നിക്ഷേപത്തിലും പാർട്ടിവ്യത്യാസമില്ലാതെ കേരള സർക്കാരുകൾക്ക് നേട്ടങ്ങളുണ്ടായി. ഇതിൽ ഏറ്റവും നാടകീയമായ വിജയം ഷാർജാ ഭരണാധികാരി കേരളം സന്ദർശിച്ചപ്പോൾ 149 ഇന്ത്യക്കാരെ മോചിപ്പിക്കാൻ പിണറായി വിജയനുമായി കരാറുണ്ടാക്കിയതായിരുന്നു. ഇതിൽ കേരളീയരല്ലാത്ത ഇന്ത്യക്കാരും ഉണ്ടായിരുന്നു. കേരളം ഈ തീരുമാനം ആഘോഷിച്ചപ്പോൾ ഡൽഹിയിൽ ഇതിനെപ്പറ്റി ചില ആശങ്കകൾ ഉണ്ടായി.\nകേരള-യു.എ.ഇ. ബന്ധം വളരെ ശക്തമായ സമയത്താണ് 2018-ലെ വെള്ളപ്പൊക്കം ഉണ്ടായത്. നൂറുവർഷത്തിനുശേഷം ഏറ്റവും കൂടുതൽ നാശനഷ്ടങ്ങളുണ്ടാക്കിയ വെള്ളപ്പൊക്കമായിരുന്നു അത്. കേന്ദ്രം ഇടക്കാലാശ്വാസമായി 500 കോടി രൂപ പ്രഖ്യാപിച്ച ദിവസം യു.എ.ഇ. കേരളത്തിന് 700 കോടി രൂപ തരാൻ സമ്മതിച്ചിട്ടുണ്ടെന്ന് മുഖ്യമന്ത്രി അറിയിച്ചു. ഇന്ത്യ ദുരന്തസമയത്ത് വിദേശസഹായം സ്വീകരിക്കുകയില്ല എന്നും ഏതെങ്കിലും രാജ്യം സഹായം വാഗ്ദാനം ചെയ്താൽ കേന്ദ്രം തീരുമാനമെടുക്കുമെന്നും ഡൽഹിയിൽനിന്ന് അറിയിച്ചു. ഇത് യു.എ.ഇ.യെ അമ്പരപ്പിക്കുകയും അങ്ങനെ ഒരു വാഗ്ദാനം നൽകിയിട്ടില്ലെന്ന് ആ രാജ്യത്തിന്റെ എംബസി പ്രഖ്യാപിക്കുകയും ചെയ്തതോടെ കേരളത്തിന് സഹായം കിട്ടാതായി. അത് കേരളസർക്കാരും കേന്ദ്രവുമായി വാഗ്വാദത്തിനും അഭിപ്രായവ്യത്യാസങ്ങൾക്കും കാരണമായി. എന്നാലും അവിടത്തെ ഇന്ത്യക്കാരോട് സഹായം ചോദിക്കാനായി മുഖ്യമന്ത്രിക്ക് യു.എ.ഇ. സന്ദർശിക്കാൻ അനുവാദം നൽകുകയും മുഖ്യമന്ത്രി കുറെ പണം സംഭരിക്കുകയുംചെയ്തു.\nഈ വർഷം ജൂലായ് 5-ാം തീയതി 30 കിലോഗ്രാം സ്വർണം യു.എ.ഇ. കോൺസുലേറ്റിന്റെ ഡിപ്ലോമാറ്റിക് ബാഗിൽ കടത്താനുള്ള ശ്രമമുണ്ടായി. സ്വർണം പിടിച്ചെടുത്തപ്പോൾ യു.എ.ഇ. കോൺസുലേറ്റിലെ ഒരു ഉദ്യോഗസ്ഥൻ എയർപോർട്ടിലെത്തി ബാഗ് ഡിപ്ലോമാറ്റിക് ആണെന്നും അത് തിരിച്ചയക്കണമെന്നും ആവശ്യപ്പെട്ടു. കസ്റ്റംസ് അന്വേഷണം തുടങ്ങിയപ്പോൾ തിരുവനന്തപുരത്ത് കോൺസുലേറ്റുമായി ബന്ധപ്പെട്ട് പ്രവർത്തിച്ചിരുന്ന ഒരു വനിതയും കൂട്ടുകാരും പിടിയിലായി. അതിനുശേഷം കേരളസർക്കാരുമായ ബന്ധപ്പെട്ട ചിലരും കോൺസുലേറ്റുമായുള്ള വഴിവിട്ട ബന്ധങ്ങളുടെ വാർത്തകൾ വന്നു. അവരെ സഹായിച്ചത് മുഖ്യമന്ത്രിയുടെ പ്രിൻസിപ്പൽ സെക്രട്ടറിയായിരുന്നു എന്ന സംശയവും ശക്തമായി. തുടർന്ന് പുറത്തുവന്ന വാർത്തകളെല്ലാം യു.എ.ഇ.യെ കുറ്റപ്പെടുത്തുന്നവയായിരുന്നു. കോൺസുലേറ്റ് കുറ്റം ചെയ്തുവെന്നും നയതന്ത്രസംരക്ഷണത്തിന്റെ പേരിൽ രക്ഷപ്പെടുകയാണുണ്ടായതെന്നും എല്ലാവരും വിശ്വസിക്കുന്നു. അതിനിടയിൽ കോൺസുലേറ്റ് ഒരു മന്ത്രിയെ സ്വാധീനിച്ച് പ്രോട്ടോകോളിനെതിരായി സഹായധനവും വിശുദ്ധഗ്രന്ഥവും ചില കേന്ദ്രങ്ങളിൽ വിതരണംചെയ്തുവെന്നും തെളിവുകളുണ്ടായി.\nവെള്ളപ്പൊക്കത്തിനുശേഷം കൊടുക്കാൻ സാധിക്കാത്ത സഹായധനം ചട്ടങ്ങൾ ലംഘിച്ചും കമ്മിഷൻ കൊടുത്തും കേന്ദ്രസർക്കാരിന്റെ നിയമങ്ങൾ ലംഘിച്ചും നടത്തിയെന്നതാണ് കോൺസുലേറ്റിനെതിരായുള്ള ഏറ്റവും പുതിയ ആരോപണം. യു.എ.ഇ.യിലെ റെഡ് ക്രസന്റ് എന്ന സന്നദ്ധസംഘടനയും കേരള സർക്കാരുമായി ഒരു കരാറുണ്ടാക്കിയതായും അതിനുശേഷം കോൺസുലേറ്റ് ഒരു പ്രൈവറ്റ് കമ്പനിയുമായി ചേർന്ന് വീടുകൾ പണിയാൻ തുടങ്ങി എന്നും തെളിവുകൾ പുറത്തുവന്നു. ഇതെല്ലാം നിയമവിരുദ്ധമാണെന്ന് ഇന്ത്യൻ വിദേശമന്ത്രാലയത്തിന് വ്യക്തമാക്കേണ്ടിവന്നു. പ്രതിപക്ഷ പാർട്ടികൾ ഇവയൊക്കെ മുഖ്യമന്ത്രിയെ കുറ്റക്കാരനാക്കാനാണ് ഉയർത്തുന്നതെങ്കിലും അതോടൊപ്പം തന്നെ യു.എ.ഇ.യെയും പ്രതിക്കൂട്ടിൽ നിർത്തുന്നു എന്നു ശ്രദ്ധിക്കുന്നില്ല. സ്വർണക്കടത്തിൽ നിന്നുണ്ടാക്കിയ പണം ഭീകര പ്രവർത്തനങ്ങൾക്ക് ഉപയോഗിച്ചിരുന്നു എന്നുവന്നാൽ യു.എ.ഇ.-ഇന്ത്യ ബന്ധം വഷളാക്കാനുള്ള സാധ്യതയുണ്ട്. അതറിയാതെയാണ് യു.എ.ഇ.യെ പ്രതിക്കൂട്ടിലാക്കാൻ പ്രതിപക്ഷം ശ്രമിക്കുന്നത്.\nപശ്ചിമേഷ്യയിലെ ഏറ്റവും പുതിയ സംഭവവികാസങ്ങൾ ഇന്ത്യക്ക് സഹായകരമായി വരുമെന്ന പ്രതീക്ഷയാണുള്ളത്. യു.എ.ഇ.യും ഇസ്രയേലും സൗദി അറേബ്യയുമെല്ലാം ഒന്നിച്ചു പ്രവർത്തിക്കുകയും ഇന്ത്യയുമായി സൗഹൃദം പുലർത്തുകയും ചെയ്താൽ ചൈനയും ഇറാനും തമ്മിലുള്ള ചങ്ങാത്തത്തെയും പാകിസ്താൻ-ചൈന അച്ചുതണ്ടിനെയും ചെറുക്കാൻ സാധിക്കുമെന്ന് പ്രതീക്ഷയുണ്ട്. അതിനാൽ കേരളത്തിലെ കേസുകൾ യു.എ.ഇ.യുടെ കുറ്റകൃത്യങ്ങൾ പുറത്തുകൊണ്ടുവരുന്നതിൽ കേന്ദ്രത്തിന് ആശങ്കയുണ്ട്. ശ്രദ്ധ തിരിക്കേണ്ടത് ഇന്ത്യൻ പൗരന്മാരുടെ പങ്കിനെപ്പറ്റി ആയിരിക്കണം എന്നും കോൺസുലേറ്റിന്റെ കുറ്റങ്ങൾ ഗുരുതരമായി കണക്കാക്കേണ്ടതില്ലെന്നുമാണ് വിദേശമന്ത്രാലയത്തിന്റെ അഭിപ്രായം. അതിനാലാണ് നിയമപ്രകാരം കാര്യങ്ങൾ ചെയ്യാത്തതിന്റെ ഉത്തരവാദിത്വം സംസ്ഥാന സർക്കാരിനാണെന്ന് വിദേശമന്ത്രാലയം പ്രസ്താവിച്ചത്.\nകേരളരാഷ്ട്രീയം ഇന്ത്യയുടെ വിദേശനയത്തിന് തടസ്സങ്ങൾ ഉണ്ടാക്കിക്കൂടാ എന്ന് മനസ്സിലാക്കേണ്ടിയിരിക്കുന്നു നമ്മുടെ നേതാക്കൾ\nContent Highlights: Gold smuggling case, India-UAE Bilateral Relations\nകോവിഡ് പ്രതിരോധം: ഇന്ത്യയില്‍നിന്നും മെഡിക്കല് സംഘം യു.എ.ഇ.യിലേക്ക്\nഭരണാധികാരിയിൽനിന്ന് ഉറ്റ സുഹൃത്തിലേക്ക്


പാലായിൽ പാർട്ടി സ്ഥാനാർഥിയില്ലാത്തത് ആരുടെ തോൽവി? | Pala UDF Candidate | Jose Tom Pulickunnel\nപാലായിൽ പാർട്ടി സ്ഥാനാർഥിയില്ലാത്തത് ആരുടെ തോൽവി?\nസ്വന്തം ലേഖകൻ September 05, 2019 09:38 PM IST\nപാലായില് ഇടതും വലതും ബിജെപിയും തമ്മിലെ പോരാട്ടത്തിന് ഇനിയും സമയമുണ്ട്. യുഡിഎഫിനകത്ത് കേരള കോണ്‍ഗ്രസിലാണ് ഇപ്പോള് പോര്. അത്യന്തം നാടകീയതയും വാശിയും വീറും നിറഞ്ഞ ദിവസത്തിനൊടുവില് കേരള കോണ്‍ഗ്രസില് ജയം പി.ജെ.ജോസഫ് പക്ഷത്തിന്.\nജയം വന്ന വഴിയോ? യുഡിഎഫ് തീരുമാനിച്ച മുന്നണി സ്ഥാനാര്‍ഥിയെ മുന്നണിയില്‍നിന്ന് പുറത്താക്കി സ്വതന്ത്രനാക്കി. അങ്ങനെ കേരള കോണ്‍ഗ്രസിലെ ഒരു വിഭാഗത്തെയാണെങ്കിലും പാര്‍ട്ടിയെത്തന്നെ തോല്‍പ്പിച്ച് ജോസഫ് ജയിച്ചു.\nഅങ്ങനെ കെഎം മാണി മരിച്ചശേഷമുള്ള തിരഞ്ഞെടുപ്പില്, പാലായില്, അദ്ദേഹത്തിന്റെ പാര്‍ട്ടിക്കൊരു സ്ഥാനാര്‍ഥിയില്ല. യുഡിഎഫിനൊരു സ്ഥാനാര്‍ഥിയില്ല. വിചിത്രം. ആരാണീ മല്‍സരത്തില് ജയിച്ചത്? എന്താണ് ആ ജയം? സ്വാഗതം കൗണ്ടര്‍പോയന്റിലേക്ക്.


ഏറെ ശ്രദ്ധിക്കപ്പെട്ടിരുന്നു. ദർശന, കല്യാണി, അന്നു എന്നിവരാണ് ഈ കഥാപാത്രങ്ങളെ അവതരിപ്പിച്ചത് ഇതിൽ അന്നു ആൻറണി അവതരിപ്പിച്ച മായ എന്ന കഥാപാത്രമാണ് ഇപ്പോൾ നിരൂപണ കോളങ്ങളിൽ നിറയുന്നത്. മായയെ മലയാളികൾ ഹൃദയത്തിൽ സ്വീകരിച്ചുകഴിഞ്ഞു. ആനന്ദം എന്ന ചിത്രത്തിലൂടെയാണ് അനു മലയാള സിനിമാ ലോകത്തേക്ക് കടന്നുവന്നത്. ചിത്രത്തിൽ താരത്തിനെ കഥാപാത്രമായ സൂചി മോൾ എന്നറിയപ്പെടുന്ന ദേവിക ഏറെ ശ്രദ്ധിക്കപ്പെട്ടിരുന്നു. ഇപ്പോഴിതാ ഹൃദയത്തിലെ മായയും താരത്തിൻറെ